**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 24 Σεπτεμβρίου 2020, ημέρα Πέμπτη και ώρα 18.15΄, στην Αίθουσα συνεδριάσεων της Ολομέλειας της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής κ. Σταύρου Καλογιάννη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομικών: «Επείγουσες ρυθμίσεις για την αντιμετώπιση των καταστροφικών συνεπειών από την πορεία του μεσογειακού κυκλώνα «Ιανός», περαιτέρω μέτρα για την αντιμετώπιση των συνεχιζόμενων συνεπειών της πανδημίας του κορωνοϊού COVID-19 και άλλες κατεπείγουσες διατάξεις».

Στη συνεδρίαση παρέστησαν ο Υπουργός Οικονομικών κ. Χρήστος Σταϊκούρας, ο Αναπληρωτής Υπουργός Οικονομικών κ. Θεόδωρος Σκυλακάκης, ο Υφυπουργός Οικονομικών, κ. Απόστολος Βεσυρόπουλος, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ: Αμανατίδης Γεώργιος, Λοβέρδος Ιωάννης - Μιχαήλ, Μάνη – Παπαδημητρίου Άννα, Βλάχος Γεώργιος, Βολουδάκης Κωνσταντίνος - Μανούσος, Βούλτεψη Σοφία, Μελάς Ιωάννης, Ιατρίδη Τσαμπίκα (Μίκα), Καββαδάς Αθανάσιος, Υψηλάντης Βασίλειος - Νικόλαος, Καλογιάννης Σταύρος, Καραγκούνης Κωνσταντίνος, Καρασμάνης Γεώργιος, Κατσαφάδος Κωνσταντίνος, Κεδίκογλου Συμεών (Σίμος), Κελέτσης Σταύρος, Σταμενίτης Διονύσιος, Λιβανός Παναγιώτης – Σπυρίδων (Σπήλιος), Μακρή Ζωή (Ζέττα), Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Κωνσταντινίδης Ευστάθιος, Σαλμάς Μάριος, Σπανάκης Πέτρος - Βασίλειος, Στύλιος Γεώργιος, Τραγάκης Ιωάννης, Μαρκόπουλος Δημήτριος, Αλεξιάδης Τρύφων, Γκιόλας Ιωάννης, Δραγασάκης Ιωάννης, Κάτσης Μάριος, Κόκκαλης Βασίλειος, Ζαχαριάδης Κωνσταντίνος, Παπανάτσιου Αικατερίνη, Συρμαλένιος Νικόλαος, Μαμουλάκης Χαράλαμπος, Τσακαλώτος Ευκλείδης, Φλαμπουράρης Αλέξανδρος, Αρβανιτίδης Γεώργιος, Κατρίνης Μιχαήλ, Κεγκέρογλου Βασίλειος, Καραθανασόπουλος Νικόλαος, Λαμπρούλης Γεώργιος, Κατσώτης Χρήστος, Βιλιάρδος Βασίλειος, Χήτας Κωνσταντίνος, Αρσένης Ηλίας - Κρίτων και Λογιάδης Γεώργιος.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομικών: «Επείγουσες ρυθμίσεις για την αντιμετώπιση των καταστροφικών συνεπειών από την πορεία του μεσογειακού κυκλώνα «Ιανός», περαιτέρω μέτρα για την αντιμετώπιση των συνεχιζόμενων συνεπειών της πανδημίας του κορωνοϊού COVID-19 και άλλες κατεπείγουσες διατάξεις».

Το σχέδιο νόμου έχει χαρακτηριστεί από την Κυβέρνηση ως επείγον και η Επιτροπή καλείται να αποφασίσει αν αποδέχεται τον χαρακτηρισμό. Σύμφωνα με την παράγραφο 1 του άρθρου 110 σε συνδυασμό με την παράγραφο 4 του άρθρου 89 του Κανονισμού της Βουλής, ο Πρόεδρος της Βουλής έχει ορίσει προθεσμία υποβολής της έκθεσης της Επιτροπής στο άρθρο 91 παράγραφος 6 μέχρι την Παρασκευή, αύριο, δηλαδή, 25 Σεπτεμβρίου 2020 και ώρα 20.00.

Το λόγο έχει ο Υπουργός για να αιτιολογήσει τον χαρακτηρισμό του επείγοντος.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Κύριε Πρόεδρε, κυρίες και κύριοι Βουλευτές, μέλη της Επιτροπής, τριάντα χρόνια που ασχολούμαι με την πολιτική και έχοντας ζήσει την καθημερινότητα κυβερνήσεων από το 1989 και μετά να σας πω την αλήθεια ποτέ δεν θυμάμαι κυβέρνηση να βρέθηκε αντιμέτωπη με τόσες εξωγενείς κρίσεις μαζί. Κρίσεις σφοδρότατες, μεγάλης σημασίας, τις οποίες καλείται να αντιμετωπίσει. Τα ξέρουμε όλοι, τα θυμίζω, όμως, γιατί είναι χρήσιμη η υπενθύμιση, ειδικά και για να αιτιολογήσει το επείγον.

Έχουμε την πανδημία, μεγαλύτερη από ό,τι θυμάμαι, πρέπει να πάμε πίσω στο 1918, την εποχή που ήταν ο παππούς μου 18 χρονών, για να θυμηθούμε μεγαλύτερη ή αντίστοιχη κρίση υγειονομική. Έχουμε τη μεγαλύτερη οικονομική κρίση από τον Β΄ Παγκόσμιο Πόλεμο. Το μεταναστευτικό, όπως το ξέρετε, ξεκίνησε από τον Έβρο και βέβαια δεν έχει τελειώσει και δεν τελειώνει εύκολα. Τα ελληνοτουρκικά, είναι εβδομάδες τώρα που υπογράφω δαπάνες, που είναι αναγκαίες για να παραμείνει όσο παρέμεινε το Ναυτικό μας στο Αιγαίο. Και βέβαια τον «Ιανό». Δεν θυμάμαι να μιλάμε πολλές φορές για μεσογειακό κυκλώνα. Τα καλοκαίρια, πολλά χρόνια παραθερίζω στη Άσσο, ένα μικρό χωριό της Κεφαλονιάς, που είδατε αυτή την απίστευτη εικόνα. Το σπίτι που παραθερίζω είναι εκεί ακριβώς που έπεσαν οι πέτρες και θυμάμαι να λένε οι ντόπιοι, τα βράδια του καλοκαιριού έρχεται ένα αεράκι από τον ρύακα. Ήταν ο δρόμος αυτός, που 150 χρόνια δεν είχε ποτέ γεμίσει με πέτρες. Αντί να είναι ρυάκι αέρα, έγινε ρυάκι πέτρας.

Η Κυβέρνηση αντιδρά με σύνεση, σωφροσύνη, αλλά στις κρίσεις έχει τεράστια σημασία η ταχύτητα. Η ταχύτητα, για παράδειγμα, των αποζημιώσεων των ανθρώπων που πλήττονται. Το κάναμε φέτος με τον ΕΛΓΑ το καλοκαίρι και το κατάλαβαν οι αγρότες που πήραν τα χρήματα νωρίτερα παρά ποτέ. Ένα σοβαρό κράτος δεν φτάνει να προσέχει τι δαπανά, έχει σημασία να το δαπανά τη σωστή στιγμή, έγκαιρα, τότε που οι άνθρωποι πράγματι το χρειάζονται.

Αυτό εδώ το νομοσχέδιο έχει πολλά τέτοια στοιχεία, που καθορίζουν το επείγον. Η έκτακτη εφάπαξ οικονομική ενίσχυση, που πρέπει να είναι αφορολόγητη, ανεκχώρητη. Η αναστολή του μέτρου αναγκαστικών μέτρων στις περιοχές που πλήττονται. Η παράταση της θητείας αυτών που δουλεύουν για να αντιμετωπίσουν τις κρίσεις. Η χρήση του εργαλείου της αναστολής συμβάσεων εργασίας, με την πληρωμή από το κράτος. Ευτυχώς έχουμε ήδη έτοιμη την πλατφόρμα και μπορούμε με ταχύτητα να προχωρήσουμε αυτές τις διαδικασίες. Ουδέν κακόν αμιγές καλού. Και μετά είναι η αναβολή του ΕΝΦΙΑ, γιατί τώρα βγαίνουν τα εκκαθαριστικά - και οι άνθρωποι δεν μπορούν να πληρώσουν σε δυο τρεις μέρες - για ένα μήνα. Η παράταση των μειώσεων ΦΠΑ για μια σειρά από κλάδους. Οι αυξημένες πιστώσεις για τους εκπαιδευτικούς αναπληρωτές, που είναι απολύτως αναγκαίες, λόγω της συγκυρίας και πρέπει να γίνουν τώρα και η νέα εκστρατεία ενημέρωσης, που είναι κρίσιμη αυτή φάση δεύτερη της πανδημίας.

Θεωρώ, λοιπόν ότι πρέπει όντως να πάμε στο επείγον και να κλείσω λέγοντας ότι, σε αυτή την δύσκολη εποχή, αισθανόμαστε όλοι, κυρίως οι πιο ευάλωτοι, την υγειονομική απειλή, ένα σημαντικό τμήμα της κοινωνίας μας, πιέζεται οικονομικά, χιλιάδες είδαν περιουσίες να χάνονται και είχαμε και κάποιες λίγες, αλλά δυστυχώς απώλειες ανθρώπινης ζωής.

Τι χρειαζόμαστε; Χρειαζόμαστε μία κυβέρνηση και μια κρατική μηχανή να λειτουργεί με ταχύτητα και αποτελεσματικότητα. Θέλουμε μια αντιπολίτευση που να κάνει κριτική και να την κάνει υπεύθυνα. Και θέλουμε οι πολίτες να προσέχουμε την καθημερινή συμπεριφορά μας. Ενωμένοι, μπορούμε να τα καταφέρουμε. Οι κρίσεις, είτε διαλύουν τις κοινωνίες είτε τις κάνουν πιο δυνατές και η ελληνική κοινωνία θα βγει πιο δυνατή από αυτή την κρίση. Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Τον λόγο έχουν τώρα οι Εισηγητές και οι Ειδικοί Αγορητές των κομμάτων, για να τοποθετηθούν επί του χαρακτηρισμού του επείγοντος του νομοσχεδίου.

Η Εισηγήτρια της Πλειοψηφίας, κυρία Βούλτεψη, έχει το λόγο.

**ΣΟΦΙΑ ΒΟΥΛΤΕΨΗ(Εισηγήτρια της Πλειοψηφίας):** Νομίζω ότι κατέστη σαφές και από όσα είπε ο Υπουργός ο κ. Σκυλακάκης ότι στο νομοσχέδιο οφείλουμε να δώσουμε το χαρακτηρισμό του επείγοντος. Πρέπει να αντιμετωπιστούν άμεσα οι συνέπειες από τις πρόσφατες, έκτακτες, φυσικές καταστροφές και τον μεσογειακό κύκλωμα τον «ΙΑΝΟ». Εξακολουθούν να υπάρχουν τα ζητήματα της πανδημίας του κορονοϊού, που βρίσκεται σε μια αναζωπύρωση σε όλο τον κόσμο και στην Ελλάδα και επομένως, πρέπει να δοθούν λύσεις σε καίρια σημεία της αντιμετώπισης του. Βεβαίως, είναι ανάγκη να επικαιροποιούμε συνεχώς και να ενισχύουμε μέτρα στήριξης, που ήδη έχουν λειτουργήσει και έχουν ενεργοποιηθεί στο παρελθόν, καθώς, επίσης και να υιοθετούμε και καινούργια μέτρα. Φυσικά, αποδεχόμαστε το χαρακτηρισμό του επείγοντος.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Ευχαριστώ πολύ την κυρία Βούλτεψη.

Το λόγο έχει η Εισηγήτρια της Μειοψηφίας, κυρία Παπανάτσιου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Εισηγήτρια της Μειοψηφίας):**. Ευχαριστώ κύριε Πρόεδρε κι εμείς θα συμφωνήσουμε με τη διαδικασία του επείγοντος παρόλο που κάποιες διατάξεις θεωρούμε ότι θα μπορούσαμε να μην είναι στο συγκεκριμένο νομοσχέδιο. Παρόλα αυτά επειδή αφορά ακριβώς τους πληγέντες από τη μεγάλη αυτή κακοκαιρία του «Ιανού» και θέλουμε να προχωρήσουμε γρήγορα ότι καλύτερο υπάρχει θα συμφωνήσουμε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κύριος Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής του κινήματος Αλλαγής):** Κύριε Πρόεδρε, είναι προφανές ότι υπάρχουν διατάξεις που έχουν το χαρακτήρα όχι μόνο του επείγοντος αλλά θα μπορούσαν να χαρακτηριστούν και κατεπείγοντος γιατί όχι κατεπείγοντος, αλλά είναι επίσης προφανές ότι βρήκαμε τον παπά θα θάψουμε και την παπαδιά. Υπάρχουν διατάξεις, οι οποίες δεν έχουν καμία σχέση με το επείγον. Μπορεί να αντιμετωπίζουν επείγουσες ανάγκες αλλά όχι έκτακτες, διότι το νομοθετικό έργο και το κανονικό, έχει αντιμετωπίσει και επείγουσες ανάγκες και αδήριτες αλλά δεν θα περιμένουμε την καταστροφή κάθε φορά για να έρχεται μια ρύθμιση. Αυτό υποβαθμίζει και την έννοια του πραγματικού επείγοντος του κατεπείγοντος. Γι’ αυτό θα παρακαλούσα πραγματικά άλλη φορά να μην τα μπλέκουν τα πράγματα και να έρχονται αποκλειστικά οι ρυθμίσεις που έχουν να κάνουν με το θέμα και νομίζω ότι κανείς δεν θα έχει αντίρρηση να είναι κατεπείγον.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κύριος Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, πραγματικά αναρωτιόμαστε γιατί στις σημερινές συνθήκες η κυβέρνηση φέρνει κάποια μέτρα τα οποία δίνονται κατά καιρούς ή υπόσχονταν ότι θα τα δώσει κατά καιρούς σε διάφορες καταστροφές σήμερα τα φέρνει με τη διαδικασία του νομοσχεδίου. Προσπαθεί να συγκαλύψει τις τεράστιες ευθύνες που έχει και η σημερινή κυβέρνηση και οι προηγούμενες για τις τεράστιες καταστροφές που έγιναν.

Δεύτερον, ο χαρακτήρας του επείγοντος προσπαθεί να συγκαλύψει την αποσπασματικότητα των μέτρων τα οποία προτείνονται όχι μόνο δεν καλύπτουν τις ανάγκες για τις καταστροφές που υπέστη ο κόσμος, αλλά ούτε καν την αποκατάσταση δικτύων και πάνω απ’ όλα τη θωράκιση για να μην έχουμε επανάληψη των φαινομένων.

Και βεβαίως, το επείγον ως προς τη συζήτηση και την ψήφιση δεν αναιρεί το γεγονός ότι οι αποζημιώσεις καθυστερούν πάρα πολύ ήδη όπως μας έχουν καταγγελθεί δεν έχουν αποζημιωθεί στην περιοχή της Παλλικής οι δικαιούχοι από το σεισμό του 2014 αν και έχουν μεσολαβήσει τρεις κυβερνήσεις από τότε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κύριε Καραθανασόπουλε ευχαριστούμε για την τοποθέτηση. Συμφωνείτε με τη διαδικασία του επείγοντος;

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, σας είπα πριν και στην τοποθέτησή μου, ότι αυτό είναι το λιγότερο. Δεν έχει κανένα νόημα κατά τη γνώμη μας.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κύριος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής λύσης):** Θα ήθελα προηγουμένως να πω στον Αναπληρωτή Υπουργό Οικονομικών σχετικά με τα προβλήματα που είπε ότι ποτέ δεν ήταν η χώρα μας σε τόσο άσχημη οικονομική κατάσταση, ούτε σε τέτοιο βαθμό υποχείριο των δανειστών της που την έχουν καταντήσει αποικία χρέους της. Το πόσο υπεύθυνο είναι το κομματικό σύστημα για όλα αυτά που έχουν καταντήσει την Ελλάδα ανοχύρωτη περιοχή, μπορεί και πρέπει να το απαντήσει ο καθένας μας. Όσον αφορά το νομοσχέδια, το πρώτο μέρος θα μπορούσαμε και εμείς να το θεωρήσουμε επείγον αν και πρόκειται ξανά για αποσπασματικά μέτρα, συμφωνούμε εδώ με τους άλλους συναδέλφους.

Στα υπόλοιπα δύο υπάρχουν πολλές διατάξεις που σίγουρα δεν είναι επείγουσες και οι οποίες τοποθετούνται στο ίδιο νομοσχέδιο όπως μας έχει συνηθίσει μέχρι σήμερα πολλές φορές η κυβέρνηση έτσι ώστε να δυσκολεύει την ψηφοφορία μας. Γι’ αυτό το λόγο, δεν θέλουμε να τοποθετηθούμε παραπάνω όσον αφορά την επείγουσα θέση του αφού αφορά κυρίως το πρώτο μέρος.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κύριος Αρσένης.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Πραγματικά δεν καταλαβαίνω γιατί σε ένα νομοσχέδιο που καλείται να αντιμετωπίσει όντως μια επείγουσα κατάσταση μπαίνουν μια σειρά άρθρων, τα οποία έχουν χαρακτήρα μη επείγον και σε κάθε περίπτωση μη σαφές ως προς το ποιος ωφελείται. Θα περιμέναμε να υπάρχει σε αυτό το νομοσχέδιο και που θα έπρεπε να ήταν κατεπείγον, τα μέτρα για την κρίσιμη κατάσταση από τις πλημμύρες. Αυτό θα ήταν λογικό. Τα μέτρα για έκτακτες κατάστασης που προέκυψαν από τον κορωνοϊό αλλά και μια σειρά από άλλα μέτρα που θα συζητήσουμε στη συνέχεια και τα οποία δεν βρίσκουμε καθόλου και δεν καταλαβαίνουμε για ποιο λόγο μπαίνω σε αυτό το νομοσχέδιο.

Η θέση μας είναι ακριβώς όπως ακούστηκε από συναδέλφους μου. Δεν θα αντισταθούμε στο κατεπείγον του νομοσχέδιο αλλά θα ονοματίσουμε όλα αυτά που δεν θα έπρεπε να υπάρχει σε αυτό το νομοσχέδιο.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Είναι προφανές ότι θα ακολουθήσουμε την διαδικασία του επείγοντος για τη συζήτηση του νομοσχεδίου. Ευχαριστώ πολύ τις κυρίες και κύριοι Εισηγητές και Ειδικούς Αγορητές.Ότι αφορά τον προγραμματισμό των συνεδριάσεων η δεύτερη συνεδρίαση με κλήση φορέων προτείνεται να πραγματοποιηθεί αύριο παρασκευή 25 Σεπτεμβρίου και ώρα 10 το πρωί στην αίθουσα της Γερουσίας η 3η συνεδρίαση προτείνεται να πραγματοποιηθεί επίσης αύριο στις μία το μεσημέρι πάλι στην αίθουσα της Γερουσίας. Συμφωνούμε όλοι συμφωνούμε λοιπόν και πάλι κατά πλειοψηφία υπό του προγραμματισμού των συνεδριάσεων οι Εισηγητές παρακαλώ πολύ να δώσουν μία λίστα με τους φορείς που προτείνουν στο Προεδρείο για να επιταχύνουμε τη διαδικασία.

Το λόγο έχει η κυρία Βούλτεψη.

**ΣΟΦΙΑ ΒΟΥΛΤΕΨΗ (Εισηγήτρια της Πλειοψηφίας):** Απλώς για να ακούσουν όλοι για να μην αναφέρουν τα ίδια.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κύριος Συρμαλένιος.

**ΝΙΚΟΛΑΟΣ ΣΥΡΜΑΛΕΝΙΟΣ**: Θα υπάρχει περιορισμός παρουσίας;

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Αύριο λέτε; Είναι με τηλεδιάσκεψη κα οι δύο.

**ΝΙΚΟΛΑΟΣ ΣΥΡΜΑΛΕΝΙΟΣ**: Επί της διαδικασίας θέλω να πω κάτι. Κοιτάξτε να δείτε, το τελευταίο διάστημα και ανεξάρτητα από το σημερινό νομοσχέδιο που έχει το χαρακτήρα του επείγοντος, η Βουλή συνεδρίαζε από Δευτέρα έως Παρασκευή βράδυ, με αποτέλεσμα όσοι είμαστε από τις περιφέρειες να δυσκολευόμαστε πάρα πολύ και να επισκεφθούμε τις περιφέρειες, αλλά και να είμαστε εντάξει στην παρουσία μας στις συνεδριάσεις. Θέλω να μεταφέρετε στο Προεδρείο της Βουλής ότι αυτή η κατάσταση δεν μπορεί να συνεχιστεί. Είναι τουλάχιστον 3 - 4 μήνες τώρα που δεν είμαστε σε μνημόνια, γιατί όταν ήμασταν στα μνημόνια καταλαβαίνουμε. Η πανδημία είναι, βεβαίως, μια έκτακτη κατάσταση, αλλά δεν είναι δυνατόν να συνεδριάζει η Βουλή από τη Δευτέρα 10 η ώρα και να τελειώνει Παρασκευή βραδύ. Αυτό, τουλάχιστον για τους βουλευτές της περιφέρειας, νομίζω ότι εκφράζω τους πάντες από όλα τα κόμματα και πρέπει να το δει το Προεδρείο να αλλάξει αυτό το χρονοδιάγραμμα.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Πρόεδρος θα το μεταφέρω. Καταγράφεται η παρατήρησή σας και σας ευχαριστώ.

**ΣΟΦΙΑ ΒΟΥΛΤΕΨΗ (Εισηγήτρια της Πλειοψηφίας)**: Σας λέω, λοιπόν, ότι εμείς προτείνουμε τους τρεις Περιφερειάρχες των περιοχών που έχουν πληγεί, δηλαδή Θεσσαλίας, Στερεάς Ελλάδος και Ιονίων Νήσων, το Δήμαρχο Καρδίτσας, την ΠΟΕΣΥ, την ΕΣΗΕΑ και το Σύνδεσμο Διαφημιζομένων Ελλάδος.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Οι υπόλοιποι εισηγητές είπατε ότι θα καταθέσουν. Κύριε Κεγκέρογλου, θα καταθέσετε κατάσταση με τα ονόματα;

**ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής του ΚΙΝΗΜΑΤΟΣ ΑΛΛΑΓΗΣ)**: Ναι, έχω δύο Δημάρχους, Εργατικό Κέντρο Καρδίτσας και Επιμελητήριο Καρδίτσας, Συνεταιρισμός Αγελαδοτρόφων και Αιγοπροβατοτρόφων της ευρύτερης περιοχής της Θεσσαλίας και Ένωση Ενημερωτικών Τηλεοράσεων Ελληνικής Περιφέρειας.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Κυρία Παπανάτσιου, θα καταθέσετε ή θα ανακοινώσετε;

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Εισηγήτρια της Μειοψηφίας)**: Το Οικονομικό Επιμελητήριο, τη ΓΣΕΒΕΕ και την ΕΣΕΕ, το Δήμαρχο Αλμυρού από τις πληγείσες περιοχές, την ΕΣΗΕΑ, τον Πρόεδρο του Κτηνοτροφικού Συνεταιρισμού Καρδίτσας και το Επαγγελματικό Επιμελητήριο Λάρισας.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Περιμένουμε από όλους τους εισηγητές να μας δώσουν τα ονόματα των φορέων που προτείνουν να καλέσουμε.

**ΣΟΦΙΑ ΒΟΥΛΤΕΨΗ (Εισηγήτρια της Πλειοψηφίας)**: Πάντως, κύριε Πρόεδρε, αν πάμε αποσπασματικά σε κτηνοτρόφους, θα δώσω νέο κατάλογο, γιατί θεωρώ ότι οι Περιφερειάρχες μπορούν να καλύψουν όλα αυτά και σε πολλούς που μου τηλεφώνησαν. Γιατί εδώ, αν δείτε, είναι πολύ μακρύς ο κατάλογος. Είναι περιφέρειες, χωριά, πόλεις και τα λοιπά, μπορεί ο καθένας μας να προτείνει κάτι και να μην τελειώσουμε ποτέ. Είτε πιστεύω ότι να συμφωνήσουμε οι Περιφερειάρχες να έρθουν με ομαδοποιημένα τα αιτήματά τους ή θα αρχίζουμε να λέμε όλοι, γιατί και η Κεφαλονιά εμένα μου τηλεφώνησε και μου ζήτησε να στείλει. Ξέρετε ότι είναι κτηνοτροφικό το νησί.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Καλώς. Θα το δούμε αυτό.

**ΣΟΦΙΑ ΒΟΥΛΤΕΨΗ (Εισηγήτρια της Πλειοψηφίας)**: Έρχομαι στο νομοσχέδιο. Όπως ήδη αναφέρθηκε από το κύριο Υπουργό, η Ελλάδα γνωρίζουμε όλοι βρίσκεται, για πρώτη φορά στην ιστορία της, κάτω από τέτοιες συνθήκες. Ο κορωνοϊός που συνεχίζεται, το μεταναστευτικό που συνεχίζεται, η απειλή και πολλές φυσικές καταστροφές. Αυτό, λοιπόν, το οποίο πρέπει να κάνουμε τώρα, ειδικά όταν έχει προηγηθεί μια μεγάλη φυσική καταστροφή τόσο διάσπαρτη στη χώρα μας, είναι να δώσουμε άμεσες λύσεις και άμεσες απαντήσεις στα προβλήματα που έχουν δημιουργηθεί στους ανθρώπους που ζουν στις περιφέρειες αυτές της πατρίδας μας. Αυτό κάνουμε με αυτό το νομοσχέδιο κι αυτό είναι και το σημαντικό. Δηλαδή, ο κόσμος αυτό περιμένει να ακούσει τώρα και περιμένει να το ακούσει αμέσως και όχι αύριο. Για αυτό και το επείγον εδώ και για αυτό και το γεγονός ότι στην Ολομέλεια το νομοσχέδιο θα έρθει τη Δευτέρα.

Οι καταστροφές συνέβησαν 18 και 19 Σεπτεμβρίου. Σήμερα έχουμε 24 Σεπτεμβρίου, άρα πάρα πολύ γρήγορα έγινε μια πρώτη καταγραφή. Οι καταστροφές είναι μεγάλες και καταλαβαίνουμε όλοι ότι θα συνεχίσουν τα κλιμάκια να απασχολούνται με το θέμα. Τα μέτρα αφορούν συγκεκριμένες περιφέρειες Θεσσαλίας, Φθιώτιδας, Κεφαλλήνιας, Ιθάκης, Ζακύνθου, Λευκάδας, Κορινθίας και Ευρυτανίας.

Το νομοσχέδιο που συζητάμε σήμερα προβλέπει οικονομική ενίσχυση 5.000 ευρώ για τα φυσικά πρόσωπα, των οποίων επλήγη η κατοικία και 8.000 ευρώ για τα νομικά πρόσωπα, των οποίων επλήγησαν οι κτιριακές εγκαταστάσεις, υπό την προϋπόθεση ότι ήταν σε λειτουργία τη συγκεκριμένη μέρα της καταστροφής. Οι αιτήσεις εκ μέρους των πληγέντων θα υποβληθούν ηλεκτρονικά, αλλά και με προσκόμιση, αν θέλουν, όλων των αναγκαίων εγγράφων στα ΚΕΠ. Υπάρχουν ειδικές πρόνοιες για την περίπτωση υποβολής ψευδών στοιχείων ή για κενά και εγκαταλελειμμένα κτίρια και βέβαια θεσπίζεται το αφορολόγητο ανεκχώρητο και ακατάσχετο αυτού του επιδόματος, το οποίο δεν υπόκειται σε καμία κράτηση και δεν συμψηφίζεται με άλλες οφειλές ή χρέη προς το Δημόσιο.

Επίσης, στις περιοχές που κηρύχθηκαν σε κατάσταση έκτακτης ανάγκης προβλέπεται με αυτό το νομοσχέδιο η αναστολή έως τις 30 Σεπτεμβρίου του 2021 κάθε πράξης αναγκαστικής εκτέλεσης επί της κινητής ή ακίνητης περιουσίας φυσικών ή νομικών προσώπων. Με το νομοθέτημα που συζητούμε σήμερα επίσης προβλέπεται η παράταση συμβάσεων εργασίας προσωπικού ιδιωτικού δικαίου ορισμένου χρόνου για την αποκατάσταση των επιπτώσεων των φυσικών καταστροφών της Γενικής Γραμματείας Υποδομών του Υπουργείου Υποδομών και Μεταφορών σε υπηρεσίες που είχαν ήδη συσταθεί και είχαν πραγματοποιηθεί ήδη προσλήψεις λόγω φυσικών καταστροφών προηγούμενων ετών. Εκεί συνεχίζουν να εργάζονται υπάλληλοι, οι οποίοι έχουν εξοικειωθεί με τα προβλήματα αυτά και έχουν αποκτήσει μεγάλη εμπειρία. Έτσι, οι ήδη υπηρετούντες, 16 υπάλληλοι θα δουν τις συμβάσεις τους να παρατηρούνται έως τις 30 Απριλίου του 2021.

Το σχέδιο νόμου περιλαμβάνει επίσης έκτακτα και επείγοντα μέτρα για τη διασφάλιση θέσεων εργασίας στις πληγείσες από τον κυκλώνα «Ιανό» περιοχές και έτσι σε 18 δήμους και στις δημοτικές τους κοινότητες οι εργοδότες μπορούν να θέτουν σε αναστολή τις συμβάσεις εργασίας μέρους ή όλων των εργαζομένων τους μέχρι την αποκατάσταση των ζημιών και όχι πέραν των 3 μηνών. Οι εργοδότες που θα επιλέξουν να επωφεληθούν από αυτό το μέτρο, υποχρεούνται να μην προβούν σε μειώσεις προσωπικού και να διατηρήσουν μετά τη λήξη του χρόνου της αναστολής ίδιο αριθμό θέσεων εργασίας για χρονικό διάστημα ίσο με εκείνο της αναστολής. Οι εργαζόμενοι που θα τεθούν σε καθεστώς αναστολής εργασίας θα λάβουν αποζημίωση ειδικού σκοπού ύψους 534 ευρώ, καθώς και αναλογία δώρου Χριστουγέννων. Όπως πάντα και αυτή, η αποζημίωση είναι ακατάσχετη, αφορολόγητη και δεν συμψηφίζεται με οποιαδήποτε άλλη οφειλή.

Παράλληλα, ο εργοδότης υπέβαλε αναλυτικές περιοδικές δηλώσεις για τους εργαζόμενους που τελούν σε αναστολή, προκειμένου να διασφαλιστεί η πλήρης ασφαλιστική τους κάλυψη. Η δαπάνη για την αποζημίωση ειδικού σκοπού και για την ασφαλιστική κάλυψη καλύπτεται από τον κρατικό προϋπολογισμό και η διαδικασία προβλέπεται ακριβώς μέσα στο νομοθέτημα.

Νομοθετούμε επίσης αυτό που έχει ήδη έχει ανακοινωθεί, δηλαδή την παροχή δυνατότητας στους φορολογούμενους να καταβάλλουν τις πρώτες δόσεις του ΕΝΦΙΑ μέχρι τα τέλη Οκτωβρίου του 2020, καθώς γνωρίζουμε όλοι ότι το Υπουργείο Οικονομικών ανακαθόρισε τις τιμές εκκίνησης των αντικειμενικών αξιών μετά τις αποφάσεις του Συμβουλίου της Επικρατείας, ενώ ξέρουμε επίσης ότι έχει δοθεί απαλλαγή φόρου σε μικρά ακριτικά νησιά, οπότε και σε αυτήν την περίπτωση έπρεπε να ολοκληρωθεί μια μηχανογραφική εκκαθάριση με βάση τα νέα δεδομένα. Επίσης, παρατείνεται η εφαρμογή μειωμένων συντελεστών σε σειρά αγαθών και υπηρεσιών, όπως είναι τα μη αλκοολούχα ποτά ή τα εισιτήρια των κινηματογράφων, παραστάσεων υπηρεσιών παρεχόμενων από τα καταστήματα εστίασης. Αυτό ανήκει στο σκοπό μείωσης των συνεπειών της πανδημίας.

Κάτι που επίσης περιλαμβάνεται στο νομοσχέδιο και που το θεωρούμε σημαντικό, είναι ότι εκπίπτει η διαφημιστική δαπάνη υπό προϋποθέσεις κατά ποσοστό 100% για το φορολογικό έτος 2020 και κατά 60% για το φορολογικό έτος 2021. Είναι γνωστό ότι η κρίση της πανδημίας έπληξε τις επιχειρήσεις και αυτό επέφερε δραματικές επιπτώσεις στις δαπάνες για διαφήμιση προϊόντων και υπηρεσιών. Οι επιχειρήσεις, αντιμέτωπες με την κρίση πανδημίας, περιόρισαν υπερβολικά αυτές τις δαπάνες, καθώς είδαν να περιορίζονται τα έσοδά τους. Αυτό είχε ως συνέπεια να στερηθούν οι επιχειρήσεις ενημέρωσης τις βασικές πηγές τους εσόδων.

Έτσι, λοιπόν, σχηματίστηκε και μια εξίσου δραματική αλυσίδα, που έπληξε όλους. Οι επιχειρήσεις έπαψαν να διαφημίζουν τα προϊόντα τους και τα μέσα ενημέρωσης έχασαν το βασικό τους έσοδο, με επιπτώσεις, όπως αντιλαμβανόμαστε όλοι και στην κατανάλωση, που πρέπει να τονωθεί και στην εργασία, όσον αφορά στους εργαζόμενους στα μέσα ενημέρωσης.

Στο σημείο αυτό, θα ήθελα απλώς να πω, στους κ. Υπουργούς, διότι και εμείς, μόλις μπαίνει στη διαδικασία της διαβούλευσης και της κατάθεσης κυρίως ένα νομοσχέδιο και το βλέπει ο κόσμος, γινόμαστε δέκτες διαφόρων προτάσεων, έχει παραληφθεί, ίσως χωρίς σκοπιμότητα, η διαφήμιση όσον αφορά τα λεωφορεία. Αυτό, όμως, καθώς το νομοσχέδιο κατατείνει στην ενίσχυση της κατανάλωσης, νομίζω, ότι πρέπει να αντιμετωπιστεί, πιστεύω, απ’ ότι μου είπαν, όταν έμαθαν ότι είμαι και εισηγήτρια, ότι θα το θέσουν αυτό, έτσι κι αλλιώς, στην αυριανή συζήτηση με τους φορείς.

Με άλλη διάταξη, αναστέλλεται, για ένα χρόνο, από την 1η Οκτωβρίου του 2020 έως 30η Σεπτεμβρίου του 2021, η επιβολή τέλους συνδρομητικής τηλεόρασης, με σκοπό τη μείωση της συνολικής επιβάρυνσης των λογαριασμών των τελικών καταναλωτών, αλλά και την αντιμετώπιση ενός αθέμιτου ανταγωνισμού που υπήρχε, ενώ με άλλη δια ρύθμιση, καλύπτεται η ανάγκη χρηματοδότησης των αναπληρωτών και ωρομισθίων εκπαιδευτικών από το συγχρηματοδοτούμενο σκέλους του προγράμματος δημοσίων επενδύσεων, ή οι ανάγκες που έχουν δημιουργηθεί από την πανδημία, έχουν δημιουργήσει νέες ανάγκες για νέες προσλήψεις εκπαιδευτικών και έτσι, λοιπόν, πέραν του ήδη καταβληθέντος κονδυλίου των επιπλέον κονδυλίων των 200 εκατομμυρίων ευρώ, έρχεται η κυβέρνηση και προτείνει, με αυτό το νομοθέτημα, άλλες νέες προσλήψεις, με κονδύλι της τάξης των 120 περίπου εκατομμυρίων ευρώ, 118.

Βεβαίως, υπάρχει και η διάταξη που αφορά στην ενημέρωση των πολιτών, με σκοπό τη προστασία της δημόσιας υγείας. Θεωρούμε, ότι αυτή η εκστρατεία ενημέρωσης, είχε πάει πάρα πολύ καλά στο αρχικό στάδιο της πανδημίας και τώρα, που βρίσκεται σε αναζωπύρωση, είναι ανάγκη να υπάρξει μία δεύτερη εκστρατεία ενημέρωσης. Γνωρίζω, ότι για το θέμα αυτό, έχει γίνει μεγάλη συζήτηση, πλην, όμως, πιστεύω και από επαγγελματική συγκρότηση, ότι η ενημέρωση αποτελεί κορυφαία διαδικασία και δεν πρέπει να αποσπούμε από αυτό το καθήκον, διότι θυμίζω σε όλους, ότι εκείνα τα πρώτα σποτάκια που μεταδίδονταν συνεχώς, είχαν επίδραση, ενημέρωσαν, επηρέασαν το κόσμο, ο οποίος μπόρεσε να φέρει σε πέρας την ατομική του ευθύνη, πέρα από όλα όσα βεβαίως κάνει το κράτος.

Τέλος, με το σχέδιο νόμου, προβλέπεται και η διαδικασία αναστολής λειτουργίας υπηρεσίας του δημοσίου, προκειμένου να αποφευχθεί η διάδοση του ιού του κορονοϊού και καθορίζονται και οι διαδικασίες διεξαγωγής εκλογών για την ανάδειξη των αιρετών μελών των υπηρεσιακών συμβουλίων του εκπαιδευτικού προσωπικού, χωρίς να διακόπτεται η εκπαιδευτική διαδικασία. Αυτό σημαίνει, ότι πλέον, η εκλογική διαδικασία, θα γίνεται το πρώτο Σάββατο του Νοεμβρίου κάθε δεύτερου έτους και αυτό αφορά και τη προσεχή εκλογική διαδικασία του Νοεμβρίου.

Έχουμε όλοι στη διάθεσή μας την έκθεση του Γενικού Λογιστηρίου του Κράτους, από όπου προκύπτουν οι επιβαρύνσεις του κρατικού προϋπολογισμού, αλλά και όσα επιβαρύνουν τον κρατικό προϋπολογισμό λόγω των αναστολών, καθώς θα υπάρξουν και από εκεί κάποιες απώλειες εσόδων, από τις αναστολές και από τη μείωση του ΦΠΑ.

Σε αυτό το σημείο, κυρίες και κύριοι συνάδελφοι, σας καλώ να υπερψηφίσουμε αυτό το νομοσχέδιο. Θα ακούσουμε, βέβαια, τις ενστάσεις και όλα όσα έχουν να πουν οι συνάδελφοι, ωστόσο, θεωρούμε πάρα πολύ σημαντικό, τη Δευτέρα το βράδυ, να έχουμε όλοι ψηφίσει τα μέτρα ανακούφισης των πληγέντων από τις πρόσφατες καταστροφές και όλα τα μέτρα που επικαιροποιούνται, με βάση τις ανάγκες που δημιουργεί η εξέλιξη της πανδημίας.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει η κυρία Παπανάτσιου.

**ΚΑΤΕΡΙΝΑ ΠΑΠΑΝΑΤΣΙΟΥ (Εισηγήτρια της Μειοψηφίας):** Κυρίες και κύριοι συνάδελφοι, συζητάμε σήμερα ένα νομοσχέδιο, που όλοι και όλες, θα ευχόμασταν πραγματικά να μην υπήρχε η ανάγκη να συζητηθεί. Κατ’ αρχήν, θέλω να εκφράσω τα βαθιά μου συλλυπητήρια στις οικογένειες των θυμάτων της σφοδρής κακοκαιρίας, στα οποία θύματα, δυστυχώς, σήμερα προστέθηκε ακόμη ένα, αλλά και την αμέριστη συμπαράστασή μου, σε όλους τους κατοίκους των περιοχών που επλήγησαν.

Η περιοχή από την οποία κατάγομαι, αυτή της Θεσσαλίας, χτυπήθηκε σφόδρα από τον κυκλώνα και θέλω να σας ενημερώσω, πως η κατάσταση εκεί είναι πάρα πολύ σοβαρή. Το ίδιο ισχύει και στη γενέτειρά μου, τη περιοχή του Αλμυρού, η οποία δεν θυμίζει σε τίποτα την προ Ιανού εποχή. Η καταστροφή αυτή έρχεται εν μέσω μιας υγειονομικής κρίσης, με ότι συνεπάγεται αυτό για τη δημόσια υγεία, αλλά και για την οικονομία της χώρας. Η διαχείριση της κυβέρνησης, αποδεικνύεται ελλιπής, αν όχι καταστροφική. Οι ευθύνες σας, για την οικονομική κατάσταση, είναι τεράστιες. Η κλιματική αλλαγή, που προσφάτως ανακαλύψατε και εσείς, βαθαίνει και εξελίσσεται. Όλοι και όλες, θα θέλαμε να μη συζητάμε νομοσχέδια για τις φυσικές καταστροφές, όμως, είναι μια πραγματικότητα που πρέπει να αντιμετωπίσουμε. Ο τρόπος, όμως, που επιλέγετε να νομοθετήσετε, κύριοι της κυβέρνησης, για τα κρίσιμα αυτά ζητήματα, δεν μπορεί να προσπεραστεί.

Φέρνετε, για πολλοστή φορά, κρίσιμα νομοσχέδια τα ξημερώματα, με την επίφαση της στήριξης των πολιτών που επλήγησαν, περνάτε από τη πίσω πόρτα διατάξεις, οι οποίες είναι σκανδαλώδεις. Τι να μην πρωτοσχολιάσουμε; Τη ρύθμιση για τις υπεραποσβέσεις της διαφημιστικής δαπάνης; Χαρίζεται εκατομμύρια ευρώ, ζημιώνοντας έμμεσα το δημόσιο, σε μεγάλες επιχειρήσεις, που είναι και οι μόνες άλλωστε που διαφημίζονται εν μέσω πρωτοφανούς οικονομικής ύφεσης. Την εν λευκώ διαδικασία απευθείας ανάθεση σε ιδιωτική εταιρεία για τα μηνύματα ενημέρωσης του κοινού σχετικά με την πανδημία; Μια νέα λίστα Πέτσα, δηλαδή, χωρίς διαφάνεια, χωρίς διαγωνισμούς, με απευθείας αναθέσεις και μάλιστα, χωρίς κανένα κοστολόγιο από το Γενικό Λογιστήριο του Κράτους. Αυτές οι πρακτικές είναι απαράδεκτες.

Κύριοι της κυβέρνησης, έχετε κατανοήσει, ότι διαχειρίζεστε δημόσιο χρήμα; Έχετε κατανοήσει, ότι είστε υπόλογοι και για το τελευταίο ευρώ του Έλληνα φορολογούμενου, το οποίο τόσο εύκολα μοιράζεται, χωρίς διαφανείς διαδικασίες και χωρίς αντίκρισμα; Αν δεν είχαμε να κάνουμε με δημόσιο χρήμα, τα εν λόγω θέματα θα ήταν τραγελαφικά. Αλλά, η αυταρέσκεια σας, έχει θολώσει τη κριτική σας και νομίζετε, ότι ο κόσμος συναινεί σε τέτοιες πρακτικές. Η κοινωνία σας έδωσε το χρόνο να προετοιμαστείτε. Εσείς, εκλάβατε αυτή τη συλλογική μας ανταπόκριση σαν συναίνεση σε αυταρχικές πολιτικές και σε χαριστικές διατάξεις προς ημετέρους. Κάθε κρίση που προκύπτει, φροντίζατε να την κάνετε ευκαιρία. Από την αρχή σας το λέμε, τέτοιου είδους διατάξεις αποτελούν πεδίο σύγκρουσης και κτυπούν το περί δικαίου αίσθημα. Σας καλούμε να τις αποσύρετε. Τέρμα τα δωράκια σε κολλητούς και φίλους, τέρμα τα σχόλια Λυκίκου, τέρμα οι λίστες Πέτσα, τέρμα τα πειράματα του μεγάλου περιπάτου των εκατομμυρίων ευρώ, τέρμα οι μάσκες αλεξίπτωτα. Να ευθυγραμμιστείτε με την πραγματικότητα και τις επιπτώσεις των πολιτικών σας.

Όσον αφορά το νομοσχέδιο. Κατ’ αρχήν, δεν υπάρχει αναφορά καθόλου στο νομοσχέδιο για αγροτικές ενισχύσεις και ρυθμίσεις για τους αγρότες. Ας δούμε τώρα τον κύριο κορμό. Πρώτον, ο κύριος Πρωθυπουργός, αφού πήγε καθυστερημένα, ή στη δεύτερη εργάσιμη, όπως μας ενημερώσατε, για αυτοψία στις πληγείσες περιοχές, εξήγγειλε ενισχύσεις, τις οποίες και τώρα ενσωματώνετε. Τι εξήγγειλε; Τίποτα περισσότερο από όσα ήδη προβλέπει ο μηχανισμός που δημιουργήθηκε στο Υπουργείο Εσωτερικών το 2018. Κανένα νέο μέτρο ενίσχυσης, καμία επιπλέον παροχή, για να αντιμετωπιστεί η πρωτοφανής καταστροφή. Θεωρούμε, πως πρέπει να εξετάσετε πιο στοχευμένα μέτρα λόγω της υγειονομικής κατάστασης και των οικονομικών επιπτώσεων και λήψη βέβαια του δικού σας κεντρικού σχεδιασμού. Το ίδιο σημειώνουν και αρκετοί φορείς, που φαντάζομαι, ότι θα τα ακούσουμε αύριο και από τους ίδιους.

Δεύτερο. Στο άρθρο με τον ειρωνικό τίτλο «περί προστασίας των θέσεων εργασίας». Ακολουθείτε την πεπατημένη της πανδημίας επιδεικνύοντας την μονομέρειά σας. Επιδοτείτε την αναστολή των συμβάσεων εργασίας σαν όρο την διασφάλισή τους για τρεις μήνες. Μετά την πάροδο τριών μηνών, οι εργαζόμενοι μένουν «μετέωροι», απολυμένοι και καλούνται να αναζητήσουν την τύχη τους σε περιοχές που πιθανόν δεν θα έχουν ορθοποδήσει ακόμη. Κύριοι συνάδελφοι, με βάση και τα επίσημα στοιχεία, αυτό το μοντέλο λειτούργησε το προηγούμενο εξάμηνο και το χρησιμοποιείτε; Ή απλά δεν σας ενδιαφέρει; Εμείς πιστεύουμε, πως δεν σας ενδιαφέρει. Η επίθεση στον κόσμο της εργασίας είναι πλέον συνυφασμένη με τις πολιτικές σας.

Τρίτο. Σχετικά με τον ΕΝΦΙΑ. Η καθυστέρηση στις εκκαθαρίσεις του ΕΝΦΙΑ δημιουργεί αλλεπάλληλα προβλήματα στους πολίτες και τον σχεδιασμό τους για την εξυπηρέτηση των οφειλών τους. Επιπλέον, πρέπει να μας απαντηθεί, γιατί η διάταξη για την κατάργηση του ΕΝΦΙΑ στα μικρά και ακριτικά νησιά, όπου με βάση την Αιτιολογική Έκθεση, καθυστερεί περαιτέρω την έκδοση των εκκαθαριστικών, έρχεται ένα χρόνο μετά την απόρριψη από τη Ν.Δ. της αντίστοιχης τροπολογίας του ΣΥΡΙΖΑ. Το πρόβλημα δεν λύνεται με αναστολές και παρατάσεις. Από ποιο εισόδημα θα αποπληρώσουν τις υποχρεώσεις τους οι πολίτες;

Σχετικά με το φ.Π.Α .. Η πρόταση του ΣΥΡΙΖΑ είναι η μείωση του Φ.Π.Α στην εστίαση στην εστίαση από το 13% στο 6% για όσο διαρκεί η κρίση. Ωστόσο πρέπει να σημειώσουμε ότι όσον αφορά τα θέατρα, τους κινηματογράφους και τις συναυλίες, χώροι οι οποίοι δεν ξεπέρασαν ουσιαστικά ποτέ τη φάση του lockdown, η μείωση του Φ.Π.Α είναι δώρο άδωρο. Επί της ουσίας, δεν έχετε κάνει απολύτως τίποτε για τους εργαζόμενους στον πολιτισμό. Ποια η ουσία της παράτασης του μειωμένου συντελεστή, όταν δεν υπάρχει κατανάλωση, και όταν κλείνετε τους χώρους αυτούς ανά δεκαπενθήμερο. Ποιον κοροιδεύτετε; Απαντήστε μας, αν και πώς θα ενισχύσετε τους εργαζόμενους στο χώρο του πολιτισμού.

Πέμπτον. Για την έκπτωση των διαφημιστικών δαπανών. Αναφέρθηκα και πιο πάνω αλλά θα επιμείνω, γιατί πρόκειται για εμπαιγμό. Πρόκειται για διάταξη που δίνει απλόχερα «δωράκια» στις μεγάλες επιχειρήσεις που διαφημίζονται σε κανάλια, ραδιόφωνο, κινηματογράφους, κ.λπ.. Ένα μικρό παράδειγμα αρκεί για να καταλάβετε, τι κάνετε και για ποιους δουλεύετε. Ας πούμε ότι μια επιχείρηση το 2019 έδωσε 1 εκατομμύρια ευρώ για διαφήμιση. Το ποσό αυτό το εκπίπτει από τα ακαθάριστα έσοδά της. Τι κάνετε με τη νέα διάταξη; Αν η επιχείρηση δώσει άλλο ένα εκατομμύριο για διαφήμιση το 2020, ισόποσο, δηλαδή, όσο κατέβαλε το 2019, διπλασιάζετε τη δαπάνη με σκοπό να εκπίπτει αντί του ενός εκατομμυρίου που πραγματικά κατέβαλε, 2 εκατομμύρια ευρώ. Μάλιστα, αν προκύψουν ζημιές δίνετε τη δυνατότητα αυτές να μεταφερθούν στην πενταετία, ώστε να μπορούν να τις αποσβέσουν.

Ξέρουμε όλοι ότι οι μικρές και μεσαίες επιχειρήσεις δεν έχουν ανάγκη από εκπτώσεις στις διαφημιστικές δαπάνες, αφού άλλωστε, δεν διαφημίζονται ιδιαίτερα αλλά- κατά την άποψή μας- από μη επιτρεπτέες ενισχύσεις, όπως έχουμε τονίσει και καταθέσει επίσημα στο πρόγραμμά μας. Η ωφέλειά τους από την παρούσα ρύθμιση είναι μηδαμινή. Για ποιους το κάνετε λοιπόν; Για τις κολοσσιαίες επιχειρήσεις που διαφημίζονται κατά κόρον, αφού με αυτόν τον τρόπο έμμεσα γλυτώνουν τεράστια ποσά ζημιώνοντας, βέβαια, το δημόσιο.

Παράλληλα, βοηθάτε και στους καναλάρχες. Ποιον θα αφήσει ασυγκήνητο, άλλωστε, ένα τέτοιο κίνητρο περί απόσβεσης; Η ιδεοληπτική μονομέρειά σας, κύριοι της κυβέρνησης, προς όφελος των μεγάλων επιχειρήσεων είναι επικίνδυνη. Το αφήγημά σας για τη στήριξη και σταθεροποίηση της οικονομίας καταρρέει αλλά, δυστυχώς, καταρρέουν και τα εισοδήματα των πολιτών.

Έκτο ζήτημα: Το άρθρο 11. Αγαπητοί συνάδελφοι, έρχεται σαν να μην έχει συμβεί τίποτα με τη λίστα Πέτσα. Γιατί το λέμε αυτό; Μα, γιατί κάνατε ακριβώς το ίδιο. Έρχεστε να νομοθετήσετε απευθείας ανάθεση σε ιδιωτική εταιρεία για την ενημέρωση των πολιτών περί πανδημίας, και μάλιστα, χωρίς να προβλέπεται κοστολόγιο και χρηματικό όριο. «Εν λευκώ», δηλαδή, θα μπορείτε να μοιράζεται όσο χρήμα θέλετε χωρίς διαγωνισμούς, χωρίς διαδικασίες, δήθεν, για να ενημερώνετε τους πολίτες για τον ιό.

Να σας θυμίσω κάτι για τη λίστα Πέτσα. Ο κύριος Μητσοτάκης, σε συνέντευξη στο ραδιοσταθμό Σκάϊ, είχε αναφέρει ότι η κυβέρνησή του δεν ενεπλάκη στο μοίρασμα των χρημάτων στα μέσα ενημέρωσης, ότι απλώς, επέλεξε μια εταιρεία. Δεν είπε ούτε λέξη για τις διαδικασίες που οδήγησαν στη συγκεκριμένη απόφαση, παρακάμψατε πλήρως τότε την αρμόδια υπηρεσία της Γενικής Γραμματείας Επικοινωνίας και Ενημέρωσης, και φυσικά, το υφιστάμενο θεσμικό πλαίσιο διαφάνειας και δηλώσατε ευθαρσώς, ότι δώσατε δημόσιο χρήμα σε μια ιδιωτική επιχείρηση, η οποία ανέλαβε να τα μοιράσει σε 1.200 μέσα ενημέρωσης, πάσης φύσεως.

Και τώρα έρχεστε αυτή την τραγική διαδικασία να την κάνετε νόμο. Τι νομίζετε πώς είναι το δημόσιο χρήμα, κύριοι της κυβέρνησης; Προσωπική σας περιουσία; Αντί να δαπανάτε τα χρήματα των φορολογουμένων για να ανοίξετε ΜΕΘ και να ενισχύσετε οικονομικά την κοινωνία, ασχολείστε με το πώς θα μοιράστε χρήματα χωρίς διαφάνεια; Η διάταξη πρέπει να αποσυρθεί άμεσα! Να εξηγήσετε στον κόσμο, πώς γίνεται να επιδοτείτε τα μέσα και όχι τους πολίτες.

Σημείο 7ο. Σχετικά με τις τροποποιήσεις στον τρόπο εκλογής των Υπηρεσιακών Συμβουλίων. Πρέπει να τονίσουμε ότι οι αλλαγές έρχονται χωρίς καμία διαβούλευση από την πλευρά του Υπουργείου. Θα θέλαμε η αρμόδια Υπουργός αν θα μπορούσε αύριο να μας πει το λόγο.

Σημείο 8ο. Προχωράτε σε αναστολή μέχρι και την 30η Σεπτεμβρίου του 2021, κάθε πράξης αναγκαστικής εκτέλεσης στις πληγείσες περιοχές. Ωστόσο, τι συμβαίνει με τις διαδικασίες που ολοκληρώνονται ή ολοκληρώθηκαν την εβδομάδα αυτή, μέχρι και την ψήφιση του νόμου. Πώς σκοπεύετε να προστατεύσετε αυτούς τους ανθρώπους; Επειδή, θα πρέπει να σας πω ότι σε περιοχές που επλήγησαν από την κακοκαιρία μέχρι και χθες διεξάγονταν κανονικά οι ηλεκτρονικοί πλειστηριασμοί. Το έχετε υπόψη σας; Θα καλύψετε και αυτές τις περιπτώσεις, κύριε Υπουργέ;

Κλείνοντας, έχουμε ένα νομοσχέδιο με σκόρπιες διατάξεις, που ουδεμία σχέση έχουν με την κατεπείγουσα διάστασή του. Για άλλη μια φορά έρχεται μεσάνυχτα για να συζητηθεί απευθείας στην Επιτροπή. Μέσα στο νομοσχέδιο κρύβονται φοροαπαλλαγές, «δώρα» για την έκπτωση της διαφημιστικής δαπάνης, νέος γύρος επιχορηγήσεων για την ενημέρωση του κοινού για θέματα δημόσιας υγείας και άσχετες διατάξεις για την εκλογή υπηρεσιακών συμβουλίων.

Το κυβερνητικό αφήγημα περί ατομικής ευθύνης εξακολουθεί να δεσπόζει στη δημόσια συζήτηση. Φροντίζουν να το συντηρούν οι κατασκευαστές του. Φροντίζουν να το διακινούν και να το εκλαϊκεύουν τα «μπουκωμένα» με δημόσιο χρήμα μέσα ενημέρωσης. Κουβέντα, όμως, για την κρατική ευθύνη. Κουβέντα, για τη δική σας ευθύνη.

Το παρόν νομοσχέδιο είναι άλλη μια απόδειξη της γραμμής που έχετε χαράξει: Κοινωνικοποίηση των ζημιών, ιδιωτικοποίηση των κερδών. Αυτό σας χαρακτήριζε πάντα, αυτό σας χαρακτηρίζει και σήμερα.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ την κυρία Παπανάτσιου. Το λόγο έχει ζητήσει το λόγο κύριος Υπουργός, για μία παρέμβαση.

Το λόγο έχει ο κ. Σκυλακάκης.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Να ξεκινήσω λέγοντας, ότι δεν θα χρησιμοποιήσω το παράδειγμα των ΜΕΘ σε σχέση με το δημόσιο χρήμα. Η προηγούμενη κυβέρνηση, η οποία τώρα, λέει αυτά που λέει, παρέδωσε μισές ΜΕΘ σε σχέση με τον ευρωπαϊκό μέσο όρο και ένα ανοχύρωτο υγειονομικό σύστημα. Και αυτό αφού έβαλε τεράστια ποσά.

**ΕΥΚΛΕΙΔΗΣ ΤΣΑΚΑΛΩΤΟΣ:** *(Ομιλεί εκτός μικροφώνου)*

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κύριε Τσακαλώτο, σας παρακαλώ πολύ!

Δεν έχετε το λόγο! Πρέπει να μιλήσει ο κ. Υπουργός, και θα τον αντικρούσετε στη συνέχεια εφόσον πάρετε το λόγο.

Κύριε Υπουργέ, έχετε το λόγο.

**ΕΥΚΛΕΙΔΗΣ ΤΣΑΚΑΛΩΤΟΣ:** *(Ομιλεί εκτός μικροφώνου)*

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Βλέπω, ότι τα εσωκομματικά αλλάζουν την αγωγή των ανθρώπων. Εγώ δεν θα αλλάξω τη δική μου αγωγή και δεν θα χρησιμοποιήσω εγώ, τέτοιου είδους λέξεις και επιχειρήματα.

Το πόσες ΜΕΘ παραδώσατε είναι γνωστόν στον ελληνικό λαό και πόσες ΜΕΘ έχουμε τώρα, επίσης είναι γνωστό στον ελληνικό λαό! Είναι απλά τα πράγματα.

Για το θέμα της διαφημιστικής δαπάνης, η συγκεκριμένη ρύθμιση δίνει ένα κίνητρο σε όποιον δεν είχε διαφημιστεί, που περιλαμβάνει και όλες τις μικρομεσαίες επιχειρήσεις κατά κύριο λόγο και μεγάλες επιχειρήσεις που δεν έχουν διαφημιστεί και μεσαίες επιχειρήσεις που δεν έχουν διαφημιστεί στη διάρκεια του 2020 και στη διάρκεια του 2021, να αυξήσουν τη δαπάνη τους και να ενθαρρύνουν έτσι την ανάκαμψη της οικονομίας. Είναι γνωστό αυτό σε οποίους ξέρουν οικονομικά. Η διαφήμιση είναι ένα εργαλείο που μπορούν να χρησιμοποιήσουν οι επιχειρήσεις για να επανέλθει η ψυχολογία. Αυτό είναι κρίσιμο να το κάνουμε τώρα, γιατί τώρα οι επιχειρήσεις κάνουν τον προγραμματισμό τους για τους προϋπολογισμούς του 2021.

Συνεπώς, αυτή είναι η λειτουργία. Είναι ένα μέτρο ανάκαμψης. Σας ενοχλεί η επιχειρηματικότητα, αλλά ξεχνάτε ότι όποια επιχείρηση και αν είναι, από πίσω κρύβει εργαζόμενους, κρύβει ΑΕΠ, κρύβει δημιουργία παραγωγικού πλούτου στη χώρα και αυτό είναι πολύ σημαντικό.

Στο θέμα των καλλιτεχνών που θέτετε, έχει κάνει προσπάθειες η κυβέρνηση. Υπάρχει δρόμος να διανύσουμε, αλλά δε μπορείτε να κάνετε κριτική όταν αφήσατε έναν χώρο βουτηγμένο - με κίνητρα, ώστε οι άνθρωποι να είναι παγιδευμένοι - στο μαύρο. Υπάρχει μια προσπάθεια με το μητρώο καλλιτεχνών να φύγουν από εκεί και θα συνεχίσουμε να κάνουμε προσπάθειες σε αυτό τον τομέα και θα προσπαθήσουμε να βοηθήσουμε τον πολιτισμό. Όταν κάνουμε κριτική, ας κοιτάμε και λίγο τι έχουμε κάνει εμείς. Ας έχουμε μία ενσυναίσθηση ότι και οι άλλοι άνθρωποι παρακολουθούν και ξέρουν τι κάναμε. Κανείς δεν γεννήθηκε χθες σε αυτή τη χώρα. Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής του Κινήματος Αλλαγής):** Ευχαριστώ, κύριε Πρόεδρε. Ο κ. Υπουργός προτίμησε να απαντήσει στις εύκολες παρατηρήσεις, αλλά νομίζω όσο θα εξελιχθεί η συζήτηση θα υπάρξουν σημαντικότερα ζητήματα και θα δούμε αν εκείνη την ώρα πάρει το λόγο για να τοποθετηθεί και να απαντήσει.

Κυρίες και κύριοι συνάδελφοι, οφείλω να ξεκινήσω από το δίλημμα που έβαλε σήμερα ο Πρωθυπουργός. Είπε «αυτοπροστασία ή καραντίνα;» μεταφέροντας για άλλη μια φορά το σύνολο της ευθύνης στους πολίτες. Για το ζήτημα που συζητάμε σήμερα, τις φυσικές καταστροφές «αυτοπροστασία ή πνιγμός;». Αυτό είναι το δίλημμα; Πού είναι η δημόσια προστασία; Πού είναι η πολιτική προστασία; Είμαστε δύο χρόνια από το Μάτι, πολύ περισσότερο από τη Μάνδρα και από άλλες καταστροφές που έγιναν στη συνέχεια και τόσο η προηγούμενη κυβέρνηση, όσο η σημερινή, αναβάλλουν συνεχώς την ανάγκη αναμόρφωσης του μηχανισμού πολιτικής προστασίας.

Η Επιτροπή με τους ξένους εμπειρογνώμονες, τους αξιόλογους, που μας παραδόθηκε, μάλλον πετάχτηκε στο καλάθι των αχρήστων. Στη συνέχεια, ήρθε η κυβέρνηση της Νέας Δημοκρατίας και ψήφισε και νόμο. Εφαρμόστηκε ο νόμος που ψηφίσαμε το Μάρτιο για την πολιτική προστασία; Αναβάλλεται συνεχώς. Κυρίες και κύριοι, η ένταση των φαινομένων λόγω της κλιματικής κρίσης και όχι, της κλιματικής αλλαγής πλέον, δημιουργεί τεράστια προβλήματα που δεν μπορούν να αντιμετωπίζονται οι επιπτώσεις τους πάντα εκ των υστέρων. Χρειάζεται να δούμε με διαφορετική οπτική πλέον, τόσο το παραγωγικό μοντέλο και την ανάπτυξη σε συνδυασμό με την προστασία του περιβάλλοντος, όσο και την αντιμετώπιση των έκτακτων καιρικών φαινομένων και των προβλημάτων. Χρειάζεται ολοκληρωμένο σχέδιο, θα το πούμε για άλλη μια φορά.

Έχουμε βιβλικές καταστροφές που προκαλούνται από αυτά τα φαινόμενα. Εδώ, θα πρέπει να πούμε ότι σε πολλές περιπτώσεις, το έχουμε επισημάνει ότι δεν έχουν γίνει ακόμα και με τις σημερινές δυνατότητες του μηχανισμού όλα όσα έπρεπε. Στην Εύβοια, τις προηγούμενες μέρες, δεν χρησιμοποιήθηκε η δυνατότητα του 112, που έχουμε πάρει και τα εύσημα από την Ευρωπαϊκή Ένωση ότι το έχουμε. Το έχουμε για να το χρησιμοποιούμε πότε; Στην αποστολή για τη βεβαίωση κυκλοφορίας;

Στην Καρδίτσα, με ευθύνη της περιφέρειας και θα δούμε τι θα μας πει αύριο ο κ. Αγοραστός, δεν έκλεισαν οι γέφυρες, τα αδύναμα σημεία, τα αναχώματα ουσιαστικά δεν κράτησαν τα νερά και πλημμύρισε η Καρδίτσα. Είναι απλά πράγματα. Είμαστε, επομένως, υποχρεωμένοι να επισημάνουμε, όχι μόνο την ανάγκη για άμεσες στηρίξεις, την οριζόντια και την άμεση που πρέπει να γίνει χωρίς περαιτέρω γραφειοκρατικές διαδικασίες. Η έννοια του επείγοντος δεν περιλαμβάνεται στη ρύθμιση στο άρθρο 1, διότι, θα έπρεπε να είναι αυτόματη η εφαρμογή του άρθρου για την ενίσχυση. Όταν προβλέπεται νέα ΚΥΑ και νέες Υπουργικές Αποφάσεις καταλαβαίνετε ότι θα έχουμε παραπέρα διαδικασία. Έπρεπε να έχει έρθει μέσα αυτή η διαδικασία. Άμεσες, λοιπόν, οριζόντιες στηρίξεις παντού.

Έχουμε, όμως, πολύ διαφορετικές καταστροφές από πολίτη σε πολίτη, από εγκατάσταση σε εγκατάσταση, από σπίτι σε σπίτι, από χωράφι σε χωράφι, από μαντρί σε μαντρί και έτσι, αμέσως πρέπει να ξεκινήσει η εξατομίκευση των ζημιών που έχουν να κάνουν με όλα όσα επλήγησαν. Είτε είναι υποδομές, είτε σπίτια, είτε είναι καταστήματα, είτε είναι εμπορεύματα. Υπάρχει κατάστημα που δέκα χιλιάδων ευρώ εμπόρευμα καταστράφηκε και υπάρχει και κατάστημα που καταστράφηκε διακοσίων χιλιάδων ευρώ εμπόρευμα. Υπάρχει, επομένως, η ανάγκη να προχωρήσει άμεσα και η δεύτερη διαδικασία.

Θα πρέπει να διευκρινιστεί εάν οι αγροτικές εγκαταστάσεις είναι μέσα στην στήριξη των οκτώ χιλιάδων ευρώ που δίδονται άμεσα, διότι, δεν διευκρινίζεται. Αναφέρεται μόνο σε νομικά και φυσικά πρόσωπα και σε σχέση με επιχειρηματικές δραστηριότητες. Χρειάζεται διευκρίνιση. Το δεύτερο στοιχείο που θέλουμε να πούμε είναι ότι μετά την άμεση ενίσχυση, την εξατομίκευση, χρειάζεται στα πλαίσια ενός ολοκληρωμένου σχεδιασμού να δούμε βεβαίως την αποκατάσταση των υποδομών που επλήγησαν, να δούμε την υλοποίηση σχεδιασμένων υποδομών που συνεχώς αναβάλλονται, είτε με ευθύνη του κεντρικού κράτους, είτε με ευθύνη των περιφερειών, είτε με ευθύνη οργανισμών. Να το δούμε αυτό, για να προχωρήσει, σε σχέση με την αντιπλημμυρική προστασία και τη διαχείριση κρίσιμων κινδύνων.

Το ζήτημα που έχει να κάνει, όμως, με την αποκατάσταση της ομαλής οικονομικής και κοινωνικής ζωής δεν θα λήξει με αυτά τα μέτρα και αυτές τις αποφάσεις. Πολύ περισσότερο, με αυτό το νόμο. Χρειάζεται και στο επίπεδο της εργασίας και στο επίπεδο της επιχειρηματικότητας να έχουμε πραγματικά με πρωτοβουλία των αρμόδιων Υπουργείων τη στήριξη των επιχειρήσεων, τη στήριξη της εργασίας, των αγροτών και των κτηνοτρόφων, που στις συγκεκριμένες περιοχές έχουν μεγάλη συμμετοχή στην οικονομική δραστηριότητα, προκειμένου να ομαλοποιηθεί η οικονομική κοινωνική ζωή, αλλά και να καλυφθεί το χαμένο εισόδημα. Χρειάζονται περαιτέρω αποφάσεις. Πρέπει να διασφαλιστεί το εισόδημα των συνδεδεμένων ενισχύσεων γι’ αυτούς που έχασαν φυτικό και ζωικό κεφάλαιο. Δεν μπορεί να έρθει ο ΟΠΕΚΕΠΕ και να πει ότι δεν έχουν τα απαιτούμενα για τις συνδεδεμένες ενισχύσεις. Λόγω της ανωτέρας βίας ο ΟΠΕΚΕΠΕ θα πρέπει να καταβάλει αυτές τις ενισχύσεις.

Δε μπορεί να περιορίζεται η αναστολή των φορολογικών υποχρεώσεων μόνο στις ρυθμίσεις, αλλά και στις τακτικές φορολογικές και στις τακτικές ασφαλιστικές υποχρεώσεις. Θα πρέπει να ανασταλούν μέχρι το Μάρτιο, όπως γίνεται σωστά για τις ρυθμίσεις. Θα πρέπει να συμπεριληφθούν σε αυτές τις αναστολές και οι προθεσμίες που αφορούν συγκεκριμένες διαδικασίες. Για παράδειγμα, ρύθμιση αυθαιρέτων, όπου λήγει 30 Σεπτεμβρίου. Ζητάμε να κάνουμε τη ρύθμιση των αυθαιρέτων όταν βρίσκονται οι άνθρωποι σε αυτή την κατάσταση;

Φέρατε μία ρύθμιση για την αναστολή των πλειστηριασμών, σε αυτή την περίπτωση και μου υπενθύμισε ο κ. Κατρίνης προηγούμενο, δηλαδή, τελικά η κυβέρνηση μάλλον βρήκε τη λύση. Να γίνει πνιγμός παντού για να ανασταλούν οι πλειστηριασμοί της πρώτης κατοικίας. Αν είναι δυνατόν.

Έχουμε ζητήματα, λοιπόν, που πρέπει να αντιμετωπιστούν περαιτέρω. Χρειάζεται μέριμνα, η οποία δεν υπάρχει. Ερώτημα. Γιατί η λίστα που έχει να κάνει με τις πληγείσες περιοχές, είναι διαφορετική στο άρθρο 1 και διαφορετική στο άρθρο που αφορά την εργασία; Γιατί; Είναι άλλες περιοχές. Στην πρώτη περίπτωση, υπάρχουν δύο νομοί παραπάνω, οι οποίοι δεν υπάρχουν στην εργασία. Ποια λίστα είναι λάθος; Είναι σκόπιμη ή είναι παράβλεψη; Ή υπάρχει αιτιολογία; Αν υπάρχει αιτιολογία, να την ακούσουμε, αν δεν υπάρχουν εργαζόμενοι στους άλλους δύο νομούς. Χρειάζεται, όμως, να το δείτε. Οι δύο λίστες είναι διαφορετικές, κύριε Υπουργέ.

Πάμε στο θέμα της αναστολής της εργασίας. Είναι η πρώτη φορά που γίνεται αναστολή από φυσικές καταστροφές. Το μέτρο αυτό να ισχύσει και στην Εύβοια. Γιατί όχι; Στην Εύβοια τις προηγούμενες μέρες. Όμως, η καταβολή των αποζημιώσεων γιατί είναι 534 ευρώ; Που το βρήκατε αυτό; Από τον Covid είναι και αυτό; Θα αποζημιωθούν οι εργαζόμενοι με όλο το ποσό της ονομαστικής τους μισθοδοσίας. Το ποσό των 534 από που δικαιολογείται; Πώς βγαίνει;

Έρχομαι στη ρύθμιση που έχει να κάνει, με το ποιος παίρνει απόφαση για το κλείσιμο των μονάδων. Ο Υπουργός Υγείας για τα πάντα, σε όλη τη χώρα. Αποθέωση της αποκέντρωσης και των περιφερειαρχών, που, προηγουμένως, τους θυμήθηκε η καλή συνάδελφος από τη Νέα Δημοκρατία. Είναι δυνατόν ο Υπουργός Υγείας να παίρνει την απόφαση; Μπορεί να την παίρνει, κάλλιστα, ο Περιφερειάρχης για όλη την περιφέρειά του, με γνωμοδότηση της αντίστοιχης υπηρεσίας του Υπουργείου Υγείας. Έτσι γίνεται η συνεργασία, όχι να τα συγκεντρώσει όλα. Δεν προλαβαίνει κατ’ αρχήν.

Φέρνετε έκτακτες ρυθμίσεις για την Παιδεία, γιατί είναι επείγον το Νοέμβριο να γίνουν οι εκλογές για τα υπηρεσιακά συμβούλια. Διακόσια σχολεία κλειστά από καταλήψεις, 100 από Covid και άλλα, με μισά τμήματα, λόγω απουσιών και λόγω των διαφόρων κινημάτων. Ποιο είναι το επείγον; Να ομαλοποιηθεί η κατάσταση στα σχολεία. Και γι’ αυτό δεν φέρνετε τίποτα. Έχουμε, λοιπόν, ρυθμίσεις, οι οποίες, όπως σας είπα και στην αρχή, δεν συνάδουν με το επείγον. Άλλες επείγουσες δεν ήρθαν.

Φέρνετε ρυθμίσεις για τα Μέσα. Ας ξεκινήσουμε από τη ρύθμιση της στήριξης της διαφήμισης και της επαγγελματικής δραστηριότητας. Θα συμφωνούσα, κύριε Υπουργέ, μαζί σας απόλυτα, εάν η στήριξη αφορούσε το σύνολο των επιχειρήσεων. Γιατί δεν φέρνετε μια ρύθμιση για τα Μέσα Μαζικής Επικοινωνίας, να αφορά υπεραπόσβεση τη διαφήμιση; Για τις υπόλοιπες επιχειρήσεις, να αφορά τις δαπάνες στις νέες τεχνολογίες, στην προστασία του περιβάλλοντος, στην προστασία από τους κινδύνους. Να το φέρετε για όλες τις επιχειρήσεις. Να φέρετε τη ρύθμιση που λέει, ότι για όποιον διατηρεί τις θέσεις εργασίας, για όποιον προσλαμβάνει επιπλέον εργαζομένους σε αυτή τη δύσκολη συγκυρία, θα έχουμε την υπεραπόσβεση, την οποία λέμε, αντί 1.000 ευρώ μισθολογική δαπάνη, να του αφαιρούνται φόροι για 1500. Τα λέμε πολύ απλά.

Άρα, λοιπόν, μπορεί μια ρύθμιση να είναι αναγκαία - δεν το παραβλέπω - για να στηριχθεί μία δραστηριότητα. Αλλά όταν η ρύθμιση αυτή έρχεται μόνη της, αποκλείοντας όλους τους άλλους, που είναι επαγγελματίες μικρομεσαίοι, όταν από ένα εκατομμύριο επιχειρήσεις, κοιτάζεις μόλις τις 50, εύλογα οι υπόλοιπες θα σας πούνε, ότι δεν τους χειρίζεστε σωστά. Δεν καταλαβαίνω ποιος είναι αυτός που καθοδηγεί αυτές τις ιστορίες. Δεν το χειρίζεστε σωστά. Δηλαδή, έχουμε ένα σύνολο προβλημάτων σε ένα εκατομμύριο επιχειρήσεις και εσείς είδατε το πρόβλημα στις πέντε. Και μάλιστα, επείγον.

Στο θέμα της ενημέρωσης, εμείς έχουμε τοποθετηθεί θετικά, ότι πρέπει να υπάρχει. Έρχεστε ξανά σαν αμετανόητοι. Εδώ δεν ήρθατε και είπατε συγνώμη - την πρώτη φορά ήταν έκτακτο και ναι, έπρεπε να ακουστούν οι κανόνες και είπατε «μπράβο» στους κανόνες που έθεσα, ότι σωστοί είναι; 30% για τα Μέσα Μαζικής Επικοινωνίας της Περιφέρειας. Πρώτος κανόνας. Νόμος. Δεύτερος κανόνας. Σύνδεση με τον αριθμό των εργαζομένων της επιχείρησης. Τρίτος κανόνας. Ακροαματικότητα, τηλεθέαση, κυκλοφορία, επισκεψιμότητα. Τέταρτος κανόνας, που αφορά τα πάντα. Διαφάνεια. Δεν μπορεί να υπάρχει εξουσιοδοτική διάταξη στον Υπουργό. Να λέει ο Υπουργός, με απόφασή του, θα καθορίζει τα πάντα. Και του δίνεις αυτή τη δυνατότητα. Είναι αντισυνταγματική. Διότι το Σύνταγμα σου λέει ότι, έχεις εξουσιοδοτική διάταξη για την εφαρμογή της συγκεκριμένης νομοθετικής ρύθμισης, όταν προσδιορίζονται οι βασικοί κανόνες. Εδώ δεν υπάρχουν. Μέχρι τη Δευτέρα ζητούμε εμείς από την πλευρά μας, να φέρετε αυτούς τους κανόνες και ή θα τους εντάξετε με νομοθετική βελτίωση στο συγκεκριμένο άρθρο ή φέρτε μας το σχέδιο της υπουργικής απόφασης να κατατεθεί στα πρακτικά της Βουλής. Και, βεβαίως, εφόσον περιλαμβάνει τα εχέγγυα για τη διαφάνεια και τα κριτήρια, θα ψηφιστεί και θα κατακρίνουμε και όσους δεν το ψηφίσουν. Αλλά όχι «γουρούνι στο σακί». Τι είναι αυτά τα πράγματα; Και μάλιστα, είχατε πει ότι, λόγω του επείγοντος την άλλη φορά κάνατε λάθος. Τώρα το φέρνετε κατεπείγον, ενώ είχατε 6- 7 μήνες καιρό να τα ρυθμίσετε. Αν δεν προλαβαίνετε, έχω έτοιμες τις διατάξεις που έχουν να κάνουν με τη διαφάνεια και θα τις καταθέσω.

Πείτε μου, γιατί δεν παρατείνετε - κάτι που αφορά τα Μέσα Μαζικής Επικοινωνίας της Περιφέρειας - τη μίσθωση με την Digea, τη δυνατότητα να πάνε παραπέρα; Και επιπλέον, θα σας καταθέσω στα πρακτικά, ένα έγγραφο της Ένωσης Ενημερωτικών Τηλεοράσεων της Ελληνικής Περιφέρειας, που καταγγέλλουν την ύπαρξη μιας αστικής εταιρίας δεοντολογίας και επικοινωνίας, η οποία με ρύθμιση του 2009, προικοδοτήθηκε με ένα ποσοστό – μικρό, είναι η αλήθεια - 2 τοις χιλίοις επί των διαφημίσεων, για να κάνει δεοντολογία κ.λπ.. Δεν είδαμε βέβαια τίποτα δεοντολογίες. Είδατε εσείς καμία δεοντολογία; Αλλά, εν πάση περιπτώσει. Τι πρόβλημα υπάρχει τώρα; Απορρίπτονται βιβλία από τις ΔΟΥ - από τις υπηρεσίες του Υπουργείου Οικονομικών - Ανωνύμων Εταιρειών, γιατί τα τιμολόγια δεν περιλαμβάνουν το 2 τοις χιλίοις. Κάτι ευτελή ποσά, στην ουσία, δηλαδή, μπορεί να είναι 5 ευρώ και δεν περιλαμβάνονται. Είναι απαράδεκτο. Και είναι απαράδεκτο να υφίσταται αυτή η εταιρεία, την οποία δεν τη βρίσκω πουθενά. Έψαξα σε όλα τα Μητρώα και δεν την βρίσκω. Φάντασμα. Θέλω να μας ενημερώσετε, αν είναι εύκολο, μέχρι τη Δευτέρα, εάν υφίσταται αυτή η εταιρεία, αν επιτελεί το έργο της και αν δεν το επιτελεί και δεν συνεχίζει να υφίσταται, να καταργήσουμε τη διάταξη που προβλέπει το 2%. Πρέπει να καταργηθεί αυτή η διάταξη ούτως ή άλλως, λέω εγώ. Αλλά, εν πάση περιπτώσει, να δούμε αν υφίσταται και πού πάνε τα λεφτά. Από τον φορολογούμενο δίνουμε σε μία ιδιωτική εταιρεία. Γιατί; Λοιπόν, θα παρακαλούσα να το δείτε.

Κλείνω την τοποθέτησή μου, ζητώντας, στη διάρκεια των συνεδριάσεων, να έχουμε ενημέρωση- ανεξάρτητα εάν περιλαμβάνονται συγκεκριμένες ρυθμίσεις στο νομοσχέδιο - από τους συναρμόδιους Υπουργούς, για το πώς βλέπουν μέσα από την έκδοση των ΚΥΑ, να δοθούν οι αποζημιώσεις στις επιχειρήσεις στον αγροτικό τομέα και, βεβαίως, να έρθει και ο Υπουργός Υποδομών. Δηλαδή, ζητώ να έρθει ο Υπουργός Αγροτικής Ανάπτυξης, Ανάπτυξης και Υποδομών, να μας ενημερώσουν για το σχέδιο. Ούτως ή άλλως, μετά την επίσκεψη των κλιμακίων του Κινήματος Αλλαγής, αλλά και της Προέδρου μας στη Θεσσαλία, διαπιστώνοντας το μέγεθος των καταστροφών, είχαμε ζητήσει τη σύγκληση των αρμόδιων Επιτροπών, την κοινή σύγκλιση. Αλλά μπορεί αυτό να γίνει και στη διάρκεια, νομίζω, αυτής της συζήτησης, αύριο το απόγευμα. Να έχουμε μια σύντομη ενημέρωση από τα συναρμόδια Υπουργεία, προκειμένου να ενημερωθούν και οι ίδιοι οι ενδιαφερόμενοι.

Ευχαριστώ κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής) :**  Και εμείς ευχαριστούμε πολύ τον κ. Κεγκέρογλου.

Το λόγο έχει ο Υφυπουργός Οικονομικών κ. Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών) :** Ευχαριστώ.

Κύριε Πρόεδρε, άκουσα τον κύριο συνάδελφο να λέει για τις ρυθμισμένες οφειλές, για την αναστολή αυτών στους πληγέντες, των κατοίκων των Περιφερειών Ιονίων Νήσων, Θεσσαλίας και Στερεάς Ελλάδας. Σήμερα, έχω υπογράψει και έχει χορηγηθεί με αποφάσεις μου, η αναστολή όλων αυτών των ρυθμισμένων υποχρεώσεων και όχι μόνο αυτών, αλλά και των βεβαιωμένων οφειλών που θα προκύψουν, από προχθές, από την ημέρα της καταστροφής, από 18 ή 19/9 του 2020, μέχρι και τις 18 Μαρτίου του 2021.

Δηλαδή, μέσα σε αυτές συμπεριλαμβάνονται και τα εκκαθαριστικά του ΕΝΦΙΑ, για όλους αυτούς τους κατοίκους των πληγέντων αυτών περιοχών, των περιφερειών Ιονίων νήσων, Θεσσαλίας και Στερεάς Ελλάδας.

Σας Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Πριν δώσω το λόγο στον Ειδικό Αγορητή του Κ.Κ.Ε., κυρίες και κύριοι συνάδελφοι, να σας ενημερώσω για τους φορείς που καλούμε για αύριο. Είναι οι: Περιφερειάρχης Ιονίων Νήσων, Περιφερειάρχης Θεσσαλίας, Περιφερειάρχης Στερεάς Ελλάδος, Δήμαρχος Καρδίτσας, Δήμαρχος Αλμυρού, Δήμαρχος Φαρσάλων, Πανελλήνια Ομοσπονδία Ενώσεων Συντακτών, Ένωση Συντακτών Ημερήσιων Εφημερίδων Αθηνών, Αγροτικός Συνεταιρισμός Δυτικής Θεσσαλίας «Η Λαζαρίνα», Επιμελητήριο Καρδίτσας, Ένωση Ιδιωτικών Τηλεοπτικών Σταθμών Εθνικής Εμβέλειας, Ενωτική Ομοσπονδία Αγροτικών Συλλόγων Νομού Καρδίτσας, Σύνδεσμος Διαφημιζομένων Ελλάδος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Στον κατάλογο, τον οποίο αναφερθήκατε, από τα Ιόνια Νησιά, εκτός από την κυρία Περιφερειάρχη, δεν έχει κληθεί κανένας άλλος. Εμείς είχαμε ζητήσει να κληθούν το Εργατικό Κέντρο Ζακύνθου και το Εργατικό Κέντρο Κεφαλλονιάς. Θα μπορούσαν τουλάχιστον αυτοί οι δύο φορείς να κληθούν. Άλλωστε από τηλεδιάσκεψη γίνεται, δεν υπάρχει θέμα. Δεν υπάρχει άλλη πρόταση, τουλάχιστον από τα Ιόνια Νησιά.

**ΒΑΣΙΛΕΙΟΣ ΚΕΓΚΕΡΟΓΛΟΥ(Ειδικός Αγορητής του Κινήματος Αλλαγής):** Παρακαλώ, κύριε Πρόεδρε μια διευκρίνιση, μάλλον το διαβάσατε λάθος. Είναι, καταρχήν, η Ένωση Ενημερωτικών Τηλεοπτικών Σταθμών Ελληνικής Περιφέρειας. Αυτό προτείναμε.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Έχουν προταθεί κ. Κεγκέρογλου δεκάδες φορείς. Το Προεδρείο επιλέγει αντιπροσωπευτικά και με προτάσεις από όλα τα κόμματα.

**ΒΑΣΙΛΕΙΟΣ ΚΕΓΚΕΡΟΓΛΟΥ(Ειδικός Αγορητής του Κινήματος Αλλαγής):** Η Ένωση Ενημερωτικών Τηλεοπτικών Σταθμών Ελληνικής Περιφέρειας είναι ή δεν είναι; Ένα αυτό. Είχαμε προτείνει δύο δημάρχους που έχουν πάθει τεράστιες καταστροφές.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Έχουμε καλέσει τρεις δημάρχους.

**ΒΑΣΙΛΕΙΟΣ ΚΕΓΚΕΡΟΓΛΟΥ(Ειδικός Αγορητής του Κινήματος Αλλαγής):** Αλλά στην Κεφαλλονιά είναι η Σάμη και η Ιθάκη, η Σάμη ιδιαίτερα, έχει τεράστιες ζημιές. Και επειδή είναι λίγοι οι φορείς, το είπε και ο Υπουργός, έχουμε τους δημάρχους αυτούς που σας είπαμε και είναι και το Εργατικό Κέντρο Καρδίτσας με την έννοια ότι οι συνέπειες είναι και στην εργασία. Δεν γίνεται, οι άνθρωποι αποδέχονται το μέτρο στήριξης και ζητάνε και επιπλέον. Νομίζω ότι με οικονομία του χρόνου όλοι θα μπορέσουν να μιλήσουν, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Ο Κανονισμός, κυρίες και κύριοι συνάδελφοι, αναφέρεται σε ως 10 φορείς. Δείχνουμε μια πολύ μεγάλη ελαστικότητα, όπως γνωρίζετε.

Κύριε Αρσένη, δεν έχετε βέβαια το λόγο τώρα, αλλά αφού τον πήραν το λόγο οι Εισηγητές, παρακαλώ πείτε μου.

**ΚΡΙΤΩΝ – ΗΛΙΑΣ ΑΡΣΕΝΗΣ(Ειδικός Αγορητής του ΜέΡΑ25):** Θα ήθελα να συμφωνήσω και εγώ, είναι πραγματικά απαραίτητο να έρθει το Εργατικό Κέντρο Ζακύνθου και Κεφαλονιάς. Είχε δοθεί ήδη, για αυτό δεν το επαναλάβαμε. Θα θέλαμε όμως να στηρίξουμε αυτή την πρόταση, το θεωρούμε αυτονόητο.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Σημειώνω και το Εργατικό Κέντρο Κεφαλονιάς.

**ΣΟΦΙΑ ΒΟΥΛΤΕΨΗ (Εισηγήτρια της Πλειοψηφίας):** Αν αρχίσουμε έτσι, πραγματικά αυτό γίνεται σε κάθε επιτροπή, να βάλουμε όλα τα εργατικά κέντρα όλης της χώρας. Έχω ζητήσει και εγώ την Ομοσπονδία Κεφαλλονίτικων και Ιθακισιακών Σωματείων, να πάμε στα 30. Δηλαδή, πρέπει να καταλαβαίνουμε μέχρι πού μπορούμε να φτάσουμε. Ας μας ξαναναγνώσετε κύριε Πρόεδρε πόσα είναι. Εγώ δεν έχω πρόβλημα, αλλά να ξέρω, αν πρόκειται να πάμε στα 30, να βάλω και εγώ άλλο ένα να γίνει 31.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Όχι δεν μπορούμε να πάμε στα 30, είναι προφανές.

**ΣΟΦΙΑ ΒΟΥΛΤΕΨΗ (Εισηγήτρια της Πλειοψηφίας):** Ακούστε, εγώ όταν έδωσα αυτά που έδωσα, έλαβα υπόψη όλους τους συναδέλφους, όλων των κομμάτων. Δηλαδή αυτά που έδωσα, να τα αφαιρέσω να τα δώσετε εσείς, για να βάλω εγώ τα δικά μου, γιατί αυτό γίνεται. Εμείς, οι Εισηγητές της Πλειοψηφίας είπαμε, πρέπει να έρθουν δημοσιογράφοι, πρέπει να έρθουν Περιφερειάρχες.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Στα ονόματα, τα οποία προανέφερα, έχουμε προσθέσει τον δήμαρχο Σάμης και την Ένωση Περιφερειακού Τύπου.

Το λόγο έχει ο Ειδικός Αγορητής του Κ.Κ.Ε., κ. Λαμπρούλης.

**ΓΕΩΡΓΙΟΣ ΛΑΜΠΡΟΥΛΗΣ(Ειδικός Αγορήτης του ΚΚΕ):** Κύριε Πρόεδρε, καταρχήν επιτρέψτε μου ξεκινώντας, να εκφράσουμε τη συμπαράστασή μας, στους δεκάδες χιλιάδες κατοίκους των πόλεων, των χωριών, όλων αυτών των πληγέντων περιοχών μετά τις πρόσφατες πλημμύρες που ακολούθησαν από τις έντονες βροχοπτώσεις, τόσο στη Θεσσαλία, στη Στερεά Ελλάδα, στη Φθιώτιδα, αλλά και στα νησιά του Ιονίου και να μην ξεχνάμε ότι χάθηκαν και ανθρώπινες ζωές. Γι’ αυτήν την τραγική κατάσταση που βιώνουν χιλιάδες κάτοικοι, όλων αυτών των περιοχών δεν μπορούν να αποδίδονται αυτές οι καταστροφές, απλά στα έντονα καιρικά φαινόμενα. Είναι απόρροια μιας συγκεκριμένης πολιτικής, μιας εγκληματικής πολιτικής, όλων των κυβερνήσεων, όλων των αστικών κυβερνήσεων Νέας Δημοκρατίας, ΠΑΣΟΚ, ΣΥΡΙΖΑ που δεν φρόντισαν να σχεδιάσουν και να θωρακίσουν με σύγχρονα αντιπλημμυρικά έργα και υποδομές και τις συγκεκριμένες περιοχές, που σημειωτέων έχουν ξαναζήσει τέτοια προβλήματα.

Αντίστοιχα, να οργανώσουν την πολιτική προστασία και όλες τις υπηρεσίες, ώστε να αντιμετωπίζουν αυτά τα προβλήματα που δημιουργούν τα καιρικά φαινόμενα. Αντίστοιχα, μεγάλες είναι και οι ευθύνες, όλων αυτών των στελεχών αυτών των κομμάτων, στις περιφέρειες, στους δήμους, που συνέργησαν σ’ αυτές τις πολιτικές και δεν έχουν σε πρώτη προτεραιότητα τα αναγκαία έργα, αντιπλημμυρικά και πάει λέγοντας.

Οι κάτοικοι, όλων αυτών των περιοχών, αλλά και σε όλη την Ελλάδα, έχουν πικρή πείρα διαχρονικά, από μεγάλες ή μικρότερες καταστροφές λόγω πλημμυρών. Αιτία, ή έλλειψη των απαραίτητων αυτών έργων, αντιπλημμυρικών, η μη συντήρηση και η επικαιροποίηση τους, μετά από χρόνια. Δίκτυο αντιπλημμυρικό στην Καρδίτσα 40 χρόνιων. Έσπασε το φράγμα, καμία συντήρηση χρόνια τώρα. Έβγαιναν μάλιστα και παραμονές της πλημμύρας που έγινε και λέγανε ότι το έχουμε καθαρίσει κτλ. Να μην πούμε και για τις άλλες περιοχές, τέτοια παραδείγματα υπάρχουν πάμπολλα και από το πρόσφατο παρελθόν, αλλά και παλιότερα ακόμα. Βέβαια, μετά από τέτοιες πλημμύρες και ιστορικά αν πάμε στο παρελθόν, γίνονταν κάποια αντιπλημμυρικά έργα, αλλά όχι, όμως, αυτά που χρειάζονται και όχι βεβαίως, σε όλες τις περιοχές. Με αποτέλεσμα να υπάρχουν πόλεις, χωριά, για παράδειγμα στη Θεσσαλία, σήμερα, σε μεγάλο βαθμό να είναι ανοχύρωτες και πλημμυρίζουν. Συμβαίνει αυτό, δεν τα ξέρει η κυβέρνηση, δεν τα ξέρουν οι άλλες κυβερνήσεις, δεν τα ξέρουν τα κόμματα όλα αυτά;

Και μιλάμε, για ποια περίοδο; Που ζούμε; Στο 2020, όπου η πρόοδος της τεχνολογίας, της επιστήμης, του ανθρώπινου δυναμικού, που υπάρχει και μπορεί να αντιμετωπίσει αυτά τα αποτελέσματα των καιρικών συνθηκών, με ανάλογη πολιτική, όμως, πρόληψης, με σύγχρονα έργα, αντιπλημμυρικά, αντιδιαβρωτικά, αντιπυρικά, τα οποία όμως πρέπει να γίνουν. Και βέβαια, τα απαραίτητα αυτά παράλληλα έργα, σκεφτείτε ότι θα έδιναν διέξοδο και σε χιλιάδες εργαζόμενους, που μαστίζονται από την ανεργία. Όμως αυτά, για την πολιτική που υπηρετεί και η παρούσα κυβέρνηση, αλλά και όλες οι προηγούμενες κυβερνήσεις, δεν είναι έργα ανάπτυξης, δεν έχουν επιχειρηματικό ενδιαφέρον, δεν εξασφαλίζουν κέρδη στο κεφάλαιο, δεν χρηματοδοτούνται από την Ευρωπαϊκή Ένωση, αφού χαρακτηρίζονται ως μη επιλέξιμα.

Ακριβώς, αυτές τις πολιτικές επιλογές πληρώνει ο λαός μας ακόμα και με τη ζωή του. Να γιατί εμείς λέμε ότι οι εργαζόμενοι, τα λαϊκά στρώματα, όχι δεν έχουν να κερδίσουν κάτι από αυτήν την πολιτική, αλλά αντίθετα κινδυνεύουν και αυτό αποδεικνύεται καθημερινά. Κινδυνεύουν να χάσουν και ότι τους έχει απομείνει στη ζωή τους.

Πάντα δεν υπήρχαν ακραία καιρικά φαινόμενα;

Πάντα υπήρχαν. Εξάλλου, αυτή είναι η φύση, η ίδια η φύση. Αυτό συμβαίνει δεκαετίες, αιώνες αν θέλετε, όμως σήμερα όπως είπα και πριν έχουμε τα απαραίτητα μέσα, έχουμε την τεχνολογία, την απαραίτητη γνώση, το ανθρώπινο δυναμικό, τους επιστήμονες που μπορούν να προβλέψουν, να σχεδιάσουν και να υλοποιήσουν.

Άρα τι χρειάζεται;

Πολιτική θέληση, πολιτική βούληση. Χρειάζονται κεντρικές αποφάσεις. Χρειάζεται όμως άλλη οργάνωση της κοινωνίας, της οικονομίας αντίστοιχα, των υπηρεσιών. Γιατί εμείς αυτό που λέμε και δεν απευθυνόμαστε -με αυτό που θα πω τώρα, σε εσάς- απευθυνόμαστε σ’ αυτούς που μας ακούν, στο λαό, τους εργαζόμενους, τους αγρότες, αυτούς όλους την πλειοψηφία του λαού μας που πλήττεται από τις πολιτικές, αλλά και από τα προβλήματα που δημιουργούν τα καιρικά φαινόμενα που είναι απόρροια αυτών των αντιλαϊκών πολιτικών που εφαρμόζονται χρόνια τώρα. Θα πρέπει να δουν τις αιτίες για το τι φταίει. Να δούνε τις αιτίες για το τι αποφασίζουν, ποιοι αποφασίζουν και τι προβλήματα δημιουργούν στην ίδια τους τη ζωή αντίστοιχα στις περιουσίες τους.

Δείτε τώρα, έρχεται ένα νομοσχέδιο με το χαρακτηρισμό του επείγοντος και τι προτείνετε για τις πληγείσες περιοχές, για τους πληγέντες κατοίκους, για τον κόσμο;

Αυτά που ειπώθηκαν, αυτά που είναι γραμμένα. Επιδοματάκια, επίδομα, αποσπασματικότητα χωρίς ένα ολοκληρωμένο κατά τη γνώμη μας σχέδιο που ζητούν από την πρώτη ώρα οι ίδιοι οι κάτοικοι των περιοχών. Με συγχωρείτε πάρα πολύ, εμείς επισκεφτήκαμε με κλιμάκια του κόμματος όλες αυτές τις πληγείσες περιοχές και με επικεφαλής τον Γενικό Γραμματέα χθες στην Καρδίτσα.

Οι κάτοικοι ήδη από την Παρασκευή το βράδυ, όλοι οι κάτοικοι αν θέλετε των περιοχών αυτών, αυτό που λέγανε, αυτό που σκεφτόταν και το εκφράζανε στις συναντήσεις που είχαμε μαζί τους είναι ποιο;

Ότι ξεκληριζόμαστε. ξεκληριστήκαμε μάλλον. Αυτό είναι απότοκο όλων αυτών των εγκληματικών πολιτικών που όλοι σας, όλες οι κυβερνήσεις, όλα τα κόμματα που διαχρονικά κυβέρνησαν έχουν ευθύνες. Γέμισαν λάσπη τον κόσμο. Χάθηκαν ανθρώπινες ζωές, χωράφια, περιουσίες και υποδομές. Έρχεστε τώρα εσείς και λέτε -τα εξήγγειλε ο κύριος πρωθυπουργός, προχθές, στην Καρδίτσα, 5.000 και 8.000 ευρώ, άρθρο 1.

Επιδοματάκια, ψίχουλα μπροστά στα τεράστια προβλήματα που δημιουργήθηκαν από τα συγκεκριμένα καιρικά φαινόμενα χωρίς, κατά την γνώμη μας, ένα σχέδιο να υπάρχει. Και εμείς λέμε συγκεκριμένα, ένα πλαίσιο συγκεκριμένων μέτρων στην κατεύθυνση ανακούφισης των κατοίκων των περιοχών αυτών και όχι μόνο των συγκεκριμένων περιοχών μια που αυτές γίνεται λόγος λόγω των προβλημάτων που δημιουργήθηκαν και της κατάστασης. Εκτός από το να καταγραφούν οι ζημιές, να αποκατασταθούν άμεσα οι ζημιές στα σπίτια τους και ερήσθω εν παρόδω -τι καταργείτε τον ΕΝΦΙΑ- ή αναστέλλεται μάλλον. Το ανακοινώσατε πριν από λίγο ότι υπογράψατε μάλιστα ότι αναστέλλετε τον ΕΝΦΙΑ για πόσο; Μέχρι το Μάρτιο. Αυτό προβλέπεται εξάλλου και στο σχέδιο έκτακτης ανάγκης. Ένα εξάμηνο, αυτό είπε και ο πρωθυπουργός, δηλαδή στο εξάμηνο θα έχουν να πληρώσουν τον ΕΝΦΙΑ; Θα πούμε και λίγο παρακάτω και για τα υπόλοιπα. Θα έχουν δυνατότητα οι αγρότες γι’ αυτό;

Συνάμα τι θα πληρώσουν αυτοί που τους καταστράφηκαν τα σπίτια για παράδειγμα; Τι ΕΝΦΙΑ θα πληρώσουν στην Καρδίτσα, ο άλλος στην Καρδίτσα, ο άλλος στο χωριό Ρούσσο -όχι άλλος, άλλοι μάλλον- αλλά και στα χωριά γύρω γύρω από την Καρδίτσα; Τα χωριά δηλαδή για παράδειγμα του δήμου Πλαστήρα. Τι θα πληρώσουν το Μάρτιο; Το σπίτι είναι κατεδαφισμένο, έχει πέσει, δεν υπάρχει σπίτι, τι θα πληρώσει;

Άρα, λοιπόν εκτός από την καταγραφή που πρέπει να γίνει άμεσα και γρήγορα και την άμεση αποκατάσταση όλων των ζημιών στον εξοπλισμό των σπιτιών, στις οικοσυσκευές, στα αυτοκίνητα, στις καλλιέργειες παντού εμείς λέμε. Εμείς λέμε 100%, αυτό προτείνουμε, αυτό απαιτούμε, αυτό διεκδικούμε και αυτό έβαλαν κι αν θέλετε και οι φορείς όλοι σε ευρεία σύσκεψη χθες στην Καρδίτσα, 100% αποζημίωση των όλων καταστροφών. Όλων αυτών των καταστροφών που έχουν υποστεί οι κάτοικοι αυτών των περιοχών στις περιουσίες τους, είτε αυτό είναι σπίτια, είτε αυτοκίνητα, είτε χωράφια.

Θα πούμε παρακάτω για τη γη και για τα κτηνοτροφικά. Επίσης, άμεσα, τώρα, να ξεκινήσουν και να ολοκληρωθούν τα αντιπλημμυρικά έργα που είναι άκρως απαραίτητα. Έρχεται χειμώνας, τι θα γίνει;

Ανοχύρωτες πόλεις και ειδικά αυτές οι περιοχές, οι οποίες επλήγησαν, ακόμα σε πιο δεινή κατάσταση θα βρεθούν ενδεχομένως. Εμείς λέμε ότι χρειάζονται έργα και χρειάζεται αυτό το σχέδιο των έργων στην κατεύθυνση υλοποίησης, άμεσης εκπόνησης δηλαδή και υλοποίηση σχεδίου εδώ και τώρα, χωρίς καμία αναβολή. Όπως, επίσης, τα αντίστοιχα και τα έργα για τις καμένες περιοχές. Να πούμε ότι σε αυτές τις περιοχές υπάρχουν και καμένες περιοχές, όπως υπάρχουν σε όλη την Ελλάδα εξάλλου, όπου απαιτούνται και αυτά τα έργα διαρθρωτικού χαρακτήρα και σε όλους φυσικά τους ορεινούς όγκους.

Επίσης, άμεσα πρέπει να γίνει αποκατάσταση της ηλεκτροδότησης. Το ξέρετε ότι υπάρχουν σημεία, χωριά που δεν έχουν ρεύμα; Το ξέρετε ότι υπάρχει κόσμος που δεν έχει πόσιμο νερό;

Αυτό είναι που βιώνουν αυτή τη στιγμή, τουλάχιστον αυτά που είδαμε και ήμουνα κι εγώ παρών στο νομό Καρδίτσας. Δεν έχει πρόσβαση ο κόσμος σε ποιοτικό νερό. Αντίστοιχα τα δίκτυα έχουν υποστεί βλάβες, έχουν πέσει γέφυρες, έχουν αποκοπεί.

Αυτά πότε θα γίνουν; Τώρα πρέπει να ξεκινήσουμε. Πότε θα περιμένουμε; Όταν θα γίνουν οι μελέτες;

Εμείς λέμε ότι δεν μπορεί με ένα επιδοματάκι, αυτό που προβλέπεται μέσα από το νομοσχέδιο, να ξεπεραστούν αυτά τα τεράστια προβλήματα και η τεράστια καταστροφή που έχει υποστεί ο κόσμος. Λέμε συγκεκριμένα, συνεχίζουμε να δοθεί μηνιαίο επίδομα στο ύψος του χαμένου εισοδήματος που είχε κάθε εργαζόμενος, δηλαδή, ο εργαζόμενος είτε ο καταστηματάρχης αυτό που έβγαζε το μήνα. Για παράδειγμα κατά μέσο όρο το μήνα όταν λειτουργούσε, αυτό που θα έβγαζε -ότι έβγαζε- και σε αυτό το ύψος πρέπει να είναι και το επίδομα. Τι θα έβγαζε ο αγρότης, τι θα έπαιρνε όπως είπαμε ο εργάτης, ο υπάλληλος και τα λοιπά, γιατί καταστράφηκε, γιατί δεν μπορεί να δουλέψει για παράδειγμα.

Αντίστοιχα οι εργαζόμενοι στις επιχειρήσεις και όχι αυτά τα περί αναστολής εργασίας, κανονικά το μισθό τους να παίρνουν. Κι εδώ, παράλληλα, απαιτείται πάγωμα των χρεών και για τις μικρές επιχειρήσεις και για τους καταστηματάρχες. Το 80% και αυτό είναι από τη σύσκεψη των φορέων και αυτό επικαλούμαι, που κατατέθηκε χθες από τον εκπρόσωπο των εμπορικών μαγαζιών στην Καρδίτσα για παράδειγμα, το 80% των μαγαζιών έχουν διαλυθεί. Τι θα γίνει;

Αντίστοιχα, για τους κτηνοτρόφους, για τους αγρότες θα περιμένουμε βέβαια να γίνει ποιο; Η εκτίμηση από τον ΕΛΓΑ και τι θα πάρουνε με βάση τον απαρχαιωμένο κανονισμό του ΕΛΓΑ ότι παίρνουν μέχρι τώρα. Όταν καταστράφηκε η παραγωγή τους και κυρίως στην περιοχή της Θεσσαλίας που ήταν η περίοδος συγκομιδής του βαμβακιού, αντίστοιχα καλαμπόκι, οπωροκηπευτικά. Ολική καταστροφή, γεμάτα τα χωράφια λάσπη και δεν είναι μόνο αυτό ότι δεν θα πάρουν τις αποζημιώσεις, στο σύνολο 100% λέμε εμείς ότι πρέπει, παράλληλα είναι ποιο;

Τα οποία αγροεφόδια είχαν, τα όποια μηχανήματα δεν αποζημιώνονται από τον ΕΛΓΑ. Από που θα αποζημιωθούν; Πώς θα μπορέσουν να καλλιεργήσουν τη νέα καλλιεργητική περίοδο;

Ποιες είναι οι απαντήσεις της Κυβέρνησης σε αυτό το θέμα;

Συνεχίζουμε. Αντίστοιχα, για τον ΕΝΦΙΑ. Αυτό που σας είπα και πριν. Απαλλαγή από τον ΕΝΦΙΑ όλων των πληγέντων κατοίκων των πληγέντων περιοχών. Απαλλαγή από το φόρο εισοδήματος και αλληλεγγύης. Αντίστοιχα, τα δημοτικά τέλη για τις μικροεπιχειρήσεις, τα νοικοκυριά και τα λοιπά όσων επλήγησαν. Και αυτό δεν μπορεί να ισχύει, το επαναλαμβάνω, για ένα εξάμηνο, όπως το είπε και ο Πρωθυπουργός, το είπατε και εσείς, τώρα, με αφορμή τον ΕΝΦΙΑ, παρά μόνον, όταν και εφόσον, αποκατασταθεί η επαγγελματική, η οικονομική δυνατότητα των κατοίκων αυτών των περιοχών, να μπορούν να ανταποκριθούν.

Εμείς λέμε «βεβαίως, να καταργηθεί ο ΕΝΦΙΑ, το χαράτσι, το οποίο επιβλήθηκε στο λαό μας και το οποίο πρέπει να καταργηθεί». Λέω για τον ΕΝΦΙΑ, όπως και μια σειρά από τέλη και φορολογίες, άμεσα είτε έμμεσα, αλλά κοροϊδεύετε τον κόσμο. Αυτό κάνετε. Πετάτε ένα επιδοματάκι και του λέτε «βγάλτα πέρα». Πώς θα τα βγάλει πέρα;

Σύσκεψη φορέων. Το ξανά επικαλούμαι. Εκπρόσωπος πάλι των εμπόρων. Οι ζημιές που υπέστησαν τα μαγαζιά ξεκινούν από τις 15.000 και άνω. Και εσείς τους δίνετε 8.000 ευρώ. Θα είναι 8.000 με δάνειο; Μπορεί να είναι και με δάνειο άτοκο. Μπορεί να είναι αμιγώς 8.000 χρηματοδότηση. Αυτά δεν φτάνουν ούτε για «ζήτω». Δεν φτάνουν ούτε για να ανανεώσουν την πραμάτεια τους στα μαγαζιά. Πολύ περισσότερο να διορθώσουν τις τεράστιες ζημιές που έχουν υποστεί οι υποδομές. Εννοώ οι κτιριακές υποδομές αυτών των μαγαζιών, βιτρίνες κλπ. Και όχι μόνο το εξωτερικό των μαγαζιών, η εξωτερική εμφάνιση, αλλά και εσωτερικά.

Άρα, λοιπόν, εμείς λέμε ότι είναι αποσπασματικά τα μέτρα αυτά. Δεν πρόκειται να βοηθήσουν, να δώσουν λύσεις στα οξυμένα προβλήματα που δημιουργήθηκαν και με αφορμή, κυρίως, τις καταστροφές που υπέστησαν από τις πλημμύρες. Είναι ψίχουλα, όντως. Δεν φθάνουν να λύσουν τα προβλήματα του λαού, του κόσμου, τα οποία προέκυψαν την κακοκαιρία και, μάλιστα, σε μια περίοδο που συνυπάρχει οικονομική κρίση, η πανδημία του κορονοϊού και μια σειρά άλλα προβλήματα που αντιμετωπίζει, είτε ο αγρότης, είτε ο καταστηματάρχης, είτε ο εργάτης, ο υπάλληλος, ο επαγγελματίας, ο επιστήμονας, κάθε λαϊκή οικογένεια στις περιοχές αυτές, αλλά και σε όλη τη χώρα.

Και την ίδια ώρα, έρχεστε με το άρθρο 11 και δίνετε και ένα «δωράκι» στους καναλάρχες που, ειρήσθω εν παρόδω, τους είχατε κάνει και ένα «δωράκι», πρόσφατα, ξανά, για τις διαφημίσεις, για την ενημέρωση του κόσμου. Για ποιο; Για τον κορονοϊό, για τα μέτρα, για το ένα, για το άλλο;

Άρα, λοιπόν, εμείς, κύριε Πρόεδρε, καταθέσαμε μια σειρά προτάσεων και περιμένουμε από την Κυβέρνηση να απαντήσει επί αυτών, εάν τις κάνει δεκτές.

Αυτό θα καθορίσει και τη στάση μας και στην ψηφοφορία των άρθρων. Αλλά, επί της αρχής, καταψηφίζουμε το νομοσχέδιο.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Καλώς. Ευχαριστούμε. Το λόγο έχει ο Ειδικός Αγορητής της Ελληνικής Λύσης κύριος Βασίλειος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της ΕΛΛΗΝΙΚΗΣ ΛΥΣΗΣ-ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ, κύριε Πρόεδρε.

Θα λέγαμε στον Υπουργό πως για όποιον γνωρίζει από επιχειρήσεις, όχι απλά από οικονομία, δεν κάνει κανένας διαφημίσεις, όταν δεν υπάρχει ζήτηση, κατανάλωση και όταν κινδυνεύει να κλείσει ή κλείνει. Ίσως μόνο οι μεγάλες εταιρείες, για να κλείσουν τις υπόλοιπες μικρές, κλιμακώνοντας τη μη ισορροπημένη αναδιανομή των εισοδημάτων που κυριολεκτικά σκοτώνει τη μεσαία τάξη και μετά την κατώτερη. Δυστυχώς, αυτό κάνει η Κυβέρνηση.

Στο θέμα μας τώρα. Ειλικρινά, αναρωτιόμαστε γιατί η Κυβέρνηση έπρεπε να καταθέσει ειδικό νομοσχέδιο, μέσα σε μία ημέρα, με αυτές τις διατάξεις. Αφορά, βέβαια, μέτρα για τους πλημμυροπαθείς της καταιγίδας που ονομάστηκε ΙΑΝΟΣ, κάτι που είναι αναγκαίο και, φυσικά, θεμιτό. Καθώς, επίσης, ρυθμίσεις σχετικές με την πανδημία.

Όμως, σε μία αντίστοιχη περίπτωση στις πλημμύρες της Εύβοιας, τον προηγούμενο μήνα, οι ανάλογες ρυθμίσεις δρομολογήθηκαν με την ΠΝΠ της 22ας Αυγούστου. Το ίδιο συνέβη, με πολύ πιο δαπανηρές ρυθμίσεις, όπως, για παράδειγμα, με αυτές για τις ελλείψεις στα μέσα μαζικής μεταφοράς. Σε κάθε περίπτωση, πιστεύουμε πως η Κυβέρνηση έχει χάσει τον έλεγχο με τις συνεχείς ρυθμίσεις. Το γεγονός αυτό φαίνεται στο Δεύτερο Μέρος του νομοσχεδίου που νομοθετεί την επιπλέον στήριξη των μέσων μαζικής επικοινωνίας μετά τη γνωστή ως «λίστα Πέτσα».

Εν προκειμένω, επιβεβαιώνεται, δυστυχώς, πως η Κυβέρνηση διαχειρίζεται την εικόνα της, αδιαφορώντας εντελώς για τη χώρα, με τη βοήθεια των μέσων μαζικής ενημέρωσης. Ενώ η πραγματική διακυβέρνηση ασκείται από την τρόικα εξωτερικού, αυτή των δανειστών, παρά τους μύθους περί εξόδου από τα μνημόνια που μας λένε όλες οι κυβερνήσεις των τελευταίων δέκα ετών. Αυτό τουλάχιστον αποδεικνύεται από την έβδομη αξιολόγηση που μόλις δημοσιεύτηκε και η οποία περιγράφει ό,τι ακριβώς εφαρμόζει η Κυβέρνηση, ακολουθώντας πιστά, με σκυμμένο το κεφάλι, τις εντολές των ξένων.

Ορισμένα από τα ενδιαφέροντα σημεία της αξιολόγησης, η οποία θα έπρεπε να είναι το βασικό αντικείμενο συζήτησης στην Επιτροπή Οικονομικών της Βουλής, είναι τα εξής:

Πρώτον. Ύφεση 9% το 2020, όταν η Κυβέρνηση επιμένει στο 7,9 %, καθώς, επίσης, ανάπτυξη 6%, το 2021. Δεν αιτιολογείται, βέβαια. Οπότε πιστεύει απλά στον «κανόνα του ελατηρίου», το οποίο, όμως, έχει σπάσει προ πολλού στην Ελλάδα. Ευτυχώς, πάντως, έσωσε τη χώρα μας το ναυτιλιακό συνάλλαγμα, το οποίο υποχώρησε, για καλή μας τύχη, λίγο περισσότερο από 12%, όταν ο τουρισμός πάνω από 75%.

Δεύτερον. Δημοσιονομικά μέτρα, τα οποία μας κρύβει συνεχώς η Κυβέρνηση, ύψους 11,5 δισεκατομμυρίων ευρώ, μαζί, όμως, με την επιστρεπτέα προκαταβολή ύψους 2,8 δισεκατομμυρίων ευρώ, που στην ουσία είναι δάνειο, στη σελίδα 33 της Έκθεσης. Οπότε, πολύ λιγότερα δημοσιονομικά μέτρα.

Τρίτον. Για την ενίσχυση της ρευστότητας, για το μέλλον, αναφέρονται μόνο το ΤΕΠΙΧ στα 838 εκατομμύρια –ελάχιστα, δηλαδή,- συν 2 δισεκατομμύρια ευρώ για ενισχύσεις. Ποσά που είναι αδύνατον να στηρίξουν την οικονομία. Πόσο μάλλον την άμεση αλλαγή του οικονομικού μας μοντέλου που απαιτείται. Ένα μοντέλο με κέντρο βάρους τον πρωτογενή τομέα, τη μεταποίηση, την αμυντική βιομηχανία και την υψηλή τεχνολογία, παράλληλα με τη βελτίωση του τουριστικού μας προϊόντος σε ποιοτικά υψηλό, μακριά από τον μαζικό τουρισμό.

Τέταρτον. Δεν αναφέρεται στη σχέση χρέους προς ΑΕΠ που, λόγω της ύφεσης, θα υπερβεί το 200%. Αλλά αναφέρεται μόνο στο ότι το κόστος δανεισμού είναι χαμηλό, έτσι ώστε να μην αναγκαστούν οι δανειστές να το χαρακτηρίσουν μη βιώσιμο, όπως άλλωστε είναι.

Πέμπτο. Επιβεβαιώνει η Έκθεση πως η αύξηση των κρουσμάτων οφείλεται στον τουρισμό -ξεκάθαρα, στη σελίδα 50-, τα έσοδα του οποίου θα είναι μόλις της τάξης των τριών δισεκατομμυρίων ευρώ, σημειώνοντας πως το άνοιγμα άνευ όρων οφειλόταν στις πιέσεις της TUI και των δανειστών.

Και έκτο. Επαναφέρει το θέμα των «κόκκινων» δανείων, του ιδιωτικού «κόκκινου» χρέους καλύτερα, που όλοι γνωρίζουμε πως είναι, επίσης, μη βιώσιμο.

Δεν βρήκαμε πάντως κάτι για τις αποζημιώσεις που ζητούν οι αυτοκινητόδρομοι και οι άλλες ΣΔΙΤ, λόγω του κλειδώματος της οικονομίας.

Δυστυχώς, δεν υπάρχει καμία αναφορά στις δαπάνες υγείας που περικόπηκαν από τα μνημόνια, με αποτέλεσμα να έχουμε σήμερα μεγάλη έλλειψη από ΜΕΘ, κάτι που, ενδεχομένως, θα οδηγήσει σε ένα επόμενο κλείδωμα, με καταστρεπτικές συνέπειες για την οικονομία μας. Εναλλακτικά, σε μη κλείδωμα, με καταστροφικές συνέπειες για την υγεία μας – Σκύλλα και Χάρυβδη.

Συνεχίζεται βέβαια, το ξεπούλημα των επιχειρήσεων και των υποδομών, όπως φαίνεται με τα λιμάνια, στη σελίδα 85 της Έκθεσης. Ενώ προωθούνται περαιτέρω συγχωνεύσεις στο ασφαλιστικό, με την κυνική αναφορά πως, παρά το ότι οι περικοπές ήταν αντισυνταγματικές, δεν θα δοθούν σε όλους.

Τέλος, προωθείται η τραπεζική ληστεία των Ελλήνων, με το hive down και με το σχέδιο ΗΡΑΚΛΗΣ, ενώ γίνονται νύξεις για την αύξηση των ποσών που παρακρατούνται για τις πράσινες επενδύσεις, μέσω του ΕΤΜΕΑΡ ή των δικαιωμάτων ρύπων, για να χρηματοδοτήσουν οι πολίτες τις ανεμογεννήτριες των ξένων.

Φαίνεται, λοιπόν, καθαρά πως η Τρόικα εξωτερικού, κυβερνάει την Ελλάδα μέσα από το επιτελικό κράτος που την υπηρετεί, ενώ η Κυβέρνηση μοιράζει χάρες, για να κλείνει στόματα και για να αποπροσανατολίζει με τη δεύτερη επανάληψη της «λίστας Πέτσα».

Όσον αφορά τώρα το νομοσχέδιο, έχει 14 άρθρα και τρία μέρη, όπου μόνο το πρώτο μέρος με τα πέντε άρθρα του, αναφέρεται σε μέτρα ενισχύσεων για τις ζημιές από τον Ιανό, δίνοντας όμως το όνομά του στο νομοσχέδιο ξανά για λόγους παραπλάνησης. Τα μέτρα καλύπτουν τις Περιφέρειες Θεσσαλίας, καθώς επίσης, τις περιφερειακές ενότητες Φθιώτιδας, Κεφαλληνίας, Ιθάκης, Ζακύνθου, Λευκάδας, Κορινθίας και Ευρυτανίας. Σε γενικές γραμμές, θεωρούμε πως τα μέτρα αυτά δεν είναι επαρκή, εάν βέβαια δοθούν πραγματικά, επειδή η κυβέρνηση συνεχώς το τελευταίο χρονικό διάστημα, αλλά δηλώνει και άλλα κάνει. Ο κόσμος πρέπει να αποζημιωθεί για όλα αυτά που έχασε. Ιδίως δε οι επιχειρήσεις των παραπάνω περιοχών.

Συνεχίζοντας στο δεύτερο μέρος, αναφέρονται μέτρα καταπολέμησης των συνεπειών της πανδημίας και άλλες δήθεν επείγουσες φορολογικές διατάξεις. Δηλαδή, μερικά ακόμη μέτρα από τα πολλά που έχουν δρομολογηθεί με διάσπαρτες τροπολογίες. Επίσης, μια δεύτερη επανάληψη της διαφημιστικής λίστας με την υποστήριξη της τηλεόρασης, των ιδιοκτητών καναλιών για την καλύτερη υποστήριξη του δήθεν έργου της Κυβέρνησης. Το κόστος, η απώλεια εσόδων καλύτερα, εκτιμάται από το Γενικό Λογιστήριο του Κράτους στα 18 εκατομμύρια ευρώ, ενώ συμπεριλαμβάνει αγνώστου ύψους αναθέσεις διαφήμισης και φοροαπαλλαγές που αφορούν τη διαφημιστική δαπάνη. Οφείλεται στην πτώση της δημοτικότητας της Κυβέρνησης; Πραγματικά αναρωτηθήκαμε. Διαφορετικά πάντως δεν μπορούμε να εξηγήσουμε γιατί κατατίθενται επειγόντως αυτού του είδους οι διατάξεις. Δεν θα ήταν καλύτερο να δοθούν αυτά τα χρήματα για τις ΜΕΘ που χρειάζεται απαραίτητα η Ελλάδα;

Στο τρίτο μέρος με τις λοιπές επείγουσες φορολογικές διατάξεις, υποθέτουμε πως θα προστεθούν και άλλες κατά την προσφιλή τακτική της Κυβέρνησης, ενώ σήμερα υπάρχει μία μόνο για την εκλογή εκπαιδευτικών συμβουλίων.

Επί των άρθρων στα οποία θα επανέλθουμε στην επόμενη Επιτροπή, αφού δεν μπορέσαμε να τα αναλύσουμε όπως θα έπρεπε και όπως οφείλουμε, με το πρώτο δίνονται 5.000 ευρώ σε κάθε φυσικό πρόσωπο και 8.000 ευρώ σε κάθε επιχείρηση που έχει πληγεί από τον Ιανό. Τα ίδια ποσά δηλαδή που δόθηκαν στην Εύβοια. Το άρθρο είναι το ίδιο με το αντίστοιχο στην Εύβοια με την προσθήκη όμως κυρώσεων για ψευδείς δηλώσεις. Υπήρξαν αλήθεια τέτοιες περιπτώσεις στην Εύβοια; Φυσικά αμφιβάλλουμε εάν τα ποσά αυτά επαρκούν για τις ζημιές που υπέστησαν οι κάτοικοι, ενώ δεν δίνεται ακριβής κοστολόγηση από το Γενικό Λογιστήριο του Κράτους ή έστω κάποιος προϋπολογισμός.

Το δεύτερο άρθρο αφορά την μη κατάσχεση του επιδόματος. Επίσης, όπως νομοθετήθηκε για την Εύβοια. Προφανώς είναι λογικό.

Με το τρίτο άρθρο αναστέλλονται οι κατασχέσεις έως το Σεπτέμβριο του 2021 σε κινητές και ακίνητες περιουσίες. Επίσης, έχουμε αμφιβολίες εδώ σχετικά με την επάρκεια του χρονικού διαστήματος θεωρώντας πως θα πρέπει να διενεργηθεί εκτίμηση και νέα ρύθμιση.

Συνεχίζοντας στο άρθρο 4, παρατείνεται η διάρκεια των συμβάσεων προσωπικού έκτακτης ανάγκης στην περιοχή έως τις 30/4/2021. Το προσωπικό, όμως, αυτό ευρίσκεται σε άλλες περιοχές, όπως στα Μέγαρα, στη Ραφήνα και στην Κεντρική Ελλάδα. Πρόκειται για μια ομάδα 80 ατόμων που δημιουργήθηκε μετά τις πυρκαγιές του 2018. Επομένως, δεν έχει άμεση σχέση με τον Ιανό. Το κόστος πάντως εκτιμάται στις 852.000.

Όσον αφορά το άρθρο 5, δίνεται αναστολή τριών μηνών για συμβάσεις εργασίας σε επιχειρήσεις της περιοχής με ένα επίδομα 534 ευρώ. Το ύψος του επιδόματος φαίνεται να είναι σταθερό, όπως ακριβώς με τα μέτρα της πανδημίας, με το δώρο των Χριστουγέννων να υπολογίζεται με το επίδομα και όχι με το μισθό. Είναι σωστό αλήθεια; Το θεωρεί σωστό η Κυβέρνηση; Εκτός αυτού, θα δοθούν μήπως αναστολές ή μειώσεις στις πληρωμές ενοικίων, όπως στην περίπτωση της πανδημίας; Ελπίζουμε πάντως να υπάρχει σχέδιο για την επόμενη μέρα, γιατί αυτό είναι το σημαντικότερο, έτσι ώστε να επιστρέψουν οι εργαζόμενοι στις δουλειές τους ή κάπου αλλού εάν ορισμένες από αυτές τις επιχειρήσεις που επλήγησαν κλείσουν. Στις παραπάνω περιοχές, όμως, έχουν γίνει πολύ μεγάλες καταστροφές σε χωράφια και στην κτηνοτροφία. Το διαπιστώσαμε επισκεπτόμενοι την περιοχή μόνοι μας. Ενώ χρειάζεται να επισκευαστούν δρόμοι και υποδομές για να μην υπάρχουν περαιτέρω ζημιές σε επιχειρήσεις. Κατά την άποψή μας, το κόστος είναι πολύ μεγάλο.

Στα υπόλοιπα άρθρα θα αναφερθούμε την επόμενη φορά. Ενώ όσον αφορά την ψήφο μας, επιφυλασσόμαστε επί της Ολομέλειας. Ευχαριστούμε πολύ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ.: Αμανατίδης Γεώργιος, Λοβέρδος Ιωάννης - Μιχαήλ, Μάνη – Παπαδημητρίου Άννα, Βλάχος Γεώργιος, Βολουδάκης Κωνσταντίνος - Μανούσος, Βούλτεψη Σοφία, Μελάς Ιωάννης, Ιατρίδη Τσαμπίκα (Μίκα), Καββαδάς Αθανάσιος, Υψηλάντης Βασίλειος - Νικόλαος, Καλογιάννης Σταύρος, Καραγκούνης Κωνσταντίνος, Καρασμάνης Γεώργιος, Κατσαφάδος Κωνσταντίνος, Κεδίκογλου Συμεών (Σίμος), Κελέτσης Σταύρος, Σταμενίτης Διονύσιος, Λιβανός Παναγιώτης – Σπυρίδων (Σπήλιος), Μακρή Ζωή (Ζέττα), Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Κωνσταντινίδης Ευστάθιος, Σαλμάς Μάριος, Σπανάκης Πέτρος - Βασίλειος, Στύλιος Γεώργιος, Τραγάκης Ιωάννης, Μαρκόπουλος Δημήτριος, Αλεξιάδης Τρύφων, Γκιόλας Ιωάννης, Δραγασάκης Ιωάννης, Κάτσης Μάριος, Κόκκαλης Βασίλειος, Ζαχαριάδης Κωνσταντίνος, Παπανάτσιου Αικατερίνη, Συρμαλένιος Νικόλαος, Μαμουλάκης Χαράλαμπος, Τσακαλώτος Ευκλείδης, Φλαμπουράρης Αλέξανδρος, Αρβανιτίδης Γεώργιος, Κατρίνης Μιχαήλ, Λοβέρδος Ανδρέας, Κεγκέρογλου Βασίλειος, Καραθανασόπουλος Νικόλαος, Λαμπρούλης Γεώργιος, Κατσώτης Χρήστος, Βιλιάρδος Βασίλειος, Χήτας Κωνσταντίνος, Αρσένης Ηλίας - Κρίτων και Λογιάδης Γεώργιος.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Το λόγο έχει ο Ειδικός Αγορητής του ΜέΡΑ25 κ. Κρίτων - Ηλίας Αρσένης.

**ΚΡΙΤΩΝ – ΗΛΙΑΣ ΑΡΣΕΝΗΣ(Ειδικός Αγορητής του ΜέΡΑ25):** Κυρίες και κύριοι Βουλευτές πραγματικά θα ήθελα να ξεκινήσω με το τι προκάλεσε όλα αυτά τα τρομερά πλημμυρικά φαινόμενα που αντιμετωπίζουμε στη χώρα μας αυτούς τους μήνες. Είδαμε στην Καρδίτσα ποταμούς που ήταν κλεισμένοι, μπαζωμένοι, καταχωμένοι μέρος της κοίτης τους . ξέρουμε πολύ καλά στα Πολιτικά τι είχε γίνει με τους κορμούς και τον χωματόδρομο μέσα στο ρέμα. Στο Μπούρτζι που είναι χτισμένο στην πράξη μέσα πλημμυρικό χώρο ενός δέλτα. Στα Ψαχνά με το δάσος που είχε καεί και δεν είχαν γίνει οι απαραίτητες ενέργειες. Αυτό που βλέπουμε, δηλαδή, είναι ότι αυτές οι πλημμύρες οφείλονται στην ανθρώπινη παρέμβαση και οφείλονται επίσης και στην ανθρώπινη παρέμβαση όταν αφορά τα αντιπλημμυρικά έργα, τα οποία αντί να είναι η αποκατάσταση της κοίτης του ποταμού, η διάνοιξη από αυθαίρετα, η διάνοιξη από οτιδήποτε έχει δημιουργήσει στένωση, πολλές φορές δημόσια έργα. Αυτό που κάνουμε είναι σαρζανέτα και εργολαβικά έργα, τα οποία κατά κανόνα κλείνουν ακόμη περισσότερο την κοίτη. Αυξάνουν τον αντιπλημμυρικό κίνδυνο. Βέβαια, είναι αυτό που ξέρει καλά να κάνει το κράτος. Να χρηματοδοτεί εργολάβους και έτσι συνεχίζει η ιστορία ξανά και ξανά.

Θα ήθελα να εκφράσω την συμπαράσταση μας στους πληγέντες από αυτή τη μεγάλη καταστροφή. Πληγέντες που με βάση αυτό το νομοσχέδιο, θα πάρουν ψίχουλα. Γιατί πώς αλλιώς θα χαρακτηρίσω 5.000 ευρώ, ανεξαρτήτως ζημιάς, πώς αλλιώς μπορώ να χαρακτηρίσω 5.000 ευρώ για την απώλεια ενός σπιτιού πιθανά όταν είμαστε μπροστά σε ένα lockdown και στο «μένουμε υποχρεωτικά ξανά σπίτι». Πώς αλλιώς μπορώ να χαρακτηρίσω 5.000 ευρώ όταν αυτή τη στιγμή δεν είναι μια καταστροφή σε μια κανονικότητα - αν και μας λείπει η κανονικά εδώ και μια δεκαετία και πάνω στη χώρα μας – αλλά είναι μια μεγάλη καταστροφή η απώλεια της περιουσίας ανθρώπων τη στιγμή που είναι στην κορύφωση, η φτωχοποίηση των νοικοκυριών, που με τον κορονοϊό είναι το βαθύτερο σημείο που έχει βρεθεί στην οικονομική κρίση στη χώρα μας.

Οπότε, αν θέλετε να κάνετε κάτι, τουλάχιστον αποζημιώστε τους ανθρώπους με βάση τις ζημιές τους και τις καταστροφές που έπαθαν. Εξαιρούνται, βέβαια, από οποιοδήποτε ενίσχυση ιδιοκτήτες κενών, εγκαταλελειμμένων, ημιτελών κατοικιών και επαγγελματικών χώρων. Έχουμε την αναστολή μέχρι 30 Σεπτεμβρίου του 2021 κάθε πράξης αναγκαστικής εκτέλεσης επί κινητής ακίνητης περιουσίας φυσικών ή νομικών προσώπων. Πολύ καλό μέτρο. Σας ζητάμε να το επεκτείνετε σε όλους τους Έλληνες πολίτες αυτήν τη στιγμή που βιώνουν την οικονομική καταστροφή.

Σας ζητάμε να πάρετε πίσω το νομοσχέδιο αυτό του «Ηρακλή» και θα το επαναλάβω κύριε Υπουργέ, τι σημαίνει συμβολικά ο «Ηρακλής», ότι η «Κόπρος του Αυγεία» για εσάς είναι οι δανειολήπτες, τους οποίους έρχεται ο «Ηρακλής» να καθαρίσει και να καθαρίσει τις τράπεζες από τα «κόκκινα» δάνεια. Είναι πασιφανές και δεν χρειάζεται κανείς να ξέρει για τις εξώσεις που ξεκινούν με βάση τον «Ηρακλή». Δεν χρειάζεται κανείς να ξέρει τα 12 δις εγγυήσεων προς αυτά τα funds, που ακόμη ψάχνουμε να βρούμε ποιοι είναι και οι Έλληνες μέτοχοί τους. Αρκεί από τον τίτλο, από το σύμβολο που διαλέξατε, για να καταλάβει κανείς ποια είναι η προτεραιότητα και ποιος είναι στο «στόχαστρο».

Όπως ξέρετε, το ΜέΡΑ25 έχει ζητήσει να εφαρμοστεί ένα εντελώς διαφορετικό πρόγραμμα. Έχουμε καταθέσει το πρόγραμμα «Οδυσσέας», γιατί αυτοί οι δανειολήπτες βρίσκονται σε έναν τιτάνιο αγώνα να φτάσουν στο σπίτι τους, το σπίτι τους να τους ανήκει. Είναι ένα πρόγραμμα το οποίο εγγυάται το τέλος των πλειστηριασμών, το «πάγωμα», στην ουσία, των «κόκκινων» δανείων, μέχρι να μπορούν να αποπληρωθούν όταν αποκατασταθεί η οικονομία, με ένα σύστημα εγγυήσεων προς τις τράπεζες, που θα εγγυηθούν την κεφαλαιοποίηση τους, κάτι που το σχέδιο «Ηρακλής» δεν θα κάνει, γιατί, όταν βγουν όλα αυτά τα σπίτια στην αγορά, θα γίνει μείωση της αξίας της ακίνητης περιουσίας, που τελικά θα έχουμε μείωση της αξίας και στο χαρτοφυλάκιο των τραπεζών και άρα επιπλέον ανάγκη κεφαλαιοποίησης.

Παρακάτω, ένα άρθρο προβλέπει την παράταση συμβάσεων εργασίας έως 30/4/2021 προσωπικού ιδιωτικού δικαίου ορισμένου χρόνου, 95 εργαζομένων δηλαδή, για την αποκατάσταση επιπτώσεων φυσικών καταστροφών της Γενικής Γραμματείας Υποδομών του Υπουργείου Υποδομών και Μεταφορών. Θα πρέπει να μπει κάποια στιγμή ένα τέλος με την επέκταση και την ξαναεπέκταση και μικροεπέκταση των συμβάσεων. Οι θέσεις αυτές εξυπηρετούν ανάγκες που είναι πάγιες ανάγκες, κ. Υπουργέ και υπάρχει πλέον η νομική υποχρέωση για την Κυβέρνησή μας, από την απόφαση του Δικαστηρίου της Ε.Ε. του Μαρτίου του 2020, όσες θέσεις καλύπτουν πάγιες και διαρκείς ανάγκες να καλύπτονται από συμβάσεις τουλάχιστον αορίστου χρόνου.

Οπότε θα ήθελα να καλέσω την Κυβέρνηση της Ν.Δ. να είναι σύννομη πλέον με την απόφαση αυτή του Δικαστηρίου της Ε.Ε.. Αυτό σημαίνει ότι οι συμβάσεις, που μπορεί να τις βρίσκουμε στην υγεία, στην παιδεία, στην αντιμετώπιση των φυσικών καταστροφών, στην πυρόσβεση, αυτές οι συμβάσεις που καλύπτουν πάγιες και διαρκείς ανάγκες πρέπει να είναι αορίστου χρόνου. Δεν είναι μια πρόταση του ΜέΡΑ25 που απλά σας προτείνω. Είναι μια υποχρέωση που έχετε – και καλώς την έχετε – από την απόφαση του Δικαστηρίου της Ε.Ε..

Στη συνέχεια, βάζετε πάλι σε αναστολή τις συμβάσεις εργασίας μέρους ή όλων των εργαζομένων για τις επιχειρήσεις που έχουν πληγεί. Μπορεί να είναι δίκιο για τις επιχειρήσεις, αλλά στη συνέχεια οι εργαζόμενοι των οποίων η σύμβαση μπαίνει σε αναστολή θα είναι δικαιούχοι μιας έκτακτης ενίσχυσης των 534 ευρώ και της αναλογίας Δώρου Χριστουγέννων. Είναι πραγματικά αστείο αυτό το ποσόν. Μιλάμε για εργαζόμενους οι οποίοι, καταρχήν, με αυτό το ποσό δεν θα μπορέσουν να ζήσουν τις οικογένειές τους σε καμιά περίπτωση, αλλά μιλάμε και για εργαζόμενους, τους οποίους τους ενοποιείτε, από όλους τους χώρους, από όλες τις κλίμακες στις οποίες μπορεί να εργάζονταν, σε αυτήν την κλίμακα αυτού του ποσού. Υποκρύπτεται εδώ το όραμά σας για μια πολύ ταξική κοινωνία όπου θα υπάρχουν λίγοι επιχειρηματίες και οι υπόλοιποι θα είναι εργάτες των 500 ευρώ και λιγότερων. Αυτό είναι που φέρνετε σιγά - σιγά.

Δεν αξίζει καν να αναφερθούμε στο δώρο - άδωρο της Κυβέρνησης για την αναστολή πληρωμής. Το ότι οι δύο πρώτες δόσεις του ΕΝΦΙΑ του 2020 μπορούν να δοθούν στα τέλη του Οκτωβρίου του 2020 και οι δύο μαζί είναι πραγματικά αστείο. Για την επέκταση της μείωσης συντελεστών Φ.Π.Α., επειδή αναφέρετε μια σειρά από επιχειρήσεις για τις οποίες έχουν βγει ανακοινώσεις, τελευταία από την Κυβέρνηση, όπως είναι οι συναυλίες, τα θέατρα, κινηματογράφοι, ότι θα σταματήσουν τη λειτουργία τους, καταρχήν, θα ήθελα να καλέσω την Κυβέρνηση να σοβαρευτεί. Είδαμε έναν τραγέλαφο αυτή την περίοδο, όπου είχαμε την μια μέρα να απαγορεύονται συναυλίες, αλλά όχι οι θεατρικές παραστάσεις. Μετά να απαγορεύονται και θεατρικές παραστάσεις. Μετά αυτή η απαγόρευση που είναι για όλη την Ελλάδα και μετά να βγαίνει διορθωτική ανακοίνωση ότι αφορά μόνο την Αττική, όταν όμως λόγω της ανακοίνωσης της Κυβέρνησης είχαν ακυρωθεί και σε όλη την Ελλάδα. Πραγματικά, απαιτείται μια σοβαρότητα στη διαχείριση αυτού του θέματος.

Επειδή αυτή η κρίση δεν είναι μια κρίση λίγων μηνών, δεν πρόκειται για ένα νέο κύμα του κορωνοϊού, πρόκειται για μια κατάσταση η οποία θα επαναλαμβάνεται με την ίδια ή μικρότερη οξύτητα κάθε χρονιά – όπως έχουμε τη γρίπη, θα έχουμε τον κορωνοϊό ανεξαρτήτως εμβολίου – θα χρειαστεί να προσαρμοστούμε σε νέες καταστάσεις. Σας καλώ να μην κάνετε πειραματισμούς. Πρέπει να βγουν οι προδιαγραφές, όπως είχαν βγει για να είμαστε ειλικρινείς, και αυτές να είναι που τηρούνται, για το πώς μπορούν οι επιχειρήσεις να λειτουργούν με ασφάλεια.

Το να κλείνετε δύο δραστηριότητες, πέρα από το γεγονός διαλέγετε συνήθως δραστηριότητες που αφορούν τη νεολαία – το οποίο έχει μια ιδεοληψία την οποία θα αφήσω ασχολίαστη προς το παρόν – το να κλείνετε δραστηριότητες οι οποίες μπορούν στην πράξη να λειτουργήσουν με σωστές προδιαγραφές και όταν σε αυτές τις δραστηριότητες, όπως οι συναυλίες, τηρήθηκαν οι προδιαγραφές αυτές στις περισσότερες περιπτώσεις – είχαμε δηλαδή την προσαρμογή και τον σεβασμό – ειλικρινά θεωρώ ότι είναι λάθος δρόμος για ένα φαινόμενο που ήρθε σε μεγάλο βαθμό για να μείνει.

Προβλέπετε προσαυξημένη έκπτωση και φοροαπαλλαγή για συγκεκριμένες διαφημιστικές δαπάνες επιχειρήσεων κατά τα έτη 2020 και 2021. Είναι, προφανώς, κάτι που ευνοεί τους μεγάλους διαφημιζόμενους στα τηλεοπτικά κανάλια. Το εντυπωσιακό είναι ότι δεν προσδιορίζετε το συνολικό κόστος. Προβλέπετε την αναστολή της καταβολής τέλους συνδρομητικής τηλεόρασης για έναν ολόκληρο χρόνο, κάτι που επίσης ωφελεί προφανώς τις πλατφόρμες NOVA και COSMOTE, που θα μειώσουν τις απώλειες συνδρομητών. Απαλλάσσονται από υποχρέωση καταβολής περίπου 20 εκατομμυρίων ευρώ. Αναρωτιέμαι, ποιος θα καλύψει; Δηλαδή, πάλι εμείς οι φορολογούμενοι θα τα καλύψουμε.

Καταρχήν, έχετε ένα ολόκληρο άρθρο που είναι μια νέα «λίστα Πέτσα», με τη διαφορά ότι δεν προσδιορίζετε καν το συνολικό κόστος αυτού του δώρου. Είναι εντυπωσιακή η εικόνα που διαμορφώνεται σε αυτό το νομοσχέδιο. «Λευκή επιταγή» όπου η καναλάρχες και τα υπόλοιπα μέσα θα βάλουν το ποσό που επιθυμούν και για τους πολίτες 500 ευρώ. Για τους εργαζόμενους 500 ευρώ. Αυτός είναι ο καθρέφτης της πολιτικής σας.

Για την Παιδεία, πάλι μιλάτε για προσλήψεις ωρομίσθιων και καλύπτεται τα κενά με αναπληρωτές και ωρομίσθιους. Κύριε Υπουργέ, αυτά τα κενά δεν είναι έκτακτα κενά, αυτά τα κενά είναι τα τεράστια κενά που υπάρχουν από τα οργανογράμματα της εκπαίδευσης. Δεν έχουμε επιπλέον θέσεις, το οργανόγραμμα της εκπαίδευσης πρέπει να πληρούμε. Αυτές είναι πάγιες και διαρκείς ανάγκες και πρέπει να είναι συμβάσεις αορίστου και οι προσλήψεις άμεσες.

Μου κάνει μεγάλη εντύπωση, ότι για την υγεία δεν είχατε τίποτα να πείτε. Μισό δις είναι τα δικά μας νούμερα, μισό δις είναι το κόστος για να καλυφθούν όλα τα κενά στην υγεία από εργαζόμενους, μισό δις, τη στιγμή που δίνουμε 12 δις στα funds, που θα πάρουν τα σπίτια των ανθρώπων, για εγγυήσεις, τη στιγμή που ξοδεύονται δεκάδες δις για την αντιμετώπιση του κορονοϊού. Με μισό δις θα σώζαμε τις ζωές. Αυτό το μισό δις, δεν έχετε το θάρρος να το φέρετε;

Εμείς, ως ΜέΡΑ25, εξαιτίας της γενναιοδωρίας αυτού του νομοσχεδίου προς τους ολιγάρχες, τους μεγάλους επιχειρηματίες, θα το καταψηφίσουμε. Θα στηρίξουμε οποιαδήποτε άρθρα, που δίνουν έστω πενιχρά ποσά σε αυτούς που τα έχουν ανάγκη, αλλά θα συνεχίσουμε να καταγγέλλουμε αυτή την ανισορροπία τη μεγάλη που φέρνετε, λευκές επιταγές στους μεγαλοεπιχειρηματίες, για να συμπληρώσουν οι ίδιοι το ποσό και 500 € στους εργαζόμενους.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Υπουργός.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κυρίες και κύριοι συνάδελφοι, ζήτησα το λόγο, για να ενημερώσω και για να λογοδοτήσω. Να ενημερώσω και να λογοδοτήσω εκ μέρους της ελληνικής κυβέρνησης, για το τι πράξαμε σε πέντε μέρες, στα μέτρα ανακούφισης των πληγέντων από τα ακραία καιρικά φαινόμενα του μεσογειακού κυκλώνα ΙΑΝΟΣ. Θα μιλήσω συγκεκριμένα. Πρώτον, οι ανακοινώσεις είχαν βγει το Σάββατο και σήμερα έρχομαι να δω τι έχουμε κάνει από το Σάββατο μέχρι τώρα που σας απευθύνω το λόγο. Αναστολή φορολογικών υποχρεώσεων. Υπεγράφησαν χθες από τον αρμόδιο Υφυπουργό, τον κ. Βεσυρόπουλο και εκδίδονται, εκτιμώ, ότι σήμερα το βράδυ θα πάρουν ΦΕΚ, αν όχι σήμερα το βράδυ, αύριο το πρωί νωρίς, όλες οι αποφάσεις, όλες οι υπουργικές αποφάσεις, για την αναστολή όλων των εκκρεμών, βεβαιωμένων και ληξιπρόθεσμων φορολογικών υποχρεώσεων, τόσο για τις επιχειρήσεις, όσο και για τα φυσικά πρόσωπα, για έξι μήνες, στις περιοχές που επλήγησαν από τη θεομηνία, σε επίπεδο κοινότητας και δημοτικής ενότητας. Μας δόθηκε, στο Υπουργείο Οικονομικών, από την Πολιτική Προστασία, η λίστα. Η λίστα με κοινότητες και δημοτικές ενότητες και επί αυτών υπάρχουν οι αναστολές. Για αυτές τις περιοχές, των περιφερειών Ιονίων Νήσων, Θεσσαλίας και Στερεάς Ελλάδος, που επλήγησαν από τις έντονες βροχοπτώσεις, παρατείνονται οι προθεσμίες καταβολής βεβαιωμένων στις ΔΟΥ και στα Ελεγκτικά Κέντρα Οφειλών, που λήγουν ή έληξαν, από 18/9/2020 έως 18/3/2021. Παράλληλα, για το ίδιο χρονικό διάστημα, αναστέλλεται η είσπραξη των ληξιπρόθεσμων χρεών προς τη φορολογική διοίκηση των φυσικών και νομικών προσώπων, που έχουν κύρια κατοικία ή εγκατάσταση σε αυτές τις περιοχές. Επισημαίνεται και υπήρχε σχετική ανακοίνωση, σήμερα, μετά από ερωτήματα του αρμόδιου Υφυπουργού, του κ. Βεσυρόπουλου, ότι σαν οφειλές περιλαμβάνονται και αυτές που θα βεβαιωθούν κατά το χρονικό διάστημα της παράτασης, δηλαδή, ο ΕΝΦΙΑ, οι οποίες δεν καθίσταται απαιτητές πριν από τις 18/3/2021.

Δεύτερον, αποζημιώσεις για τις πρώτες ανάγκες των νοικοκυριών και για οικοσκευή. Είναι συμπληρωματικά τα μέτρα, κύριε συνάδελφε, δεν είναι ένα μέτρο, είναι συμπληρωματικά. Εκδόθηκε η απόφαση του Υπουργείου Εσωτερικών, για την επιχορήγηση δήμων της χώρας, με αρχικό συνολικό ποσό 8.050.000, για την υλοποίηση του προγράμματος κοινωνικής προστασίας, με σκοπό τη χορήγηση οικονομικών ενισχύσεων σε πληγέντες από φυσικές καταστροφές. Το ποσό αυτό είναι προκαταβολικό και εκτιμάται, ότι θα αυξηθεί, με την εγκεκριμένη πίστωση να φτάνει τα 20 εκατομμύρια ευρώ. Υπενθυμίζω, ότι προβλέπονται τα ακόλουθα: Οικονομική ενίσχυση ποσού 600 ευρώ σε κάθε νοικοκυριό που έχει πληγεί η κύρια κατοικία του, για την κάλυψη των πρώτων αναγκών του, εκτός αυτού του ποσού, οι οικογένειες που υπέστησαν ζημιά και είναι πολύτεκνες, ενισχύονται με επιπλέον 600 ευρώ, επιπλέον οικονομική ενίσχυση 600 ευρώ λαμβάνουν οι πληγείσες οικογένειες για κάθε μέλος τους, που είναι άτομα με ειδικές ανάγκες, οικονομική ενίσχυση ποσού μέχρι 6.000 ευρώ ανά νοικοκυριό, για την επισκευή ή την αντικατάσταση οικοσκευής, της πληγείσας, της κύριας πληγείσας οικίας και οικονομική ενίσχυση 4.500 ευρώ σε άτομα που υπέστησαν αναπηρία από τραυματισμό στη φυσική καταστροφή.

Τρίτο μέτρο, αποζημιώσεις σε υποδομές. Εκδόθηκαν οι αποφάσεις του Υπουργείου Εσωτερικών, για τη χρηματοδότηση δήμων και περιφερειών, με συνολικό ποσό 27,9 εκατομμύρια ευρώ, για την πρόληψη και την αντιμετώπιση ζημιών και καταστροφών που προκλήθηκαν από τη θεομηνία. Τα σχετικά ποσά είναι δημόσια διαθέσιμα ανά δήμο και περιφέρεια. Εκτός αυτού, σε υποδομές, εκτός αυτού, επιπρόσθετα, σε ότι αφορά τη διαδικασία αποζημιώσεων για τις υποδομές τώρα του Υπουργείου Υποδομών, μέσω του προγράμματος δημοσίων επενδύσεων ύψους ενός εκατομμυρίου ευρώ ανά δήμο, απαιτείται, αυτονόητο, η κατάθεση τεχνικών δελτίων από τους σχετικούς δήμους. Αναμένεται το ποσό να φτάσει τα 22 εκατομμύρια ευρώ. Επειδή ζητήσατε και ποσά, σας δίνω μια πρώτη αίσθηση και εκτίμηση αυτών που έχουμε μέχρι σήμερα. Εκτιμώ, ότι ο τελικός λογαριασμός θα είναι μεγαλύτερος.

Τέταρτον, αποζημιώσεις σε αγρότες. Εδώ, έχει πολύ μεγάλο ενδιαφέρον και πολλοί από εμάς προερχόμαστε ή πολιτευόμαστε σε αυτές τις γεωγραφικές περιοχές, τα κλιμάκια του ΕΛΓΑ, σε όλη τη χώρα καταγράφουν τις ζημιές και τις απώλειες, με την κατεύθυνση να καταγράφουν όλες τις ζημιές. Το τονίζω, όλες τις ζημιές, είτε πρόκειται γι’ αυτές που καλύπτονται από τον ΕΛΓΑ, είτε πρόκειται για αυτές που μπορούν να καλυφθούν μέσω των κρατικών οικονομικών ενισχύσεων, είτε πρόκειται και για αυτές που προς το παρόν δεν προβλέπεται δυνατότητα αποζημίωσης. Άρα, πλήρης κάλυψη, γιατί έχουμε εικόνα των προβλημάτων στον πρωτογενή τομέα και όλες οι απώλειες, σήμερα, με το θεσμικό πλαίσιο, δεν καλύπτονται από τον ΕΛΓΑ.

Πέμπτον, επιπρόσθετων των άλλων μέτρων, εφάπαξ ενίσχυση με τη μορφή επιδόματος, σε φυσικά πρόσωπα και επιχειρήσεις που έχουν πληγεί. Με διάταξη στο σημερινό σχέδιο νόμου, προβλέπεται χορήγηση έκτακτης εφάπαξ ενίσχυσης με τη μορφή επιδόματος, η οποία ανέρχεται για τα πληγέντα φυσικά πρόσωπα στο ποσό των 5.000 ευρώ ανά κατοικία και για τα φυσικά και νομικά πρόσωπα των οποίων η επιχείρηση επλήγη, στο ποσό των 8.000 ευρώ ανά επιχείρηση. Κύριοι συνάδελφοι, είναι πρόσθετο των προηγουμένων μέτρων για το κάθε φυσικό και νομικό πρόσωπο. Δρομολογείται, σε συνεργασία με το Υπουργείο Ψηφιακής Διακυβέρνησης, η δημιουργία της σχετικής πλατφόρμας, ώστε η εκταμίευση των ποσών να είναι άμεση.

Έκτο, επιχορήγηση επιχειρήσεων που έχουν πληγεί από θεομηνίες. Γιατί ξέρετε, πρέπει να γίνει και αποτίμηση των ζημιών. Βελτιώνουμε το υφιστάμενο θεσμικό πλαίσιο, ώστε να επιταχυνθεί, σε πολύ μεγάλο βαθμό, η διαδικασία επιχορήγησης των επιχειρήσεων, όχι με ποσά 5 και 8, πολύ μεγαλύτερα ποσά, με βασικά συστατικά όμως, πρώτον, τη σημαντική διεύρυνση της περιμέτρου των στελεχών, που δύνανται να συμμετέχουν στις αρμόδιες επιτροπές ελέγχου, προβλέποντας την ευχέρεια αξιοποίησης στελεχών από το δημόσιο τομέα, καθώς και από τους επίσημους επιστημονικούς συμβούλους του δημοσίου. Χρειάζεται να γίνει καταγραφή.

Δεύτερον. Προβλέπουμε τη διαμόρφωση ενός ευέλικτου σχήματος ως προς την προώθηση των ζημιών των πλήττομενων επιχειρήσεων προς αξιολόγηση και καταβολή της επιχορήγησης, ώστε να τροφοδοτείται η διαδικασία ανά τακτά και σύντομα διαστήματα και να προχωρά όσο γίνεται πιο γρήγορα. Υπεγράφη πριν από μισή ώρα η σχετική Υπουργική Απόφαση του Υπουργείου Οικονομικών.

Τρίτον. Την χορήγηση προκαταβολής ως μέρους της επιχορήγησης όπως αυτή έχει προκύψει από την Επιτροπή Ελέγχου, προς τις επιχειρήσεις που έχουν πληγεί από τη θεομηνία με την προκαταβολή να αφορά μέρος της αρχικώς εκτιμηθείσας ζημιάς, η οποία και θα εκκαθαριστεί με το τελικό ποσό κατά την ολοκλήρωση της διαδικασίας. Υπεγράφη πριν από μισή ώρα η σχετική Υπουργική Απόφαση του Υπουργείου Οικονομικών.

Τέταρτον. Την ανάθεση στα κέντρα ενημέρωσης και υποστήριξης δανειοληπτών του Υπουργείου Οικονομικών στις έδρες των πληττόμενων από τη θεομηνία Περιφερειακών Ενοτήτων, της ενημέρωσης των πολιτών για τα έγγραφα που απαιτούνται και τις σχετικές διαδικασίες για την επιχορήγηση των πληττόμενων επιχειρήσεων.

Πέμπτον. Τον ορισμό τηλεφωνικής γραμμής ενημέρωσης και καθοδήγησης στην Γενική Γραμματεία Οικονομικής Πολιτικής του Υπουργείου Οικονομικών, ως προς τα προβλεπόμενα έγγραφα και τις διαδικασίες για την επιχορήγηση των επιχειρήσεων.

Έβδομη πρωτοβουλία. Παροχή στεγαστικής συνδρομής σε φυσικά και νομικά πρόσωπα, για την αποκατάσταση κτιρίων και κτιριακών εγκαταστάσεων εντός της οριοθετημένης περιοχής. Έχουν ξεκινήσει με εντατικούς ρυθμούς οι σχετικές καταγραφές στο πλαίσιο συνεργασίας και με τις υπηρεσίες των δήμων.

Όγδοο. Αναστολή ή ρύθμιση δανειακών υποχρεώσεων στους πολίτες των δήμων που έχουν πληγεί. Επικοινωνήσαμε το Σάββατο με την Ελληνική Ένωση Τραπεζών και βγήκε δύο μέρες μετά σχετική ανακοίνωση της Ένωσης, όπου εξετάζονται κατά περίπτωση και θα δρομολογηθούν άμεσα μέτρα στήριξης των πληγέντων από όλα τα Πιστωτικά Ιδρύματα.

Ένατο. Οι επιχειρήσεις των δήμων που έχουν πληγεί θα συμμετέχουν στην επιστρεπτέα προκαταβολή 4, ώστε να ενισχυθεί σε κάθε περίπτωση η ρευστότητα τους. Ειδικά για επιχειρήσεις και ελεύθερους επαγγελματίες που δραστηριοποιούνται στους δήμους που έχουν πληγεί δεν απαιτείται ως προϋπόθεση για τη συμμετοχή τους στον τέταρτο κύκλο της επιστρεπτέας προκαταβολής, η μείωση ποσοστού τζίρου και η χρήση της ταμειακής μηχανής.

Δέκατο. Αναστολή για ένα έτος πλειστηριασμών και κατασχέσεων επί κινητής ή ακίνητης περιουσίας φυσικών ή νομικών προσώπων στις πληγείσες περιοχές. Με διάταξη στο υπό συζήτηση σχέδιο νόμου, σε περιοχές που κηρύχθηκαν σε κατάσταση έκτακτης ανάγκης με απόφαση της Γενικής Γραμματείας Πολιτικής Προστασίας, αναστέλλεται από τη δημοσίευση του παρόντος και έως 30/9/2021 η διενέργεια κάθε Πράξης Αναγκαστικής Εκτέλεσης επί της κινητής ή ακίνητης περιουσίας φυσικών ή νομικών προσώπων. Η αναστολή καταλαμβάνει ιδίως αλλά όχι περιοριστικά την διενέργεια πλειστηριασμών, κατασχέσεων, αποβολών και προσωπικών κρατήσεων. Κατά το ίδιο χρονικό διάστημα αυτού του εδαφίου, του πρώτου εδαφίου της διάταξης, αναστέλλονται οι προθεσμίες άσκησης ένδικων μέσων και βοηθημάτων που αφορούν σε εκκρεμείς διαδικασίες αναγκαστικής εκτέλεσης.

Ενδέκατο. Προστασία των θέσεων εργασίας στις πληγείσες περιοχές, μέχρι την αποκατάσταση των ζημιών εντός του επόμενου τριμήνου. Με αντίστοιχη διάταξη στο υπό συζήτηση σχέδιο νόμου, οι επιχειρήσεις - εργοδότες του ιδιωτικού τομέα ανεξαρτήτως κλάδου και επιχειρηματικής δραστηριότητας στις πληττόμενες περιοχές μπορούν να θέτουν σε αναστολή τις συμβάσεις εργασίας μέρους ή όλων των εργαζομένων τους, μέχρι την αποκατάσταση των ζημιών που έχουν προκληθεί.

Δωδέκατο. Διευκολύνσεις μέσω παρατάσεων σε διαδικασίες και προθεσμίες του Υπουργείου Οικονομικών. Το Υπουργείο Οικονομικών προχωρά παράλληλα με την αναστολή στις φορολογικές υποχρεώσεις σε παρατάσεις ως προς τις καταληκτικές προθεσμίες μέτρων στήριξης από τις επιπτώσεις το κοροναϊού, όπως είναι ο τρίτος κύκλος της επιστρεπτέας προκαταβολής και αποζημίωση ειδικού σκοπού Ιουλίου, προς διευκόλυνση των επιχειρήσεων. Συγκεκριμένα: εκδόθηκε η τροποποίηση της Κοινής Υπουργικής Απόφασης, με την οποία όπου ζητήθηκε από αρκετές επιχειρήσεις στις πληγείσες περιοχές παρατείνεται η λήξη της προθεσμίας υποβολής εκδήλωσης ενδιαφέροντος στον τρίτο κύκλο της επιστρεπτέας - σας μίλησα για τον τέταρτο, αναφέρομαι στον τρίτο τώρα - έως τις 28 Σεπτεμβρίου 2020. Επίσης, εκδόθηκε η τροποποίηση της ΚΥΑ με την οποία παρατείνεται η λήξη της προθεσμίας κατοχύρωσης των δικαιούχων για την αποζημίωση ειδικού σκοπού έως 28 Σεπτεμβρίου 2020.

Δώδεκα συγκεκριμένες παρεμβάσεις, με χρονοδιαγράμματα και με υλοποίηση αυτών σε πέντε μέρες. Εργαζόμαστε μεθοδικά, γρήγορα και συνεκτικά, ώστε το ταχύτερο δυνατόν, κατά το βέλτιστο τρόπο, να διοχετεύσουμε πόρους στους πληγέντες, νοικοκυριά και επιχειρήσεις και να ανακουφίσουμε, όσο είναι εφικτό, τους συμπατριώτες μας.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ, τον κύριο Υπουργό.

Περνάμε στον κατάλογο των συναδέλφων που έχουν εγγραφεί να τοποθετηθούν.

Το λόγο έχει ο κ. Μπουκώρος.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κ. Πρόεδρε.

Δεν υπάρχει αμφιβολία ότι η κυβέρνηση επιδεικνύει πολύ ικανοποιητικά αντανακλαστικά στην αντιμετώπιση των συνεπειών που αφήνει πίσω της η πρωτόγνωρη κακοκαιρία και τα ακραία καιρικά φαινόμενα που έπληξαν πολλές περιοχές της χώρας. Σε άλλες περιπτώσεις, κύριε Υπουργέ, ακόμα δεν θα είχε ξεκινήσει η καταγραφή ζημιών και σήμερα μας ανακοινώσατε 12 συγκεκριμένα μέτρα, η υλοποίηση των οποίων έχει ήδη ξεκινήσει. Αυτό λέει πολλά.

Όπως λέει πολλά και το γεγονός ότι ο πρωθυπουργός, Κυριάκος Μητσοτάκης, από την πρώτη στιγμή βρέθηκε κοντά στους πληγέντες, όλοι οι συναρμόδιοι Υπουργοί από την πρώτη μέρα πραγματοποίησαν συσκέψεις με τους τοπικούς φορείς στις περιοχές που επλήγησαν κατ’ αυτόν τον τρόπο που όλοι είδαμε. Επίσης, όλοι οι Βουλευτές και όλοι οι τοπικοί φορείς είμαστε κοντά στους πληγέντες.

Προέρχομαι από το νομό Μαγνησίας, ξέρετε ότι η δυτική Θεσσαλία στον άξονα Καρδίτσα- Φάρσαλα- Αλμυρός- Αγχίαλος, «χτυπήθηκε» πολύ από την κακοκαιρία και ο κόσμος περιμένει τα όσα άκουσε από τον κύριο Υπουργό προηγουμένως. Και, πράγματι, είναι μεγάλη οικονομική ανάσα και τα 5.000 ευρώ για τα φυσικά πρόσωπα και τα 8.000 ευρώ για τις επιχειρήσεις, και βεβαίως, οι Επιτροπές Ελέγχου θα δουν και θα καταγράψουν πλήρως τη ζημία των επιχειρήσεων και θα προχωρήσουν σε αποζημιώσεις, όπως ξεκάθαρα τόνισε η Υπουργός Οικονομικών, πριν από λίγα λεπτά από το «Βήμα» της Βουλής.

Κύριε Υπουργέ, ιδιαίτερη ικανοποίηση μου προκάλεσε το γεγονός που γνωστοποιήσατε από το «Βήμα» της Βουλής, πριν λίγο ότι έχει δοθεί, δεδομένου, ότι μιλάμε για καθαρά αγροτικές περιοχές, εντολή στα συνεργεία του ΕΛΓΑ να καταγράψουν όλες τις ζημιές και αυτές που αποζημιώνονται με βάση τον Κανονισμό του ΕΛΓΑ και αυτές που δεν αποζημιώνονται και αυτό φανερώνει κάποιες προθέσεις της κυβέρνησης.

Στο πλαίσιο αυτό- και παρότι δεν είναι αποκλειστική δική σας αρμοδιότητα αλλά ας μη γελιόμαστε- στο πλαίσιο των δημοσιονομικών δυνατοτήτων εσείς θα κληθείτε να «ανοίξετε τα συρτάρια της πολιτείας», θα ήθελα να υποβάλλω ακριβώς μια πρόταση στο σημείο που μας γνωστοποιήσατε σήμερα για την εντολή προς τα συνεργεία του ΕΛΓΑ. Γνωρίζουν όλοι, και το είδαμε στις εικόνες των τηλεοράσεων και των εφημερίδων, ότι έχουν υποστεί μεγάλες ζημιές οι αγρότες μας, όχι μόνο στην παραγωγή- γιατί πολλοί ήταν στην βάση της συγκομιδής, δεν θέλω να αναφέρω τα προϊόντα, είναι γνωστά- όμως υπέστησαν σε υποδομές, αποθηκευτικός χώρος, σε συστήματα άρδευσης, σε αγροτικά μηχανήματα, και γενικά σε υποδομές.

Στο πλαίσιο αυτό, λοιπόν, θα πρότεινα σε συνεργασία τα Υπουργεία Οικονομικών, Υποδομών, Αγροτικής Ανάπτυξης και Εσωτερικών, να αναζητήσουν τους τρόπους εκείνους που θα χρηματοδοτήσουν κυρίως μέσω του Υπουργείου Εσωτερικών τη βελτίωση του δικτύου αγροτικής οδοποιίας, που έχει καταστραφεί πλήρως. Γιατί, ναι μεν, η αποζημίωση είναι πάρα πολύ σημαντικό πράγμα και η ταχύτητα με την οποία θα δοθεί. Πραγματικά, οι ταχύτητες της κυβέρνησης είναι πρωτοφανείς, όμως, είναι και η αποκατάσταση προκειμένου να επανεκκινήσει η παραγωγική διαδικασία και οι τοπικές οικονομίες.

Στο πλαίσιο αυτό, πρώτον, βελτίωση αγροτικού δικτύου μέσα από την ενίσχυση του Υπουργείου Εσωτερικών και ενδεχομένως και του Υπουργείου Υποδομών. Καταγραφή των ζημιών σε υποδομές και εργαλεία των αγροτών, προκειμένου, όπως καταλάβαμε, ήδη αναζητάτε τρόπο να βρεθεί τρόπος αποζημίωσης και θεσμικό πλαίσιο αποζημίωσης.

Υπάρχει και ένα άλλο ζήτημα που έχει δημιουργηθεί. Έχουν κυριολεκτικά εξαφανιστεί κτηματικές περιουσίες, παραποτάμιες, γιατί έχει αλλάξει από την πρωτοφανή καταστροφή η κοίτη των ποταμών. Οι αγρότες αυτοί θα αντιμετωπίσουν πρόβλημα και με τις επιδοτήσεις του ΟΠΕΚΕΠΕ, αλλά και με την αποζημίωση της περιουσίας τους. Είναι τρία ζητήματα που από ό,τι κατάλαβα από την τοποθέτησή σας, κύριε Υπουργέ, τα βλέπετε, τα μελετάτε και αναζητάτε το θεσμικό πλαίσιο και πραγματικά, είναι πολύ σημαντικό, γιατί στην περιοχή μου, στο νομό Μαγνησίας - πολύ μεγαλύτερες καταστροφές στην Καρδίτσα και στα Φάρσαλα - αλλά και στο νομό Μαγνησίας, στον Αλμυρό και στην Αγχίαλο έχουν καταγραφεί τέτοιου είδους ζημιές.

Είναι πολύ σημαντικό να επανεκκινήσουν οι αγρότες μας στην παραγωγική διαδικασία, να μπορούν την επόμενη καλλιεργητική περίοδο να παράξουν. Νομίζω ότι αυτό ενδιαφέρει περισσότερο από όλα την κυβέρνηση. Άρα, επισημαίνω για δεύτερη φορά ότι με έκδηλη ικανοποίηση άκουσα ότι έχετε δώσει τέτοια εντολή στα συνεργεία του ΕΛΓΑ. Πιστεύω ότι ο αγροτικός κόσμος μπορεί να ελπίζει έχοντας βάση τα αντανακλαστικά που έχει δείξει μέχρι σήμερα το σύνολο της κυβέρνησης.

Θα ήθελα να αναφερθώ και στο μέρος του νομοσχεδίου που αναφέρεται στην έκπτωση της διαφημιστικής δαπάνης. Διότι, ακούω από την αξιωματική αντιπολίτευση, αλλά και από άλλα κόμματα της αντιπολίτευσης, για μεγάλα συμφέροντα και όλα αυτά. Αρέσκονται της αντιπολίτευσης να φτιάχνουν φαντασιακό με μεγάλους εχθρούς και μεγάλα συμφέροντα και να ξιφουλκούν θυμίζοντας ανεμόμυλους. Όμως, δεν είναι έτσι. Η έκπτωση της διαφημιστικής δαπάνης κατά 100% το 2020 και κατά 60% το 2021 μπορεί να αναζωογονήσει και τις τοπικές αγορές και τις χιλιάδες μικρομεσαίες επιχειρήσεις που μετά την πανδημία του lockdown και πολύ περισσότερο, στις πληγείσες περιοχές, μετά τις μεγάλες αρρυθμίες που προκάλεσε η κακοκαιρία, να διαφημίζουν και πάλι τα προϊόντα τους και τις υπηρεσίες τους για να ξαναμπούν στο παιχνίδι της τοπικής αγοράς.

Βεβαίως, εμμέσως ενισχύονται και τα τοπικά μέσα ενημέρωσης, διότι, θα μεγαλώσει η διαφημιστική πίτα, εφόσον δίνεται αυτό το κίνητρο. Σας λέω, κυρίες και κύριοι συνάδελφοι, ότι μόλις πρόσφατα το Αμερικανικό Κογκρέσο ψήφισε αντίστοιχο νόμο για την αναθέρμανση των τοπικών οικονομιών, των τοπικών αγορών. Είναι εκατοντάδες τα τοπικά μέσα ενημέρωσης και είναι χιλιάδες οι μικρομεσαίες επιχειρήσεις που έχουν ανάγκη από αυτή τη διευκόλυνση, προκειμένου να ξαναμπούν στη διαδικασία την οικονομική, να ξαναμπούν στο παιχνίδι της τοπικής αγοράς και να κάνουν ένα νέο ξεκίνημα μετά από μια πολύ δύσκολη χρονιά. Που είναι το περίεργο; Είναι ένα πολύ ευεργετικό μέτρο με πολλαπλή σημασία.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Κάτσης.

**ΜΑΡΙΟΣ ΚΑΤΣΗΣ:** Ευχαριστώ, κύριε Πρόεδρε. Σας ευχαριστούμε και εμείς . Θέλω να αναφερθώ ως επί το πλείστον στα δύο άρθρα, που ως αρμόδιος τομεάρχης ψηφιακής διακυβέρνησης με Αρμοδιότητα και στα θέματα Γενικής Γραμματείας Ενημέρωσης και Επικοινωνίας, αφορούν την νέα καμπάνια, τη νέα «λίστα Πέτσα» αλλά και την έκπτωση στην διαφήμιση και θα απαντήσω και στον κ. Μπουκώρο.

Πριν από αυτό, θα ήθελα να κάνω ένα σχόλιο για το διάγγελμα του Πρωθυπουργού σήμερα το απόγευμα, όπου είδαμε ένα βασικό κεντρικό δίλημμα. Απευθυνόμενος στους πολίτες έθεσε ένα κεντρικό δίλημμα, αυτοπροστασία ή καραντίνα; Από μόνο του αυτό το δίλημμα είναι ομολογία αποτυχίας και δείγμα αυταρχισμού. Γιατί, πίσω από τις γραμμές λέει ότι η κυβέρνηση δεν έχει καμία ευθύνη. Ότι είναι να γίνει, εσείς φταίτε. Όλοι μαζί θα κερδίσουμε, όλοι μαζί θα χάσουμε. Όλοι έχετε την ευθύνη, όλοι θα φταίτε, ειδάλλως, θα σας κλείσω όλους μέσα. Αυτό είναι ρεσιτάλ κυνισμού, αυταρχισμού και πολιτικής ανευθυνότητας. Πραγματικά, ο Πρωθυπουργός αυτοεγκλωβίζεται σε τέτοια διλήμματα, πράγμα που θα φανεί το επόμενο διάστημα.

Έρχομαι στο ζήτημα της διαφήμισης. Άκουσα τον κ. Μπουκώρο να απαντά για τη χρησιμότητα της έκπτωσης στη διαφήμιση. Ξέρεις, αγαπητέ συνάδελφε, υπάρχει το εξής πρόβλημα. Αυτό που εσύ φαντάζεσαι ότι οι επιχειρήσεις θα διαφημιστούν, αλλά μήπως δεν έχετε αντιληφθεί την πραγματικότητα; Ότι το κρίσιμο για τις επιχειρήσεις αυτή τη στιγμή δεν είναι πως θα διαφημιστούν, αλλά πως θα μπει πελάτης μέσα στο μαγαζί. Το έχετε κατανοήσει αυτό; Δηλαδή, δεν μπαίνει πελάτης, επειδή δεν ξέρει τα μαγαζιά της γειτονιάς του; Σοβαρά μιλάτε;

Μήπως μία τοπική επιχείρηση, μία ατομική επιχείρηση, μία μικρή ή μεσαία επιχείρηση, δεν έχει πελατεία, επειδή δεν διαφημίζεται επαρκώς; Προφανέστατα και όχι. Γιατί, υπάρχει τεράστια κρίση και στην ζήτηση και στην προσφορά. Είναι πρωτοφανές. Αν θέλετε, λοιπόν, να μπορούν να διαφημιστούν, αλλά αυτό έπρεπε να είναι τελευταίο στη σειρά, θα πρέπει πρώτα να έχουν μια ρευστότητα και να είναι ανοιχτοί, όχι να σβήσουν. Γι’ αυτό κάνετε κάτι; Ποια επιστρεπτέα προκαταβολή και κύκλους, μας λέτε; Όλο κάνετε κύκλους. Για ποιους κύκλους επιστρεπτέας μιλάτε, όταν η πλειοψηφία των επιχειρήσεων είναι εκτός δικαιούχων; Όταν δεν υπάρχει αυτή η δυνατότητα να ενισχυθούν.

Νομίζω ότι πρέπει να αναθεωρήσετε τάχιστα τις προτεραιότητες που πρέπει να βάλετε σαν κυβέρνηση. Προφανώς, λοιπόν, αυτοί που έχουν τη δυνατότητα εν καιρώ πανδημίας να διαφημιστούν είναι οι πολύ μεγάλες επιχειρήσεις, οι αυτοκινητοβιομηχανίες, τα μεγάλα σούπερ μάρκετ, τα καταστήματα ηλεκτρικών ειδών. Τέτοιες επιχειρήσεις έχουν τη δυνατότητα να διαφημιστούν αυτή την περίοδο. Όχι, η οικογενειακή επιχείρηση στη γειτονιά μου στην Ηγουμενίτσα.

Όσον αφορά τη «λίστα Πέτσα», μπροστά σε όλα αυτά τα αδιέξοδα, στην πλήρη αποτυχία και στο υγειονομικό κομμάτι, αλλά και στο οικονομικό, η κυβέρνηση αυτό που προσπαθεί με την πλάτη στον τοίχο είναι να εξαγοράσει πολιτική στήριξη και επικοινωνιακή κάλυψη από τα μέσα μαζικής ενημέρωσης. Είναι μία φάρσα που επαναλαμβάνεται, αλλά τη δεύτερη φορά η ιστορία δεν επαναλαμβάνεται. Επί της ουσίας, αυτή η στήριξη που επιδιώκει η κυβέρνηση που είναι με την πλάτη στον τοίχο σε όλα αυτά τα ανοιχτά ζητήματα που απασχολούν την ελληνική κοινωνία δείχνει ότι τα προβλήματα για τους πολίτες είναι μπροστά. Τα δύσκολα είναι που έρχονται και αυτά προσπαθεί να προλάβει η κυβέρνηση. Γιατί, λοιπόν, κύριοι και κυρίες της κυβέρνησης, δεν επιλέξατε να δώσετε εγκαίρως χρήματα για να προσλάβετε δασκάλους και καθηγητές; Γιατί φέρνετε τώρα, τροποποίηση του προϋπολογισμού για να πάρετε αναπληρωτές μετά; Τι κάνατε τέσσερις μήνες το καλοκαίρι; Γιατί δεν πήρατε γιατρούς; Έχετε κάνει μια μόνιμη πρόσληψη; Μια δικιά σας προκήρυξη για μόνιμες προσλήψεις έχετε κάνει; Καμία. Μήπως αυξήσατε τα δρομολόγια στα μέσα μεταφοράς;

Το ξέρετε ότι υπάρχουν σχολικές μονάδες αυτή τη στιγμή, οι οποίες υποχρεούνται λόγω πανδημίας να λειτουργούν με 26 παιδιά, ενώ υπάρχουν ακόμα και στην ίδια σχολική μονάδα, τάξεις αναξιοποίητες.

Αυτά, λοιπόν, είναι πολιτικές, οι οποίες είναι η κύρια πραγματικότητα. Εσείς επιδιώκετε με μία λίστα Πέτσα εκ νέου, αδιαφανώς με απευθείας ανάθεση, χωρίς κριτήρια, χωρίς να καταλαβαίνει κανένας πού πάνε τα λεφτά, να πλάσετε μια εικονική πραγματικότητα, όμως τα προβλήματα δεν μπορούν να «κρυφτούν κάτω από το χαλί». Οι πολίτες τα βιώνουν, δεν μπορούν να «κρυφτούν κάτω από το χαλί».

Κλείνοντας, θα ήθελα να σας ενημερώσω, ότι με πρόσχημα την ενημερωτική καμπάνια για την πανδημία, προφανώς θέλετε εκ νέου να ενημερώσετε τους πολίτες για το δεύτερο κύμα, έχετε ένα βασικό μειονέκτημα, σε σχέση με την πρώτη φάση πανδημίας. Το πιο βασικό μειονέκτημα είναι ότι είστε ο καθηγητής, ο δάσκαλος που διδάσκει και «λόγο δεν εκράτει». Οι Υπουργοί σας, ο ένας μετά τον άλλον παραβαίνουν, τα μέτρα, είναι παράτυποι στα μέτρα αυτοπροστασίας.

Άρα, λοιπόν, τι να ενημερώσετε τους πολίτες, όταν εσείς οι ίδιοι, μέλη της Κυβέρνησης, δεν μπορείτε να τηρήσετε τα μέτρα αυτοπροστασίας.

Δεν μπορείτε, λοιπόν, να κατασκευάζετε μια εικονική πραγματικότητα. Δεν μπορείτε. Η πραγματικότητα, τα προβλήματα είναι μπροστά, η πραγματικότητα είναι ζοφερή, η ελληνική κοινωνία, η ελληνική οικονομία στενάζει. Αναλογιστείτε τις ευθύνες σας. Αναλάβετε τις ευθύνες σας. Σταματήστε να ρίχνει τις ευθύνες στους πολίτες.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, ζητώ το λόγο.

**ΣΤΑΥΡΟΣ ΕΛ. ΚΑΛΟΓΙΑΝΝΗΣ (Πρόεδρος της Επιτροπής):** Δεν υπάρχει λόγος, κύριε συνάδελφε. Ο κ. Κάτσης αναφερόταν στην Κυβέρνηση μάς είπε, να μην κάνουμε διάλογο μεταξύ συναδέλφων αυτήν τη στιγμή.

Έχετε το λόγο.

**ΧΡΗΣΤΟΣ ΜΠΟΥΚΩΡΟΣ:** Δεν εκλαμβάνω, βεβαίως, ως προσωπική επίθεση τα όσα είπε ο κ. συνάδελφος, αλλά για διαστρέβλωση απόψεων μιλάω.

Ακούστε, κύριε συνάδελφε, εσείς μπορεί να προέρχεται από μια εκλογική περιφέρεια, μικρή πράγματι, όπως είναι η Ηγουμενίτσα και να έχετε 50 - 100 επιχειρήσεις και ένα – δυο μέσα ενημέρωσης και πράγματι να μην υπάρχει διαφημιστική αγορά. Προέρχομαι, όμως, από τον νομό Μαγνησίας, από το Βόλο, όπου υπάρχουν 17.000 επαγγελματίες και επιχειρήσεις και δεκάδες μέσα ενημέρωσης, οπότε αντιλαμβάνεστε ότι υπάρχει διαφημιστική αγορά και αυτό το φορολογικό μέτρο, είναι μέτρο πραγματικά που θα δημιουργήσει κίνηση στη διαφημιστική αγορά και στην κάθε υφιστάμενη τοπική αγορά.

Γι’ αυτό, τόνισα και υπογράμμισα τη χρησιμότητά του, αλλά πρώτα να βρουν δουλειά οι επιχειρήσεις και να κάνουν μετά διαφήμιση, πρώτη φορά το ακούω. Λέμε ότι η διαφήμιση μπορεί να βοηθήσει στην ψυχολογία της αγοράς, λέμε ότι προερχόμαστε μετά από ένα διάστημα πανδημίας και πρωτοφανών καιρικών φαινομένων και είναι ένα από τα μέτρα, που μπορούν να βοηθήσουν την επιστροφή στην κανονικότητα. Αυτό είπα και δεν είπα ότι θα λύσει τα προβλήματα η διαφήμιση. Στις υφιστάμενες αγορές, στις μεγάλες αγορές, που υπάρχουν και στην ελληνική περιφέρεια, χρειάζεται και αυτό για να είμαστε ξεκάθαροι.

**ΣΤΑΥΡΟΣ ΕΛ. ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Γκόλιας.

**ΙΩΑΝΝΗΣ ΓΚΙΟΛΑΣ:** Κύριε Πρόεδρε, παίρνω αφορμή από το σημερινό δελτίο τύπου του συναδέλφου βουλευτή Καρδίτσας, Σπύρου Λάππα, που με ένα σπαρακτικό τρόπο, λυρικά μεν, αλλά όχι με λογοτεχνίζουσα διάθεση, προσπαθεί να περιγράψει τι έχει συμβεί στην επαρχία, τι έχει συμβεί στο συγκεκριμένο νομό και δυστυχώς το ξέρουμε, το είπαν όλοι οι προλαλήσαντες, δεν ήταν ο μόνος. Ήταν η Μαγνησία, ήταν τα νησιά του Ιονίου και άλλες περιοχές, ήταν μέρος της Φθιώτιδας κ.λπ..

Μου έρχεται στο μυαλό η ρήση του Θουκυδίδη στην αποτυχημένη εκστρατεία των Αθηναίων στη Σικελία, «ουδέν έστιν ό,τι ουκ απώλετο», δεν υπάρχει τίποτα που δεν εχάθη, τα πάντα είχαν χαθεί. Από αυτή τη φράση, φαίνεται η εικόνα, ζωντανά και εύγλωττα, αυτά τουλάχιστον που είδαμε στην Καρδίτσα και στο κάμπο της Καρδίτσας, όσο τα κανάλια κατάφεραν να φτάσουν εκεί. Γιατί, μιλάμε για ένα πλημμυρισμένο κάμπο 200.000 στρεμμάτων και οι συνέπειες που επίσης επήλθαν στην πόλη της Καρδίτσας, με την υπερχείλιση των ρεμάτων και των ποταμών, όπου δεν λειτούργησαν τα αντιπλημμυρικά και τα υπόλοιπα ανασχετικά τεχνικά μέτρα και πνίγηκε μία ολόκληρη πόλη με 5.000 επιχειρήσεις να καταστρέφονται, σε όλο τους τον εξοπλισμό, τα εφόδια, τα υπαρκτά μέσα, μηχανικά, ηλεκτρικά και ούτω καθεξής, από κατακλυσμιαία ύδατα, που έφτασαν σε ύψος 2 μέτρων μέσα στις οικοδομές αυτές.

Αν μετά από όλα αυτά που είδαμε, που τα περιέγραψαν και άλλοι, νομίζετε κύριοι συνάδελφοι και κύριοι της Κυβέρνησης ότι με 5.000 ή με 8.000 ευρώ θα μπορέσετε να ελαφρύνετε τον πόνο ή να επανορθώσετε ένα μεγάλο μέρος των ζημιών, είστε γελασμένοι. Κοροϊδεύετε τους εαυτούς σας και κυρίως αυτούς τους ανθρώπους.

Οι συγκεκριμένα χορηγούμενες ενισχύσεις είναι ψιχία. Πρέπει να καταβληθούν αυξημένες ή έστω καλύπτουσες μεγάλο μέρος και εξατομικευμένα με κάθε επιχείρηση που θα προσκομίσει παραστατικά και θα αποδείξει τι υπήρχαν μέσα και τι δεν υπήρχε και τι απέγινε μετά από την καταστροφή.

Επίσης, χορήγηση άτοκων δανείων, επιπρόσθετα για να καλύψουν τον τζίρο τον απολεσθέντα και τις ζημιές που πρόκειται να υποστούν στο άμεσο και προσεχές διάστημα. Δεν το ακούσαμε κάτι τέτοιο. Τα χρήματα αυτά και δυστυχώς δεν ήταν μόνο σε αυτή την περιοχή, γιατί μετά νομιμοποιείται και έχει απόλυτο δίκιο και η Εύβοια και τα Πολιτικά και οι άλλες περιοχές που επλήγησαν, να ζητήσουν την πλήρη επανόρθωση και αποκατάσταση των ζημιών.

Πάμε σε ένα άλλο σημείο, για να μην μακρηγορώ και τα επιμέρους θα τα αναλύσουμε και αύριο και στην συζήτηση στην Ολομέλεια.

“Πανδημίας και Ιανού επελθόντων πάς ανήρ ξυλεύεται”. Tι θέλω να πω. Έρχονται, λοιπόν, με το άρθρο 11, του παρόντος νομοσχεδίου, που δεν νομίζω ότι έλαβε αφορμή ή υπάγεται στην ίδια την κατηγορία για να λάβει επείγοντα ή κατεπείγοντα μέτρα, αλλά κατά παρέκκλιση ειδικότερων διατάξεων αναθέτει και χορηγεί όλα και όποια μέσα μαζικής επικοινωνίας και με όποια κριτήρια γίνεται η επιλογή από τους «άριστους» του επιτελικού σας κράτους να δοθούν χαριστικά στα μέσα μαζικής ενημέρωσης, για να κάνουν τι; Να μεταδώσουν κοινωνικά μηνύματα.

Αυτό κύριοι συνάδελφοι είναι απαράδεκτο. Δεν μπορεί να συνεχίζεται. Ήταν μια τακτική που υιοθετήθηκε από το ΚΕΛΠΝΟ σε αλήστου μνήμης εποχές, αδιαφάνειας, διαπλοκής δούναι και λαβείν παράνομου και αθέμιτου. Το ΚΕΕΛΠΝΟ που έδινε δηλαδή χωρίς κανέναν έλεγχο, χωρίς κανένα παραστατικό μηνύματα κοινωνικά, χρήματα για αναπροβολή μηνυμάτων κοινωνικών, που είναι υποχρεωμένοι και όλα τα κανάλια και όλα τα μέσα μαζικής επικοινωνίας να μεταδίδουν.

Θέλω να πω το εξής, όλοι στην εποχή της πανδημίας κλαίνε, από τους μικρομεσαίους επιχειρηματίες, τους αγρότες, τους εργαζόμενους, τους νέους, τους ανέργους. Εκείνοι που πανηγυρίζουν και χαμογελάνε, είναι τα καλοπληρωμένα μέσα μαζικής επικοινωνίας. Γιατί; Γιατί «λιβανίζουν» τον Μωυσή. Κάποτε αυτό το παραμύθι θα λάβει τέλος. Και εκείνη την εποχή, νομίζω ότι τα πράγματα πρέπει να έρθουν στη θέση τους. Πρέπει να υπερβείτε τη τακτική αυτή την πάγια, η οποία είναι απόλυτα αντικοινωνική και τα κοινωνικά μηνύματα να μεταδίδονται άνευ ανταλλάγματος, δωρεάν, γιατί είναι υποχρέωση κοινωνική.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει, ο κ. Παπαδημητρίου.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Ευχαριστώ κύριε πρόεδρε. Πρώτα από όλα να πω ένα καλό νέο που εμφανίστηκε προ ολίγου: το 66% σε όλη την Ελλάδα, δηλαδή 8 στους 10 στην Αττική, πιστεύουν ότι η μάσκα είναι ένα απαραίτητο χαρακτηριστικό. Το καλό νέο είναι το εξής: ότι το 61% των συμπολιτών μας, μεταξύ 17 και 29 ετών, συμφωνούν απολύτως με αυτό. Είναι χαρακτηριστικό το γεγονός, ότι αυτό που συζητείται περισσότερο είναι ότι οι νέοι επαναστατούν και είναι ίσως ένα αποκούμπι για ορισμένους της αντιπολιτεύσεως, αλλά είναι ψέμα. Οι νέοι συντάσσονται με τη λογική.

Θα ήθελα να πω επίσης, ότι με τη λογική δεν συντάσσονται ορισμένοι συνάδελφοι -και λυπούμαι γι’ αυτό- όταν ο πρωθυπουργός βάζει τα πράγματα πάνω στο τραπέζι όπως είναι. Όταν ο πρωθυπουργός λέει ότι πρέπει να αυτοπροστατευτούμε για να μην πάμε σε καραντίνα και για να μην πάμε σε lockdown ελληνιστί, νομίζω ότι λέει την αλήθεια. Είναι καλό να συμφωνήσουμε όλοι με αυτό αντί να εκμεταλλευόμαστε τους λίγους, τους πολύ λίγους, -μόλις ένας στους δέκα πιστεύει ότι η μάσκα δεν χρειάζεται γιατί ίσως δεν υπάρχει πανδημία- και να πάμε παρακάτω όλοι μαζί.

Το άρθρο 15 του Συντάγματος, που διέπει τη λειτουργία των ραδιοφωνικών και τηλεοπτικών μέσων, -αναφέρει με απόλυτη λεπτομέρεια, είναι και ένας από τους ελάχιστους κλάδους ως μοναδικός που έχει τη δική του Ανεξάρτητη Αρχή να τον εποπτεύει και να τον ελέγχει- δεν αναφέρει πουθενά ότι δεν πρέπει η πολιτεία να κάνει αυτή τη διαφημιστική δαπάνη, όπως την έχει προγραμματίσει και την έκανε ήδη και θα την ξανακάνει και μακάρι να μη χρειαστεί να ξαναγίνει.

Επίσης, ο κ. Κεγκέρογλου νωρίτερα έθεσε το ζήτημα των κριτηρίων, αλλά το ζήτημα αυτό αφορά το Εθνικό Συμβούλιο Ραδιοτηλεόρασης και τις αρμόδιες υπηρεσίες του κράτους και όχι τη Βουλή. Τέλος, θέλω να σας πω για τη διαφημιστική δαπάνη -μιας που το πιάσαμε το θέμα- ότι το παράδοξο είναι ότι χρειάζεται ειδική διάταξη για να τύχει η διαφημιστική δαπάνη της έκπτωσης από το προς φορολόγηση εισόδημα μιας επιχείρησης. Διότι, παντού στον καπιταλιστικό κόσμο, η διαφημιστική δαπάνη -με κάποιες ελάχιστες προϋποθέσεις ή αν θέλετε με ελάχιστες εξαιρέσεις- θεωρείται ως μέρος, ως τμήμα της δαπάνης για την παραγωγή του κόστους.

Η Ελλάδα -για λόγους που δεν είναι της παρούσης και δεν έχω και το χρόνο- έχει εξαιρέσει ή χειρίζεται το θέμα της διαφημιστικής δαπάνης κατ’ εξαίρεση. Αυτό θα ήταν καλό, κύριε Υπουργέ, να το λάβετε υπόψη σας και σε μία επόμενη ρύθμιση για τα φορολογικά. Να λύσετε το ζήτημα μία για πάντα για να μην υπάρχουν και εδώ στην αίθουσα κάποιες ή ειδικού τύπου παρατηρήσεις -που θα με συγχωρέσετε πολύ, αλλά μόνο σε απολυταρχικά καθεστώτα, το οποίο δόξα τω Θεώ δεν έχουμε σε αυτή τη χώρα ,ταιριάζουν- όπως αυτό ότι θα έπρεπε να μεταδίδονται με ένα συγκεκριμένο τρόπο κατόπιν κρατικών εντολών τα μηνύματα.

Για το θέμα της ασφάλισης γενικά μία παρατήρηση. Δυστυχώς, ακόμη η Ελλάδα δεν έχει προοδευμένη ασφάλιση έναντι κινδύνων και έναντι των φυσικών καταστροφών. Είναι και αυτό απόρροια μιας νοοτροπίας που υπάρχει ότι το κράτος είναι εδώ για όλα και θα πληρώσει για όλα. Δεν χρειάζεται εμείς να προστατευόμαστε και να παίρνουμε τα μέτρα μας. Η ανάγκη της ιδιωτικής -η οποία μπορεί να είναι και συλλογική, μπορεί να γίνει και σε επίπεδο περιφέρειας, πέραν των νοικοκυριών και των επιχειρήσεων- ασφάλισης έναντι καταστροφών είναι τεράστια, αποδεικνύεται συνεχώς -δυστυχώς- και πρέπει να εισαχθεί κι αυτή εν μέρει στις υποχρεωτικές ασφαλίσεις, αλλά σίγουρα πρέπει να διαδοθεί. Είναι και αυτό κάτι που μας λείπει, το βλέπετε κάθε φορά που το κράτος -πολύ καλά κάνει μέσα σε λίγες μέρες- φέρνει στη Βουλή την έγκριση για να γίνουν και οι σχετικές δαπάνες.

Τέλος, με αυτό θα ήθελα να τελειώσω κύριε Πρόεδρε, υπάρχει μία διάταξη εξαιρετική και δεν πρέπει να την αφήσουμε απαρατήρητη. Επιτέλους, η λογική θριαμβεύει του κομματισμού. Οι εκλογές στα σχολεία, οι εκλογές των εκπαιδευτικών θα γίνονται σε μία μέρα όπου οι μαθητές δεν θα είναι στις τάξεις τους. Αυτό είναι μια πρόοδος τεράστια και οφείλουμε να πούμε ένα καλό λόγο στην Υπουργό Παιδείας που το εισηγήθηκε και το ενσωματώνει στο σημερινό συζητούμενο Νομοσχέδιο.

Ευχαριστώ.

**ΣΤΑΥΡΟΣ ΕΛ. ΚΑΛΟΓΙΑΝΝΗΣ (Πρόεδρος της Επιτροπής):** Εμείς ευχαριστούμε πολύ κύριε Παπαδημητρίου. Το λόγο έχει ο κ. Ζαχαριάδης και στη συνέχεια ο κ. Κόκκαλης με την παράκληση να τηρούμε το χρόνο. Ευχαριστώ πολύ.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κυρίες και κύριοι συνάδελφοι έχουν περάσει έξι μέρες από το φαινόμενο -τέσσερις εργάσιμες που είναι και της μόδας- και υπάρχουν χωριά σήμερα χωρίς ρεύμα, υπάρχουν χωριά χωρίς νερό, υπάρχουν περιοχές που δεν έχει αποκατασταθεί η ομαλή οδική σύνδεση. Πραγματικά αναρωτιέμαι πόσο χρόνο χρειάζεται το κράτος για να παρέμβει στα αυτονόητα το 2020.

Έχετε καταλάβει, με αυτά που εισηγείστε, τι έχει συμβεί στην Καρδίτσα, στην Κεφαλονιά, στην Ιθάκη, στον Αλμυρό, στα Φάρσαλα; Αυτοί οι άνθρωποι αντιμετωπίζουν μια διπλή κρίση, την οικονομική κρίση της πανδημίας και την καταστροφή του ΙΑΝΟΥ. Είναι σε απόγνωση. Είναι σε πλήρες αδιέξοδο. Είναι σταγόνα στον ωκεανό αυτά τα μέτρα. Ο κόσμος της επιχειρηματικότητας, της αγροτιάς, της κτηνοτροφίας, του μόχθου, της δημιουργίας, με αυτά τα μέτρα, όχι μόνο δεν στηρίζεται, αλλά δεν μπορεί ούτε να αναπνεύσει.

Καταγράψτε εξατομικευμένα τις ζημιές. Αποζημιώστε με βάση το ύψος της ατομικής καταστροφής. Στηρίξτε αυτόν τον κόσμο. Αφήσαμε ένα μεγάλο απόθεμα 37 δισ. ευρώ για ώρες ανάγκης. Αν αυτό το διπλό χτύπημα, της πανδημίας του κορονοϊού και του ΙΑΝΟΥ, δεν είναι μεγάλη ανάγκη, τότε ποια είναι η μεγάλη ανάγκη; Και, επιτέλους, στο επίπεδο του σχεδιασμού, ο δήμος, οι Περιφέρειες, το κράτος, πρέπει ο καθένας να αναλάβει την ευθύνη που του αντιστοιχεί.

Έχουμε εν εξελίξει και μπροστά μας την κλιματική αλλαγή. Χρειάζεται ανασχεδιασμός παντού, στις πόλεις, στην ύπαιθρο, στις λεκάνες απορροής. Η φύση έχει μνήμη και εκδικείται. Οι άνθρωποι, δυστυχώς, ξεχνούν γρήγορα.

Θέλω να πάω σε ένα άλλο σημείο, το οποίο το θεωρώ ιδιαιτέρως χρήσιμο: Τις σημερινές δηλώσεις του Πρωθυπουργού για την πανδημία. Πραγματικά, αναρωτιέμαι πού πάμε. Έχουμε τον έλεγχο ή είμαστε εκτός ελέγχου; Τι λάθη έγιναν και φτάσαμε από τα 10 και 20 κρούσματα, πριν από τρεις μήνες, στα 300 κρούσματα; Που θα είμαστε σε ένα μήνα;

Πριν από 15 μέρες, ενημερωνόμασταν ότι ο ρυθμός εξάπλωσης πανδημίας είχε σταθεροποιηθεί. Προφανώς, αυτό δεν ίσχυε. Τι ισχύει, όμως; Τι γίνεται με τις εντατικές; Τι γίνεται με το προσωπικό σε εντατικές; Όταν λέγατε στους πολίτες «έχουμε χίλιες κλίνες ΜΕΘ», έπρεπε οι πολίτες να καταλαβαίνουν ότι με 75 διασωληνωμένους COVID, το σύστημα θα είχε αρχίσει να χτυπάει «κόκκινο»; Πόσους διασωληνωμένους COVID αντέχουμε στην Αθήνα, στη Θεσσαλονίκη, σε κάθε πόλη; Τι δυνατότητες υπάρχουν σε προσωπικό, εάν οι επιστήμονες υγείας αρχίσουν να νοσούν; Πόσοι γιατροί και νοσηλευτές είναι σε θέση μάχης;

Η σχέση εμπιστοσύνης πολίτη-Πολιτείας, πολιτών-Εθνικού Συστήματος Υγείας, πολιτών -πολιτικού συστήματος, πολιτών- κράτους , που επικαλείστε συχνά, δεν οικοδομείται με επικοινωνιακούς χειρισμούς, ούτε οικοδομείται με κόλπα. Χρειάζεται ειλικρίνεια, αλήθεια και προετοιμασία.

Δεν αξιοποιήσατε το χρόνο που σας έδωσε ο ελληνικός λαός στην καραντίνα, όπως έπρεπε. Ούτε το ΕΣΥ προετοιμάστηκε, όπως έπρεπε. Ούτε η παιδεία μας προετοιμάστηκε, όπως έπρεπε. Τουλάχιστον, να μην εξαντλείτε την υπομονή του.

Και πραγματικά, παρακολουθώντας τις σημερινές δηλώσεις του Πρωθυπουργού, αναρωτιέμαι τι είναι αυτό το δίλημμα: «αυτοπροστασία η καραντίνα». Κατά τη γνώμη μου, είναι πανάθλιο δίλημμα. Είναι ένα δίλημμα ευθυνόφοβο. Τι μας λέει ο κύριος Μητσοτάκης; Ότι στη μία πλευρά είναι η ατομική ευθύνη, δηλαδή η αυτοπροστασία και στην άλλη πλευρά είναι η απαγόρευση, δηλαδή η καραντίνα. Ο ρόλος και το σχέδιο του κράτους που είναι; Η Πολιτεία μπορεί να είναι αποτελεσματική, μόνο όταν εφαρμόζει γενικές απαγορεύσεις;

Το δίλημμα αυτό ομολογεί ανικανότητα, ομολογεί ευθυνοφοβία, ομολογεί έλλειμμα ηγεσίας. Μεταθέτει σε άλλους ευθύνες, που αντιστοιχούν στον Πρωθυπουργό, στην Κυβέρνησή του, σε κάθε κυβέρνηση, σε κάθε χώρα του κόσμου. Και, πραγματικά, αυτό είναι λυπηρό. Και αν αυτό είναι λυπηρό, το επόμενο που έκανε ο κ. Μητσοτάκης ήταν χυδαίο. Διότι συνέκρινε την Ελλάδα με την Πορτογαλία και το Βέλγιο - 365 νεκροί στην Ελλάδα, 2.000 στην Πορτογαλία, 10.000 στο Βέλγιο.

Αν εκεί που με την προσπάθεια όλων μας και με τις σωστές κυβερνητικές αποφάσεις -εγώ δεν φοβάμαι να το πω-, το Μάρτη του 2020, συγκρινόμασταν με τους καλύτερους του κόσμου, σήμερα, 3 με 4 μήνες μετά, συγκρινόμαστε με τις τραγωδίες; Διότι πρέπει κάποιοι να καταλάβουν, επιτέλους ότι οι θάνατοι δεν είναι ούτε ανώνυμοι αριθμοί, ούτε επιδόσεις, ούτε στατιστικές. Και, πραγματικά, θέλω να καταλάβω, αυτή η περίφημη αυτοπροστασία πώς γίνεται στα μέσα μαζικής μεταφοράς ; Πώς γίνεται η αυτοπροστασία στις τάξεις των 25 και 27 ατόμων; Πώς γίνεται η αυτοπροστασία σε εργασιακούς χώρους, που με «νταβατζιλίκι» -επιτρέψτε μου την έκφραση- δεν εφαρμόζεται η τηλεργασία; Πώς γίνεται η αυτοπροστασία, χωρίς πολλά πολλά τεστ; Πώς γίνεται η αυτοπροστασία, όταν οι Υπουργοί εκπέμπουν αντιφατικά μηνύματα; Πώς γίνεται η αυτοπροστασία στα camp των προσφύγων και των μεταναστών; Πώς γίνεται η αυτοπροστασία στο συνωστισμό, που παρατηρείται με τις κυβερνητικές αποφάσεις του κυρίου Μηταράκη, στη Βικτώρια;

Τελευταία αναφορά και κλείνω κύριε Πρόεδρε. Δεν μπορώ πραγματικά να καταλάβω τι δουλειά έχει σε αυτό το νομοσχέδιο η διάταξη για τη χρηματοδότηση των ΜΜΕ. Είπατε το επιχείρημα ότι τα διαφημιστικά μηνύματα, της λίστας Πέτσα, βοήθησαν στη θετική έκβαση του πρώτου κύματος της πανδημίας. Τόσο υποτιμάτε τη νοημοσύνη του ελληνικού λαού; Τόσο υποτιμάτε τον ίδιο σας τον εαυτό και το κόμμα σας λέγοντας τέτοια απίστευτα επιχειρήματα σε καιρό μεγάλων δυσκολιών; Ιστοσελίδες χωρίς περιεχόμενο, ιστοσελίδες κλειστές, χρήματα σε μέσα μαζικής ενημέρωσης χωρίς κριτήρια, χωρίς διαδικασίες. Ελάτε να βάλουμε κριτήρια την προστασία των εργαζομένων, την επισκεψιμότητα, τη δυνατότητα χρηματοδότησης εάν και μόνο αν δεν γίνουν απολύσεις. Δείξτε λίγο σεβασμό στην αποταμίευση του ελληνικού λαού. Τα εκατομμύρια του ελληνικού λαού δεν είναι στραγάλια, 20 εκατομμύρια ευρώ στη λίστα Πέτσα, 6 εκατομμύρια ευρώ για μάσκες αλεξίπτωτα που πετάχτηκαν, 2 εκατομμύρια ευρώ στο Μεγάλο Περίπατο του κυρίου Μπακογιάννη, 500.000 ευρώ πλωτό φράγμα στο Αιγαίο που πάει για απορρύπανση. Πραγματικά πού πάμε;

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Κόκκαλης.

**ΒΑΣΙΛΕΙΟΣ ΚΟΚΚΑΛΗΣ:**  Ευχαριστώ κύριε Πρόεδρε, κύριε Υπουργέ, κυρίες και κύριοι συνάδελφοι. Πριν λίγους μήνες ο πρωθυπουργός είχε εξαγγείλει την σχέση εμπιστοσύνης πολίτη και πολιτείας. Μάλλον, αλλιώς εννοούσε την υγιή αμφίδρομη σχέση πολίτη και πολιτείας. Εξ αφορμής της πανδημίας οι πολίτες έπραξαν το καθήκον τους. Η πολιτεία δυστυχώς δεν το έπραξε. Στις πλημμύρες και στις καταστροφές ο πολίτης έχει απαίτηση από την πολιτεία να σταθεί δίπλα του. Διότι, ο πολίτης πληρώνει τις φορολογικές και ασφαλιστικές του υποχρεώσεις στην πολιτεία. Συνεπώς, έχει υποχρέωση η πολιτεία να σταθεί πλάι του.

Ο κ. Σταϊκούρας, πριν λίγο ανακοίνωσε κάποιες συγκεκριμένες πρωτοβουλίες. Όποιος τον άκουγε, μάλλον από το ύφος, είχε την εντύπωση ότι θα μοίραζε εκατομμύρια στους πλημμυροπαθείς και θα απάλυνε τον πόνο τους. Αντ’ αυτού, αναφέρω χαρακτηριστικά δυο τρεις πρωτοβουλίες. Αναστολή για έξι μήνες των φορολογικών και ασφαλιστικών υποχρεώσεων, το είπε και ο πρωθυπουργός. Οι έξι μήνες, αν και προβλέπεται, είναι ικανοί για την καταστροφή την οποία υπέστησαν. Δυστυχώς, στη λάσπη του θεσσαλικού κάμπου, βυθίστηκε η αξιοπιστία και η ικανότητα των τοπικών αρχών, αλλά και των εθνικών. Το 60% των επιχειρήσεων, στην πόλη της Καρδίτσας, δεν θα ανοίξουν.

Είπε, ο κ. Σταϊκούρας, ότι επειδή εκλεγόμαστε σε αγροτικές περιοχές έχει λάβει ιδιαίτερα μέτρα για τους αγρότες. Ακούστε το απίστευτο. Οι συγκεκριμένες περιοχές, τα Φάρσαλα, ο Αλμυρός και η Καρδίτσα οι τοπικές κοινωνίες ζούνε σε μεγάλο βαθμό από τους αγρότες. Και τι είπε; «Έδωσα εντολή να δούνε». Συγνώμη, απλά να δούνε; Δηλαδή τις ζημιές δεν τις βλέπουν οι άνθρωποι; Απλά να δούνε; Έδωσε εντολή να δούνε οι ελεγκτές, να καταγράψουν και τις ζημιές που δεν υπάγονται στον ΕΛΓΑ. Είναι δυνατόν να λέγονται αυτά τα πράγματα; Σήμερα ο αγροτικός κόσμος της Θεσσαλίας περίμενε ένα ολοκληρωμένο σχέδιο. Εκτός από τις αποζημιώσεις που καλύπτονται από τον ΕΛΓΑ, τι θα γίνει με τα προϊόντα, τα οποία ήταν αποθηκευμένα σε αποθήκες, σιτάρια, όσπρια, κ.λπ.. Πώς και πότε θα αποζημιωθούν; Ακούσατε εσείς σήμερα κάτι τέτοιο;

Να μας το πείτε μέχρι τη Δευτέρα, ότι «Σκοπεύουμε να αποζημιώσουμε αυτά τα προϊόντα και με αυτό τον τρόπο».

Για τις γεωτρήσεις, για τον εξοπλισμό τι θα γίνει; Να σας θυμίσω, ότι η προηγούμενη Κυβέρνηση το 2018, αποζημίωσε προϊόντα λόγω πλημμύρας με συγκεκριμένη διαδικασία. Σήμερα, ακούσαμε κάτι τέτοιο; Ας μη γελιόμαστε, κύριε Υπουργέ, όσο φιλότιμες προσπάθειες κι αν καταβάλλουν οι υπάλληλοι του ΕΛΓΑ, το λιγότερο που θέλουν είναι έξι μήνες. Τι θα πείτε στους βαμβακοπαραγωγούς, οι οποίοι σε 20 μέρες θα συγκόμιζαν το βαμβάκι;

Κάνω μια πρόταση. Να αξιοποιηθεί ο κανονισμός του ΕΛΓΑ και να δοθεί προκαταβολή έναντι της αποζημίωσης, γιατί το λιγότερο έξι μήνες είναι δυστυχώς οι διαδικασίες. Ο αγρότης δεν θεωρείται ελεύθερος επαγγελματίας; Δεν είναι μόνο η καλλιέργειά του, η οποία καταστράφηκε, ήταν και το προϊόν το οποίο θα το πουλούσε σε λίγες μέρες και το είχε αποθηκευμένο. Αυτός ο άνθρωπος δεν εμπίπτει έστω σε αυτά τα «ψίχουλα» των 5.000 ευρώ ή 8.000 ευρώ. Αν δεν εμπίπτει, για αυτή την επιχειρηματική του δραστηριότητα, τότε να μας πείτε, τα προϊόντα και ο εξοπλισμός που καταστράφηκε με ποιο πλαίσιο θα αποζημιωθούν. Ξεκάθαρα πράγματα θέλουμε, γιατί ακούσαμε πριν συνάδελφο από τη Νέα Δημοκρατία, ότι χαίρεται που οι προθέσεις της Κυβέρνησης είναι να δει και άλλες ζημιές και ότι ψάχνετε το θεσμικό πλαίσιο. Το θεσμικό πλαίσιο έπρεπε να το είχατε βρει χθες. Σε έκτακτα γεγονότα, κύριοι της Κυβέρνησης, υπάρχουν έκτακτες λύσεις. Είναι ξεκάθαρο, αν θέλουμε να λέμε ότι υπάρχει εμπιστοσύνη του πολίτη στην Πολιτεία, αλλά δυστυχώς δεν το τηρείτε.

Περιμένουμε εναγωνίως, τη Δευτέρα συγκεκριμένες απαντήσεις, όχι για τα «ψίχουλα» των 8.000 ευρώ που θα πάρουν οι επιχειρηματίες των Φαρσάλων, της Καρδίτσας, του Αλμυρού και άλλων περιοχών. Αλήθεια, όταν η ζημιά είναι 70.000 και 80.000 ευρώ στα εμπορεύματα, με ποιο τρόπο θα αποζημιωθούν; Τουλάχιστον γιατί δεν λέτε την αλήθεια, ότι αυτά είναι και τίποτα άλλο.

Συνεπώς, περιμένουμε τη Δευτέρα συγκεκριμένες απαντήσεις για όλες τις ζημιές, τον τρόπο και το χρονοδιάγραμμα αποκατάστασης.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε και εμείς. Το λόγο έχει ο κ. Αμανατίδης.

**ΓΕΩΡΓΙΟΣ ΑΜΑΝΑΤΙΔΗΣ:** Ευχαριστώ πολύ.

Είναι κατανοητό, βλέποντας κανείς το σχέδιο νόμου, ότι η παρέμβαση, η οποία γίνεται στα πλαίσια αυτού του σχεδίου νόμου είναι συμπληρωματική με μία πληθώρα άλλων παρεμβάσεων, οι οποίες έχουν γίνει από άλλα συναρμόδια Υπουργεία και άλλωστε, αναλύθηκαν νωρίτερα από τον Υπουργό Οικονομικών.

Ειδικότερα στο παρόν σχέδιο νόμου, προβλέπονται ρυθμίσεις που αφορούν, όπως είδαμε, τα Φυσικά Πρόσωπα και τα Νομικά Πρόσωπα. Οι ρυθμίσεις των 5.000 ευρώ και των 8.000 ευρώ είναι ρυθμίσεις, οι οποίες βοηθούν σε μία κρίσιμη στιγμή και με άμεσο τρόπο τους κατοίκους, τους πολίτες και τους επιχειρηματίες. Να πούμε επίσης, ότι είναι πολύ σημαντικό, ότι εδώ φαίνεται και η αξία του ψηφιακού κράτους, το οποίο σιγά σιγά ξεδιπλώνεται, καθόσον και οι διαδικασίες και οι χρόνοι έχουν απλοποιηθεί. Η επιτάχυνση λοιπόν καταβολής των αποζημιώσεων είναι σημαντική και ήδη είναι σε εξέλιξη, η μείωση της γραφειοκρατίας είναι σημαντική και επίσης, ότι τα ποσά αυτά είναι αφορολόγητα και επίσης είναι ακατάσχετα στα χέρια των πολιτών. Νομίζω, ότι είναι παρεμβάσεις, οι οποίες ξεκάθαρα αποτυπώνουν και μία κοινωνικού χαρακτήρα παρέμβαση σε αυτούς οι οποίοι επλήγησαν.

Να πω ακόμα, ότι και οι δράσεις, οι οποίες προβλέπονται και έχουν σχέση και με τη διάθεση του ανθρώπινου Δυναμικού συνεχίζοντας την παροχή υπηρεσιών σε Υπηρεσίες των τομέων αποκατάστασης που ήταν, είναι άλλο ένα δείγμα, ότι η μέριμνα υπάρχει και το ανθρώπινο Δυναμικό αξιοποιείται στο έπακρο.

Η πρόβλεψη για την υποστήριξη των θέσεων εργασίας μπορεί να κρίνεται, βέβαια, είναι πολύ σημαντική καθ’ όσον προβλέπονται ότι δεν θα γίνουν μειώσεις προσωπικού όσον οι συμβάσεις εργασίας βρίσκονται σε αναστολή. Επίσης, η αποζημίωση, την οποία θα παίρνουν είναι κάτι το οποίο προβλέπεται και προβλέπει επίσης και την καταβολή των ασφαλιστικών εισφορών, αλλά και την καταβολή του επιδόματος των Χριστουγέννων και είναι πολύ σημαντική να πω ακόμα ότι όλη προσπάθεια, η οποία έγινε και συνοπτικά αναφέρθηκε από τον Υπουργό ότι και αυτή είναι μία αποτύπωση ότι η παρέμβαση του Κράτους είναι συνολική, ξεκινώντας από τις υποδομές, από την αγροτική παραγωγή, από την επιχορήγηση για τις επισκευές των πολιτών, για τις οικοσυσκευές και επίσης, η στήριξη των ατόμων των διαφόρων κατηγοριών, που επλήγησαν.

Ένα άλλο χαρακτηριστικό είναι και -έχει σχέση βέβαια με το δεύτερο σκέλος του σχεδίου νόμου- η ρύθμιση για τον ΕΝΦΙΑ που θα καταβληθεί σε έξι δόσεις, η μείωση του ΦΠΑ, η οποία συνεχίζει να είναι μειωμένη και να κάνω μία κριτική στην κριτική, η οποία έγινε νωρίτερα από συναδέλφους για τη συνεργασία με τα μέσα μαζικής επικοινωνίας. Εάν δεν υπάρχουν τέτοιες γρήγορες συνθήκες και διαδικασίες, να είστε σίγουροι ότι κριτική η αντίθετη θα ήταν ότι δεν προβάλλουν τα σωστά μηνύματα στη σωστή χρονική στιγμή στους πολίτες. Επομένως, μέσα από αυτά τα δύο διλήμματα επιλέγεται το πρώτο, το οποίο στηρίζεται άλλωστε και στην κοινοτική νομοθεσία, δηλαδή, η ταχεία ανάθεση των υπηρεσιών.Είμαι σίγουρος, κύριε Πρόεδρε ότι εφόσον διαπιστωθεί η ανάγκη και άλλων ρυθμίσεων, θα ληφθούν οι αναγκαίες προϋποθέσεις, καθ’ όσον θα απαντήσουν σε υπαρκτά προβλήματα αυτές οι ρυθμίσεις, αλλά και θα δώσουν προοπτικές.

Κλείνοντας τώρα και σεβόμενος το χρόνο, επιθυμώ να διατυπώσω και την άποψη, η οποία ειπώθηκε από αρκετούς συναδέλφους ότι η διαδικασία των αναγκαίων μελετών, των εγκρίσεων, των αναθέσεων, των κατασκευών και των πληρωμών, θα πρέπει να ακολουθήσει τις διαδικασίες έκτακτων ρυθμίσεων και έκτακτων γεγονότων και με την ευκαιρία αυτή, προτείνω την ανάληψη πρωτοβουλίας εκ μέρους του Υπουργείου Υποδομών και Μεταφορών, σε συνεργασία βέβαια με τα συναρμόδια υπουργεία, για τη διαμόρφωση ενός ειδικού πλαισίου, σταθερού για όλες τις έκτακτες συνθήκες και έκτακτες ανάγκες, που βέβαια μπορεί να βελτιώνεται σταδιακά, έτσι ώστε όλες οι διαδικασίες, από την μελέτη μέχρι την αδειοδότηση και την κατασκευή των έργων αποκατάστασης μετά από έκτακτα γεγονότα, να έχει ένα δικό του θεσμικό πλαίσιο. Με τον τρόπο αυτό θα προστατεύσουμε τις επικίνδυνες περιοχές, καθ’ όσον η γρήγορη αποκατάσταση θα είναι μία αιτία να μην μεγαλώσουν τα προβλήματα στις ίδιες περιοχές και επίσης, θα τολμήσω, με την ευκαιρία αυτή, μία που, έτσι κι αλλιώς, είναι δημόσια αυτή η συζήτηση, να διατυπώσω και μία πρόταση, που για κάποιους μπορεί να φανεί πολύ προχωρημένη. Οι τομές στην κρατική διοίκηση απαιτούν αποφάσεις ισοδύναμες των επιπτώσεων. Εκτιμώ, λοιπόν ότι έχει μεγάλο ενδιαφέρον να αξιολογηθεί και η περίπτωση το Υπουργείο Πολιτικής Προστασίας, εκτός από το σημερινό του ρόλο, να αποκτήσει και ρόλο υλοποιητή, ξεκινώντας από τη μελέτη, την αδειοδότηση, μέχρι και την κατασκευή των υποδομών που καταστρέφονται. Αυτό πρακτικά σημαίνει ότι θα πρέπει να αποκτήσει και ένα δεύτερο πυλώνα δραστηριοποίησης, η λειτουργία του οποίου θα στηρίζεται σε ένα ειδικό θεσμικό πλαίσιο για όλες τις διαδικασίες, με έμφαση, βέβαια, στην ταχύτητα, στη διαφάνεια και στην ποιότητα, γιατί όπως είπα και νωρίτερα, η ταχεία αντιμετώπιση των προβλημάτων, είναι η λύση σε ένα ζήτημα, που μπορεί να ξανασυναντήσουμε.

Έτσι, εκτός από το σημερινό ρόλο, θα γίνει το Υπουργείο Προστασίας του Πολίτη και υλοποιητής και, επαναλαμβάνω, αξίζει να μελετηθεί, πριν απορριφθεί και με τον τρόπο αυτό θα μιλάμε εκτιμώ -είμαι μάλλον σίγουρος- για ένα πιο επιτελικό και πιο λειτουργικό και πιο αποτελεσματικό κράτος, στην υπηρεσία του πολίτη και του επιχειρηματία. Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε.

Ο κ. Μαμουλάκης έχει το λόγο.

**ΧΑΡΑΛΑΜΠΟΣ ΜΑΜΟΥΛΑΚΗΣ**: Ευχαριστώ, κύριε Πρόεδρε.

Κατ΄αρχάς να εκφράσω τα συλλυπητήριά μου για τους θανόντες από το πρόσφατο καιρικό φαινόμενο του Ιανού, καθώς και τη συμπαράστασή μας στους πολλούς πληγέντες αυτής της τραγωδίας και μιλάω για τραγωδία, διότι πέραν της απώλειας των ανθρώπινων ζωών είχαμε και μια τραγική διαχείριση αυτής της κρίσεως από πλευράς της Κυβέρνησης του κυρίου Μητσοτάκη.

Έχω την αίσθηση ότι στις λάσπες της Καρδίτσας πνίγηκε το επιτελικό κράτος του κ. Μητσοτάκη και στις πέτρες της Κεφαλλονιάς του Ιονίου θάφτηκε επίσης.

Γιατί το λέω αυτό;

Διότι νομίζω ότι ήταν σηματωρός αυτό που είδαμε και βιώσαμε όλοι, δεν μπορούσε να κρυφτεί από τα Μέσα Ενημέρωσης ευδιάκριτα και εύγλωττα φάνηκε ένα κύμα αντίδρασης των ίδιων των πολιτών γύρω από μια επίπλαστη πραγματικότητα, γύρω από μια εικονική πραγματικότητα και θα είμαι πιο σαφής.

Κατ΄ αρχάς, θα μιλήσουμε σε τεχνικό επίπεδο πολύ σύντομα να πούμε το εξής.

Είναι αδιανόητο να γνωρίζουμε εκ προοιμίου εδώ και ημέρες ότι θα πληγεί η χώρα και συγκεκριμένες περιοχές από αυτό το φαινόμενο και να μην δράσει ούτε η γνωστή Περιφερειακή Αρχή Θεσσαλίας και Ιονίων Νήσων, αλλά ούτε και το κράτος προληπτικά για να προλάβουν να σώσουν ό,τι μπορεί να σωθεί περαιτέρω και τι εννοώ; Εγγειοβελτιωτικά έργα. Έργα ανάσχεσης που μπορούν να γίνουν σε πολύ σύντομο χρονικό διάστημα για να μην ζήσουμε αυτή την τραγική εικόνα που επικράτησε σε πολλές περιοχές του θεσσαλικού κάμπου. Ζητήματα που αφορούν και άπτονται της ασφάλειας και της τεχνικής ασφάλειας και είναι απλοί κώδικες στον χώρο των μηχανικών.

Είναι αδιανόητο ότι έγινε αυτό και αφέθηκε μία ευρύτερη περιοχή, μία μεγάλη περιοχή πραγματικά στο έλεος αυτού του ακραίου, κατά τα άλλα, καιρικού φαινομένου.

Τώρα νομίζω ότι η δομική αβελτηρία, η κωλυσιεργία της Κυβέρνησης Μητσοτάκη εξόργισε άπαντες.

Γιατί το αναφέρω αυτό, κύριε Πρόεδρε;

Δεν είναι δυνατόν να περνούν εικοσιτετράωρα, να ζούμε τέσσερα εικοσιτετράωρα χωρίς ηλεκτροδότηση μια πόλη της εμβέλειας και του πληθυσμιακού στοιχείου, όπως είναι η Καρδίτσα και να μην κουνιέται φύλλο.

Δεν είναι δυνατόν. Φανταστείτε μια πόλη δεκάδων χιλιάδων κατοίκων με οικογένειες, παιδιά, εργαζόμενους με αυτό το πλήγμα που έχουν βιώσει πριν από λίγα εικοσιτετράωρα να μην έχουν τα στοιχειώδη, να μην έχουν τα αναγκαία για να μπορέσουν στοιχειωδώς να ονειρευτούν ή να δημιουργήσουν ένα πλαίσιο για την επόμενη ημέρα. Αυτό νομίζω ότι είναι τραγικό.

Άλλωστε και ο κύριος Μητσοτάκης νομίζω ότι υπέστη και ένα σοκ, διότι μέσα από τις διαμαρτυρίες των κατοίκων κατάλαβε ότι αρχίζει σιγά - σιγά μια αντίστροφη μέτρηση. Νομίζω, ότι το πουλόβερ αρχίζει να ξεχειλώνει και οι αντιδράσεις και η επίπλαστη πραγματικότητα, κυρίως, έχουν πάψει να υπάρχουν, διότι έχουμε την αμείλικτη πραγματικότητα.

Η Χαλκίδα ήταν πριν από λίγες εβδομάδες, τώρα η Θεσσαλία, αύριο τι;

Δεν είναι δυνατόν να μην έχουμε στοιχειώδη θωράκιση αυτής της κατάστασης.

Δεν θα κουράσω, επειδή είμαι και τελευταίος ομιλητής, κύριε Πρόεδρε, θέλω όμως να συνδέσω το εξής.

Η συγκεκριμένη Επιτροπή όπως ξέρουμε έχει ως στόχο να νομοθετήσει για το ζήτημα ανάληψης μέτρων από πλευράς της πολιτείας για τον Ιανό, αλλά συγχρόνως εισέρχεται ετερόκλητα μπορώ να πω, άλλη μια προσπάθεια δημιουργίας ενίσχυσης των Μέσων Ενημέρωσης με τρόπους και μεθόδους που δεν γνωρίζουμε.

Θέλω να πιστεύω και να προειδοποιήσω την Κυβέρνηση της Νέα Δημοκρατίας να μην διανοηθεί - το λέω για δεύτερη φορά - να ακολουθήσει «πρακτικές» που είδαμε με την περίφημη λίστα Πέτσα προ λίγων μηνών. Πρακτικές, οι οποίες καταπατούν κάθε έννοια δεοντολογίας και αξιοκρατίας χρηματοδοτώντας με εκατοντάδες χιλιάδες ευρώ ιστοσελίδες και ιστοτόπους που δεν είχαν καμία επισκεψιμότητα, κανένα περιεχόμενο και εν πάση περιπτώσει νομίζω, ότι έγινε και γνωστό, όσο και αν προσπάθησε λίγο να απομονωθεί ή να σκεπάσει το ζήτημα σε όλα τα μήκη και πλάτη της Ελλάδος. Έγινε γνωστό, ότι έγινε μια προσπάθεια που κόστισε πάρα πολλά στον Έλληνα πολίτη για να μπορέσει να λειανθούν οι ακμές που είχαν, ήδη, αρχίσει να δημιουργούνται από τις αστοχίες της Κυβέρνησης του κυρίου Μητσοτάκη.

Θέλω να πιστεύω, λοιπόν, ότι η προσπάθεια ενίσχυσης των Μέσων Ενημέρωσης, αν και εφόσον συμβεί αυτό, θα γίνει με τρόπους που είναι ορθοί και σωστοί, παρά το γεγονός που γνωρίζουμε όλοι, ότι είναι συνταγματικό δικαίωμα της πολιτείας να ζητεί τη βοήθεια αυτών των Μέσων Ενημέρωσης σε περιπτώσεις εκτάκτου ανάγκης όπως γνωρίζουμε.

Παρά ταύτα, εάν προχωρήσει κάτι διαφορετικό, τουλάχιστον, να γίνει με το σωστό τρόπο και να μην ζήσουμε τον τραγέλαφο της άνοιξης μέσω της χρηματοδότησης της γνωστής λίστας Πέτσα.

Ευχαριστώ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε κ. Μαμουλάκη και ευχαριστούμε όλους συναδέλφους που πήραν το λόγο. Κύριε Υπουργέ, έχετε το λόγο για 10 λεπτά.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ κύριε Πρόεδρε. Θέλω να εκφράσω τα ειλικρινή μου συλλυπητήρια στις οικογένειες των ανθρώπων που χάθηκαν από τα ακραία καιρικά φαινόμενα. Κυρίες και κύριοι συνάδελφοι, η αντιμετώπιση των συνεπειών της πανδημίας και των έκτακτων καιρικών φαινομένων, απαιτεί έκτακτες λύσεις, επικαιροποίηση και ανανέωση μέτρων στήριξης που έχουν ήδη ενεργοποιηθεί, αλλά και την υιοθέτηση νέων πρόσθετων μέτρων άμεσης προτεραιότητας. Όλα αυτά δικαιολογούν το χαρακτήρα του επείγοντος που χαρακτηρίζει το παρόν νομοσχέδιο.

Η κυβέρνηση λειτουργεί ορθολογικά, προχωρά σε παρεμβάσεις για αυτούς που πραγματικά έχουν ανάγκη και πλήττονται από τις αρνητικές συνέπειες της πανδημίας. Όλες οι παρεμβάσεις μας έχουν ως γνώμονα τις δημοσιονομικές αντοχές της χώρας και ως γνώμονα το κλίμα εμπιστοσύνης που διαμορφώσαμε, όχι μόνο με τους πολίτες, αλλά και με τους κοινωνικούς εταίρους. Αυτό το κλίμα εμπιστοσύνης καταγράφεται στις μετρήσεις της κοινής γνώμης, με απόλυτη σταθερότητα έχει περάσει και στις αγορές. Δεν είναι τυχαίο, ότι εν μέσω πανδημίας, πριν λίγες ημέρες, η Ελλάδα πραγματοποίησε με επιτυχία την τέταρτη κατά σειρά από την αρχή του χρόνου, επιτυχημένη έξοδο στις αγορές.

Τον Ιανουάριο, με την έκδοση του 15ετούς ομολόγου, αντλήσαμε 2.5 δισεκατομμύρια ευρώ από τις αγορές, με χαμηλό επιτόκιο που διαμορφώθηκε στο 1,9%, το χαμηλότερο των τελευταίων ετών.

Τον Απρίλιο, μέσα στην κορύφωση της πανδημίας και του lock down, η έκδοση του του επταετούς ομολόγου, μας απέφερε 2 δισεκατομμύρια ευρώ, με επιτόκιο 2%. Επίσης, τον Ιούνιο αντλήσαμε 3 δισεκατομμύρια ευρώ με την έκδοση του νέου 10ετούς ομολόγου και με επιτόκιο 1,57%. Επιπλέον, το Σεπτέμβριο, μέσω της έκδοσης 10ετούς ομολόγου, η Ελλάδα άντλησε 2,5 δισεκατομμύρια ευρώ με επιτόκιο περίπου στο 1,2%. Συνολικά, έχουμε αντλήσει 14 δισεκατομμύρια ευρώ από εκδόσεις χρέους τον τελευταίο χρόνο.

Τι σημαίνει αυτό; Σημαίνει, ότι οι αγορές εμπιστεύονται την ελληνική οικονομία παρά το γεγονός ότι η πανδημία δημιουργεί κλίμα ρευστότητας και αβεβαιότητας σε παγκόσμιο επίπεδο. Και η εμπιστοσύνη αυτή οφείλεται στην αποκατάσταση της αξιοπιστίας της χώρας, στη συνετή δημοσιονομική διαχείριση που έκανε και συνεχίζει να κάνει η κυβέρνηση και στην εμπέδωση ενός κλίματος πολιτικής σταθερότητας. Τα ταμειακά διαθέσιμα της χώρας έχουν αυξηθεί στα 37 δισεκατομμύρια ευρώ και με την οικονομία σε ύφεση της τάξης του 7,9%. Χωρίς να επιβληθούν νέοι φόροι, αλλά αντίθετα, με μείωση των φόρων. Προφανώς, υπάρχουν κάποιοι που περίμεναν και περιμένουν μνημόνια. Θα περιμένουν για πολύ. Η απελπισία από την κατάσταση στην οποία έχουν περιέλθει, αλλά και από το γεγονός, ότι οι πολίτες τους έχουν γυρίσει οριστικά την πλάτη, είναι κακός σύμβουλος. Ο λαϊκισμός δεν πιάνει πλέον.

Η επανάληψη του προγράμματος της Θεσσαλονίκης σε νέα έκδοση, που παρουσίασε ο κύριος Τσίπρας, δεν πείθει τους πολίτες. Δεν πείθει ούτε τους ίδιους τους βουλευτές της αξιωματικής αντιπολίτευσης. Το 2020, δεν είναι 2014. Γιατί η συντριπτική πλειοψηφία των πολιτών έχει ένα υψηλό επίπεδο αυτογνωσίας και ωριμότητας.

Αν αρχίσουμε να διαθέτουμε αλόγιστα τα ταμειακά διαθέσιμα της χώρας, αυτό θα αποτελεί ένα λάθος μήνυμα στις αγορές. Η χώρα σε μια τέτοια περίπτωση, δεν θα μπορεί ξανά να δανειστεί, ενώ αυτή τη στιγμή μέσα από τη δυνατότητα μας να αντλούμε κεφάλαια από τις αγορές, έχουμε τη δυνατότητα να προχωρούμε σε μέτρα στήριξης και φορολογικές ελαφρύνσεις και κυρίως, να μην υπονομεύουμε την προοπτική της ανάπτυξης την επόμενη μέρα.

Κυρίες και κύριοι συνάδελφοι, το νομοσχέδιο όπως είπα και στην αρχή της ομιλίας μου περιλαμβάνει επείγουσες διατάξεις. Το πρώτο μέρος του νομοσχεδίου, επικεντρώνεται στην αντιμετώπιση των συνεπειών που προκλήθηκαν από τα ακραία καιρικά φαινόμενα. Η κυβέρνηση με εντολή του Πρωθυπουργού, προχωρά σε ουσιαστικά μέτρα στήριξης με τη χορήγηση επιδόματος 5.000 ευρώ για τους πολίτες και 8.000 ευρώ για τις επιχειρήσεις που επλήγησαν από την πρόσφατη θεομηνία, στις 18 και 19 Σεπτεμβρίου στην περιφέρεια Θεσσαλίας και στους νομούς Φθιώτιδας, Κεφαλληνίας, Ιθάκης, Ζακύνθου, Λευκάδας, Κορινθίας και Ευρυτανίας.

Τα συγκεκριμένα ποσά οικονομικής ενίσχυσης είναι αφορολόγητα και ακατάσχετα. Επίσης, για ένα χρόνο και συγκεκριμένα έως τις 30 Σεπτεμβρίου του 2021 αναστέλλονται οι πλειστηριασμοί αλλά και κάθε μέτρο αναγκαστικής εκτέλεσης για φυσικά και νομικά πρόσωπα σε αυτές τις περιοχές. Προκειμένου να ενισχύσουμε την απασχόληση στις πληγείσες περιοχές δίνεται η δυνατότητα στις επιχειρήσεις να θέτουν σε αναστολή τις συμβάσεις εργασίας των εργαζομένων τους μέχρι την αποκατάσταση των ζημιών που έχουν προκληθεί και για χρονικό διάστημα που δε θα εκτείνεται πέρα από τους τρεις μήνες. Σε αυτήν την περίπτωση, οι εργαζόμενοι θα είναι δικαιούχοι της αποζημίωσης ειδικού σκοπού που έχει θεσπιστεί.

Κατά το διάστημα που θέτουν τις συμβάσεις εργασίας των εργαζομένων τους σε αναστολή, οι επιχειρήσεις δε θα έχουν το δικαίωμα να μειώσουν το προσωπικό τους με καταγγελία των συμβάσεων αυτών.

Επιπλέον, σήμερα με αποφάσεις που υπέγραψα, χορηγήθηκε παράταση για την καταβολή των βεβαιωμένων οφειλών προς τις ΔΟΥ και τα Ελεγκτικά Κέντρα σε αυτές τις περιοχές για το διάστημα από 18 Σεπτεμβρίου έως 18 Μαρτίου του 2021. Η παράταση αφορά και τον ΕΝΦΙΑ. Αναφέρομαι στις οφειλές που προκύπτουν από τα νέα εκκαθαριστικά που θα ξεκινήσουν να αναρτώνται από τις 25/9/2020. Ειδικά ως προς τον ΕΝΦΙΑ, η κυβέρνηση εισάγει μια διάταξη στο νομοσχέδιο θέλοντας να διευκολύνει όλους τους φορολογούμενους. Πρόκειται για τη νομοθετική ρύθμιση με την οποία δίνεται η δυνατότητα στους πολίτες να καταβάλουν τις δύο πρώτες δόσεις του ΕΝΦΙΑ μέχρι τις 30 Οκτωβρίου του 2020, χωρίς καμία επιπλέον προσαύξηση. Η εξόφληση θα γίνει σε έξι δόσεις αντί για πέντε, που ίσχυε μέχρι πέρυσι. Θα ήθελα να ενημερώσω ότι η καθυστέρηση στην ανάρτηση των εκκαθαριστικών ήταν επιβεβλημένη, καθώς έπρεπε να γίνουν αλλαγές στο σύστημα εκκαθάρισης φόρου λόγω της απαλλαγής από τον ΕΝΦΙΑ των κατοίκων των μικρών ακριτικών νησιών.

Ο στόχος μας είναι να ενισχύουμε με κάθε τρόπο την οικονομική δραστηριότητα και την αγορά, κάτι που αποτυπώνεται στη νομοθετική ρύθμιση με την οποία παρέχονται ουσιαστικά φορολογικά κίνητρα για τη διαφημιστική δαπάνη. Είναι ένα μέτρο για να στηριχθεί όχι μόνο η επιχείρηση, αλλά και τομείς της αγοράς όπως είναι η διαφήμιση και τα μέσα μαζικής ενημέρωσης. Πέρα από τη δυνατότητα που παρέχει ακόμα και στις μικρές επιχειρήσεις να πραγματοποιήσουν διαφημιστικές δαπάνες, συνεπάγεται την τόνωση της κατανάλωσης και, ως εκ τούτου, την ενίσχυση του εμπορίου, την αύξηση του τζίρου των επιχειρήσεων, οι οποίες πλήττονται ιδιαιτέρως λόγω της πανδημίας του κορονοϊού και τη διατήρηση των θέσεων εργασίας. Και βέβαια να επισημάνω ότι στον τομέα της διαφήμισης και των μέσων μαζικής ενημέρωσης και ψυχαγωγίας υπάρχουν εργαζόμενοι και η παρέμβαση που επιχειρούμε στοχεύει στη διατήρηση αυτών των θέσεων εργασίας.

Σύμφωνα με τη ρύθμιση που έχει συμπεριληφθεί στο νομοσχέδιο, η διαφημιστική δαπάνη εταιριών και επιχειρήσεων εκπίπτει προσαυξημένη από τα ακαθάριστα έσοδα των επιχειρήσεων σε ποσοστό 100% για το φορολογικό έτος 2020 και σε ποσοστό 60% για το φορολογικό έτος 2021. Προϋπόθεση για να ενταχθεί μια επιχείρηση στο ευεργετικό αυτό μέτρο είναι η διαφημιστική δαπάνη της επιχείρησης για το φορολογικό έτος 2020 να ανέρχεται τουλάχιστον στο ίδιο ποσό με αυτή του 2019. Το ποσοστό αυτό, αναφέρομαι στη διαφημιστική δαπάνη, πέφτει στο 70% σε σχέση με τη διαφημιστική δαπάνη του 2019 για τις επιχειρήσεις που έχουν πληγεί από την πανδημία.

Στην ίδια κατεύθυνση κινείται και η αναστολή του τέλους στη συνδρομητική τηλεόραση έως τις 30 Σεπτεμβρίου του 2021. Και, βέβαια, να υπενθυμίσω ότι η επιβολή του τέλους στη συνδρομητική τηλεόραση ήταν ένας από τους πολλούς νέους φόρους που επέβαλε ο ΣΥΡΙΖΑ.

Όπως όλοι γνωρίζουν, η κυβέρνηση για να ενισχύσει κυρίως τον τομέα του τουρισμού, της ψυχαγωγίας και της εστίασης προχώρησε στη μείωση του Φ.Π.Α. στο 13% στον τομέα των μεταφορών, στα εισιτήρια των κινηματογράφων και στα μη αλκοολούχα ποτά, όπως ο καφές και τα αναψυκτικά, οι χυμοί και το τσάι που σερβίρονται στον κλάδο της εστίασης. Η ισχύς της μείωσης αυτής έληγε στις 31 Οκτωβρίου, με δεδομένο, όμως, ότι δεν έχουν εκλείψει οι λόγοι που επέβαλαν αυτό το μέτρο, η μείωση του Φ.Π.Α. στο 13% για αυτές τις κατηγορίες παρατείνεται έως τις 30 Απριλίου του 2021.

Κυρίες και κύριοι συνάδελφοι, η κοινωνία, οι επιχειρήσεις, οι εργαζόμενοι, οι άνεργοι, αλλά και η πραγματική οικονομία θα αντιμετωπίσουν δυσκολίες το χειμώνα που έρχεται.

Ο στόχος μας είναι να κρατήσουμε ζωντανές τις επιχειρήσεις, να διατηρήσουμε τις θέσεις απασχόλησης, να στηρίξουμε τους άνεργους και όσους πραγματικά έχουν ανάγκη.

Ο στόχος αυτός είναι διαρκής για όσο διάστημα αντιμετωπίζουμε τις αρνητικές επιπτώσεις της πανδημίας. Και οι παρεμβάσεις όμως της Κυβέρνησης ήταν, είναι και θα είναι διαρκείς.

Σε αυτήν τη δύσκολη συγκυρία κανείς δεν θα μείνει μόνος του. Το εννοούμε απόλυτα. Το κάνουμε πράξη.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ τον κύριο Βεσυρόπουλο.

Κυρίες και κύριοι συνάδελφοι σε αυτό το σημείο ολοκληρώθηκε η συνεδρίαση.

Η επόμενη συνεδρίαση μας είναι αύριο το πρωί στις 10.00΄ στην αίθουσα της Γερουσίας. Θα διεξαχθεί ακρόαση φορέων και η συζήτηση θα γίνει μέσω τηλεδιάσκεψης.

Σας ευχαριστώ.

Λύεται η συνεδρίαση.

Στο σημείο αυτό έγινε η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αμανατίδης Γεώργιος, Μελάς Ιωάννης, Καραγκούνης Κωνσταντίνος, Λιβανός Παναγιώτης – Σπυρίδων (Σπήλιος), Μπουκώρος Χρήστος, Παπαδημητρίου Χαράλαμπος (Μπάμπης), Γκιόλας Ιωάννης, Κόκκαλης Βασίλειος, Ζαχαριάδης Κωνσταντίνος, Παπανάτσιου Αικατερίνη, Μαμουλάκης Χαράλαμπος, Λοβέρδος Ανδρέας, Λαμπρούλης Γεώργιος και Βιλιάρδος Βασίλειος.

Τέλος και περί ώρας 21.35΄λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ(ΜΙΚΑ) ΙΑΤΡΙΔΗ**